**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Απριλίου 2024, ημέρα Δευτέρα και ώρα 12.10΄, συνεδρίασε, στην ΑίθουσαΓερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασίλειου Οικονόμου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Κοινωνικής Συνοχής και Οικογένειας «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις».

Στη συνεδρίαση παρέστησαν η Υπουργός Κοινωνικής Συνοχής και Οικογένειας, κυρία Σοφία Ζαχαράκη και η Υφυπουργός Κοινωνικής Συνοχής και Οικογένειας, κυρία Μαρία – Αλεξάνδρα Κεφάλα, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Νοτοπούλου Αικεταρίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Τσίμαρης Ιωάννης, Βασίλειος Μεταξάς, Παρασκευή Δάγκα, Αθανασίου Μαρία, Γραμμένος Βασίλειος, Γαυγιωτάκης Μιχαήλ, Βρεττός Νικόλαος, Παπαδόπουλος Νικόλαος και Μιχαήλ Χουρδάκης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της επιτροπής):** Κυρίες και κύριοι, αρχίζει η συνεδρίαση της Επιτροπής μας. Είναι η πρώτη φορά που έρχεται νομοσχέδιο της οικογενειακής πολιτικής. Όπως γνωρίζετε έχει διευρυνθεί η Επιτροπή μας και με το Υπουργείο Κοινωνικής Συνοχής και Οικογένειας. Ο προγραμματισμός του συγκεκριμένου νομοσχεδίου έχει ως εξής. Σήμερα έχουμε την πρώτη συνεδρίαση. Αύριο στις 14.00΄ θα γίνει η δεύτερη συνεδρίαση που είναι η ακρόαση των φορέων και στις 17.00΄ η τρίτη συνεδρίαση για τα άρθρα και ολοκληρώνουμε την Πέμπτη στις 10.00΄ με την β΄ ανάγνωση.

 Από ό,τι βλέπω, έχουν κατατεθεί στο προεδρείο φορείς που προτείνουν τα κόμματα. Έχει καταθέσει το ΠΑΣΟΚ, η Νέα Δημοκρατία και η Νέα Αριστερά και περιμένουμε και τα υπόλοιπα κόμματα να καταθέσουν τις προτάσεις τους για τους φορείς, έτσι ώστε να καταρτίσουμε τη συνολική τελική λίστα. Όπως ξέρετε δέκα είναι οι προτεινόμενοι φορείς, σύμφωνα με τον Κανονισμό της Βουλής εμείς θα καλέσουμε τους διπλάσιους.

 Η κυρία Σούκουλη – Βιλάλη Μαρία – Ελένη, Εισηγήτρια της Πλειοψηφίας έχει τον λόγο. Καταρχάς να πω ότι χαίρομαι που είστε Εισηγήτρια γιατί είστε από τις πιο συνεπείς βουλευτές της Επιτροπής μας. Παρακολουθείτε ανελλιπώς όλες τις συνεδριάσεις και είστε για μας πολύτιμη συνεργάτης γιατί την ζείτε την Επιτροπή και είστε πάντα σε άμεση επαφή και χαίρομαι πολύ που σας βλέπω ως Εισηγήτρια γιατί γνωρίζετε τα θέματα πολύ καλά.

 **ΜΑΡΙΑ – ΕΛΕΝΗ ΣΟΥΚΟΥΛΗ – ΒΙΛΑΛΗ (Εισηγήτρια της Πλειοψηφίας):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, εισάγεται σήμερα στην Επιτροπή Κοινωνικών Υποθέσεων το νομοσχέδιο του Υπουργείου Κοινωνικής Συνοχής και Οικογένειας, αναφορικά με την αναμόρφωση του προγράμματος «Στέγαση και Εργασία για τους αστέγους», τις βελτιωτικές ρυθμίσεις των υπηρεσιών κοινωνικής πρόνοιας, καθώς και τη σύσταση υποστηρικτικών υπηρεσιών του Υπουργείου και άλλες διατάξεις.

 Δεν μπορώ να μην ξεκινήσω την εισήγησή μου τονίζοντας την απόφαση του Πρωθυπουργού Κυριάκου Μητσοτάκη για το εν λόγω Υπουργείο. Ένα αυτόνομο Υπουργείο για θέματα κοινωνικής πρόνοιας και ισότητας, για την στήριξη της ελληνικής οικογένειας, για την προστασία των ευάλωτων κοινωνικών ομάδων και κυρίαρχα για το μέγιστο θέμα του δημογραφικού προβλήματος, αποδεικνύοντας έμπρακτα τη πολιτική μας βούληση να ασχοληθούμε ενεργά και μεθοδικά με ένα πεδίο εφαρμοσμένης πολιτικής που αφορά στο παρόν και στο μέλλον της πατρίδας μας.

 Το νεοσύστατο Υπουργείο υπό την ηγεσία - και θα ήθελα να το σημειώσω αυτό - δύο εξαιρετικών συναδέλφων γυναικών πολιτικών, της Υπουργού κυρίας Σοφίας Ζαχαράκη και της Υφυπουργού, της καλής μου φίλης, κυρίας Μαρίας Κεφάλα, εδώ και εννέα μήνες κάνει σταθερά και αποτελεσματικά βήματα ώστε να επιτευχθεί ο στρατηγικός στόχος που έχει θέσει η κυβέρνησή μας.

 Το σημερινό νομοσχέδιο αποτελεί ένα ακόμα έμπρακτο νομοθετικό βήμα που στοχεύει στην αντιμετώπιση σειράς θεμάτων που αφορούν στη δημιουργία ίσων ευκαιριών κοινωνικής ένταξης και προστασίας ανθρωπίνων δικαιωμάτων, που αφορούν στην στήριξη της ελληνικής οικογένειας, στην κινητροδότηση των οργανισμών τοπικής αυτοδιοίκησης για τη συμπερίληψη και την συμμετοχή των νέων μας, της νεολαίας μας, στη διαμόρφωση πολιτικών δράσεων, στην ενίσχυση του πλαισίου παιδικής προστασίας, αλλά και στην ενίσχυση της διοικητικής λειτουργίας του Υπουργείου για την αποδοτικότερη επιτέλεση της σημαντικής του αποστολής.

 Συγκεκριμένα προχωράμε στη διεύρυνση του πεδίου εφαρμογής του προγράμματος «Στέγαση και Εργασία για τους αστέγους» και για νέες ομάδες ωφελούμενων με τη συμπερίληψη ολόκληρων νοικοκυριών, οικογενειών, αλλά και μεμονωμένων ατόμων που διαβιούν σε δωρεάν παραχωρημένη κατοικία από τον φορέα Γενικής Κυβέρνησης. Παράλληλα, προστίθενται στους φορείς που συμμετέχουν στο πρόγραμμα και οργανισμοί που ασχολούνται με την πρόληψη, θεραπεία, καθώς και την κοινωνική επανένταξη εξαρτημένων ατόμων από ναρκωτικά, αλκοόλ και άλλες ουσίες.

 Για εμάς δεν υπάρχουν αόρατοι πολίτες. Αποτελεί ύψιστο καθήκον κάθε ευνομούμενου κράτους να στρέφει τις δράσεις του πρώτα και πάνω από όλα σε αυτούς που το έχουν περισσότερο ανάγκη. Με το παρόν διευρύνουμε το πεδίο εφαρμογής του προγράμματος χρηματοδότησης για τη δημιουργία νέων τμημάτων βρεφικής φροντίδας πέραν αυτών της αρμοδιότητας του Υπουργείου Κοινωνικής Συνοχής και Οικογένειας και σε νομικά πρόσωπα κάθε μορφής και νομικά πρόσωπα δημοσίου δικαίου και νομικά πρόσωπα ιδιωτικού δικαίου και σε δήμους και νομικά πρόσωπα αυτών. Η προσπάθεια - και θα αναφερθώ και πιο ειδικά στην ανάγνωση των άρθρων - είναι, κανένα παιδί να μην είναι εκτός βρεφικού σταθμού.

 Η στήριξη της οικογένειας αποτελεί την κυρίαρχη στρατηγική μας επιλογή και για την αντιμετώπιση βεβαίως του δημογραφικού αλλά και μιας σειράς άλλων προβλημάτων, όπως της ισότιμης ένταξης της γυναίκας στην αγορά εργασίας, ακόμη και αφού γίνει μάνα.

Στο παρόν νομοσχέδιο επίσης, προχωράμε στη ρύθμιση της καταβολής ειδικών παροχών, ως επιπλέον οικονομική ενίσχυση στους ωφελούμενους του Κέντρου Παιδικής Μέριμνας Αρρένων «Παπάφειο» Θεσσαλονίκης, αλλά και των Παραρτημάτων Προστασίας Παιδιού των Κέντρων Κοινωνικής Πρόνοιας, στηρίζουμε δηλαδή τις ανάγκες των ωφελούμενων που διαβιούν σε αυτές τις δομές, προκειμένου να βοηθήσουμε ενεργά την προσπάθεια αυτονόμησής τους και δια μέσω της ανάπτυξης της προσωπικότητάς τους, αλλά και της απόκτησης των απαραίτητων δεξιοτήτων που θα επιτρέψουν την ομαλή κοινωνική ένταξή τους.

Παράλληλα, με το σχέδιο νόμου θεσμοθετείται η «Εθνική Πρωτεύουσα Νεολαίας» σε ετήσια βάση, προκειμένου να κινητροδοτηθούν και να επιβραβευτούν οι Οργανισμοί Τοπικής Αυτοδιοίκησης που προχωρούν σε καινοτόμες δράσεις, προωθώντας την ενεργή συμμετοχή των νέων ανθρώπων στα τοπικά θέματα- ένα πολύ σημαντικό άρθρο, γιατί με αυτό τον τρόπο, καλλιεργούμε μια γόνιμη σχέση με τη νεολαία μας για θέματα που τους αφορούν άμεσα και για τα οποία οφείλουμε να τους δημιουργούμε ένα ζωτικό χώρο για να μπορούν να εκφράσουν τις ιδέες τους, τις σκέψεις τους, τους προβληματισμούς τους.

Πολύ σημαντικό είναι επίσης, ότι δίνεται η δυνατότητα, με απόφαση του Γενικού Γραμματέα Δημογραφικής και Στεγαστικής Πολιτικής του Υπουργείου, σε περίπτωση αδυναμίας διεξαγωγής κοινωνικής έρευνας σε θέματα αναδοχής και υιοθεσίας από μία, κατά τόπων, υπεύθυνη κοινωνική Υπηρεσία, να μπορεί από όμορη Περιφερειακή Ενότητα, αντίστοιχη κοινωνική Υπηρεσία να εξυπηρετήσει. Υπηρετούμε, επομένως, καλύτερα τα συμφέροντα των ανηλίκων, αφού η κοινωνική έρευνα αποτελεί μία εξαιρετικά σημαντική προϋπόθεση για την εξέλιξη των υποθέσεων αναδοχής και υιοθεσίας και κάθε αδικαιολόγητη καθυστέρηση, δεν πρέπει να είναι επιτρεπτή.

Παράλληλα, ρυθμίζεται ανάμεσα σε άλλα, η υπαγωγή του Εθνικού Συμβουλίου Αναδοχής Υιοθεσίας στη Γενική Γραμματεία Δημογραφικής και Στεγαστικής Πολιτικής, όπως και στο Εθνικό Συμβούλιο Προσχολικής Αγωγής και Διαπαιδαγώγησης, αλλά και ο Εθνικός Μηχανισμός Εκπόνησης Παρακολούθησης και Αξιολόγησης Σχεδίων Δράσης για τα Δικαιώματα του Παιδιού.

Ιδιαίτερα σημαντική κρίνεται και η υπαγωγή του Εθνικού Συμβουλίου κατά του Ρατσισμού και της Μισαλλοδοξίας, στη Γενική Γραμματεία Ισότητας και Ανθρωπίνων Δικαιωμάτων του Υπουργείου Κοινωνικής Συνοχής και Οικογένειας, διευρύνουμε επομένως τις αρμοδιότητες των Γενικών Γραμματειών ώστε να επιτύχουμε τον καλύτερο συντονισμό στην υλοποίηση των πολιτικών μας δράσεων και κυρίως να βελτιστοποιήσουμε τη διαδικασία λήψης αποφάσεων.

Τέλος, είναι ιδιαίτερα σημαντικό για ένα νεοσύστατο Υπουργείο με πολυεπίπεδη δράση, που πραγματικά διαπερνάει οριζόντια κάθε τομέα ευθύνης του ελληνικού κράτους, να έχει τη διοικητική επάρκεια, προκειμένου να επιτύχει το βαθμό αποδοτικότητας που κρίνεται αναγκαίος για την εξυπηρέτηση των στρατηγικών του σχέσεων, οπότε, υπάρχουν μία σειρά από άρθρα μέσα στο παρόν νομοσχέδιο, ώστε να δημιουργηθούν οι απαραίτητες οργανωτικές Μονάδες διοικητικής και οικονομικής αυτοτέλειας, με την σύσταση Γενικής Διεύθυνσης Διοικητικών και Οικονομικών Υπηρεσιών και Ηλεκτρονικής Διακυβέρνησης, καθώς και λοιπών Διευθύνσεων, για τις οποίες θα μιλήσω στην επί των άρθρων συνεδρίασή μας, καθώς και στη σύσταση αυτοτελούς Γραφείου του Νομικού Συμβουλίου του Κράτους, για την αποτελεσματική υποστήριξη των συμφερόντων του ελληνικού Δημοσίου.

Κυρίες και κύριοι συνάδελφοι, από το 2019, όταν ο ελληνικός λαός μας εμπιστεύθηκε τη διακυβέρνηση της χώρας, δεσμευτήκαμε ότι θα δημιουργήσουμε ένα ισχυρό «δίκτυ προστασίας» για τις ευάλωτες κοινωνικές ομάδες, ώστε το πρόσταγμά μας για την Ελλάδα της συμπερίληψης, όπου κανείς δεν θα βρίσκεται ούτε στο κοινωνικό, ούτε στο οικονομικό περιθώριο, να γίνει πραγματικότητα.

Χαρακτηριστικό παράδειγμα και στο παρόν νομοσχέδιο, είναι η δυνατότητα στους εργαζόμενους σε επιχειρήσεις που δραστηριοποιούνται στον κλάδο τους γουνοποιίας, των οποίων οι συμβάσεις εργασίας τελούν σε αναστολή, να είναι δικαιούχοι έκτακτης οικονομικής ενίσχυσης, ως αποζημίωση ειδικού σκοπού, αλλά μην ξεχνάμε, ότι εμείς ήμασταν αυτή η Κυβέρνηση που είχαμε και συνταγματικό δικαίωμα το ελάχιστο εγγυημένο εισόδημα στην Αναθεώρηση του Συντάγματος της προηγούμενης Κοινοβουλευτικής Περιόδου.

Κυρίες και κύριοι συνάδελφοι, σε μία περίοδο όπου οι αλλεπάλληλες και πρωτοφανείς κρίσεις χτύπησαν και τη δική μας χώρα, καταφέραμε να τις ξεπεράσουμε με την κοινωνία όρθια, μιλώντας πάντα την γλώσσα της αλήθειας για τις πραγματικές προκλήσεις και δυσκολίες που αντιμετωπίσαμε και αντιμετωπίζουμε. Στο πεδίο της κοινωνικής πολιτικής προσπαθήσαμε, με στοχευμένες πολιτικές δράσεις, να σταθούμε δίπλα στους πολίτες που το είχαν περισσότερη ανάγκη, ώστε να τους δώσουμε τα εφόδια να αξιοποιήσουν τις δυνατότητές τους και να συμμετέχουν ομαλά στην κοινωνική και στην οικονομική ζωή του τόπου και τονίζω την έννοια των «στοχευμένων πολιτικών δράσεων», γιατί πολλές φορές στο παρελθόν πολλές πολιτικές που παράχθηκαν, δεν έφτασαν στους πολίτες που το είχαν πραγματικά ανάγκη.

Με το σημερινό σχέδιο νόμου συνεχίζουμε την υλοποίηση του στρατηγικού μας σχεδίου, που είναι στοχοπροσηλωμένο στους ωφελούμενους και στα πραγματικά προβλήματα τους. Βήμα-βήμα, μακριά από τον λαϊκισμό των εύκολων και ανέξοδων υποσχέσεων, δημιουργούμε μια σύγχρονη πολυεπίπεδη και κυρίαρχα αποδοτική κοινωνική πολιτική, με μετρήσιμα αποτελέσματα, προς όφελος όλων των πολιτών και γι’ αυτό, σας καλώ να υπερψηφίσετε το παρόν νομοσχέδιο. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε την Εισηγήτρια της Πλειοψηφίας και τον λόγο έχει τώρα η κυρία Νοτοπούλου, Εισηγήτρια της Μειοψηφίας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Αγαπητοί συνάδελφοι, το σχέδιο νόμου που συζητάμε σήμερα αποτελεί πράγματι την πρώτη νομοθετική πρωτοβουλία του Υπουργείου Κοινωνικής Συνοχής και Οικογένειας. Δεν βλέπουμε, βέβαια, την αρμόδια Υπουργό εδώ, με όλο το σεβασμό στο πρόσωπό σας, κυρία Υφυπουργέ. Επιτρέψτε μου να πω, ότι είναι πραγματικά κατώτερο των αναγκών και φυσικά και των προσδοκιών της ελληνικής κοινωνίας που βρίσκεται σε κρίση και είναι και πολύ μακριά από τις πραγματικές ανάγκες των Ελλήνων πολιτών, που πλέον είναι- χάρη στις πολιτικές της διακυβέρνησης σας- ανάγκες επιβίωσης.

Έχετε ένα Υπουργείο που συγκεντρώνει στο χαρτοφυλάκιό του πάρα πολύ κρίσιμους τομείς χάραξης και άσκησης πολιτικής- στεγαστική πολιτική, δημογραφική πολιτική, πολιτική για το παιδί, πολιτική και για τη γυναίκα, πολιτική για την ισότητα, για τα δικαιώματα, για τους ηλικιωμένους, για τους ανθρώπους με αναπηρία, για τους ευάλωτους, για την αντιμετώπιση της φτώχειας και πολλές αρμοδιότητες ακόμα.

 Θα περίμενε, λοιπόν, εύλογα θεωρώ κανείς από ένα τέτοιο «υπέρ – υπουργείο» να φέρει λύσεις, στρατηγικές, πολιτικές για καθένα από τα πεδία της αρμοδιότητάς του. Ένα ολοκληρωμένο σχέδιο, για παράδειγμα για την αστεγία που θα έδινε μία πραγματική λύση σε ζητήματα ή για τη δημογραφική κρίση ή για την εξάλειψη της φτώχειας και των κοινωνικών ανισοτήτων, όπως έχει δεσμευτεί ο Πρωθυπουργός πέντε χρόνια τώρα.

 Εσείς φέρνετε, λοιπόν, μόνο ένα σχέδιο νόμου που εξαντλείται κατά κύριο λόγο σε διατάξεις καθαρά τυπικού χαρακτήρα, που διορθώνουν απλά νομοθετικές προβλέψεις που υπήρχαν πριν από τη σύσταση του Υπουργείου Κοινωνικής Συνοχής και Οικογένειας. Γιατί τις φέρνετε; Τις φέρνετε για να διασκεδάσετε τις εντυπώσεις, για να πείτε πως σε αυτά τα μεγάλα προβλήματα, που βιώνει η ελληνική κοινωνία εσείς φέρνετε μεγάλες ρυθμίσεις για την προστασία του παιδιού, καθώς απασχολεί κάθε γονιό σ’ αυτή τη χώρα αυτό το ζήτημα, φέρνετε λύση για τη στεγαστική κρίση, μιας και οι μισοί πολίτες δεν μπορούν να καλύψουν τις ανάγκες τους και πάει λέγοντας.

 Το νομοσχέδιο σας έχει μια προμετωπίδα, στέγαση και εργασία για τους αστέγους. Να σας ενημερώσω, γιατί μάλλον δεν το γνωρίζετε, με τη διακήρυξη της Λισσαβόνας το 2021 όλα τα κράτη μέλη της Ευρωπαϊκής Ένωσης δεσμευτήκαμε να υιοθετήσουμε ολοκληρωμένη εθνική στρατηγική για την αντιμετώπιση της αστεγίας. Δεσμευόμαστε και από τους στόχους των Ηνωμένων Εθνών για εξάλειψη, όχι απλά διαχείριση της αστεγίας, μέχρι το 2030.

 Σας ρωτώ πού είναι αυτή η εθνική στρατηγική, γιατί δεν την έχουμε δει; Δεν υπάρχει, δεν υπάρχει τίποτα δημοσιευμένο, υπήρχε μία σύσκεψη του Υπουργικού Συμβουλίου με τον κ. Χατζηδάκη να διατείνεται και να εξαγγέλλει ότι θα υπάρξει και δεν υπάρχει τίποτα. Το μόνο που υπάρχει είναι η εθνική στρατηγική του 2018, που ούτε καν μπήκατε στη διαδικασία μιας απλής επικαιροποίησης, αυτή που έκανε η Κυβέρνηση του ΣΥΡΙΖΑ.

 Είναι γνωστό ότι η βασική μορφή του συγκεκριμένου προγράμματος που φέρνετε καθορίστηκε από την Κυβέρνηση του ΣΥΡΙΖΑ, είναι εδώ και η τότε αρμόδια Υπουργός, η κυρία Θεανώ Φωτίου, που υλοποίησε το πρόγραμμα αυτό, μέσα σε ασφυκτικές συνθήκες μνημονιακές έγινε, με στόχο τη στέγαση, την επιμόρφωση και την επαγγελματική επανένταξη των αστέγων. Αυτό ήταν ένα εργαλείο αντιμετώπισης της ακραίας μορφής φτώχειας της αστεγίας. Ακόμη και σήμερα είναι το μοναδικό εργαλείο που διαθέτει η Κυβέρνησή σας για τη διαχείριση, την αντιμετώπιση της αστεγίας. Έρχεται με πολύ μεγάλη καθυστέρηση τουλάχιστον 5 μηνών, γνωρίζετε ότι θα καθυστερήσει κι άλλο, καθώς ακολουθεί και η έκδοση εφαρμοστικής ΚΥΑ και η πρόσκληση υποβολής αιτήσεων.

 Βιαστήκατε, βέβαια, να νομοθετήσετε την ασυλία τραπεζικών στελεχών, βιαστήκατε για την επανέναρξη των πλειστηριασμών, για τις εξώσεις, για τα ακριβά ενοίκια, δεν έχετε καμία ρύθμιση για την ακρίβεια, δεν έχετε ούτε καν φροντίδα για τις περιοχές που έχουν πληγεί από φυσικές καταστροφές και πάρα πολλοί συνάνθρωποί μας βρίσκονται ακόμα στον δρόμο.

 Άρα, οι μεγαλόστομες διατυπώσεις του νομοσχεδίου, οι οποίες βρίσκονται και στην αιτιολογία, ότι αντιμετωπίζει το πρόγραμμα της αστεγίας ή ότι διευρύνεται το πρόγραμμα και βάζει μέσα νέες κοινωνικές ομάδες, οικογένειες κ.λπ., δεν ισχύει οικογένειες ήταν, βάζετε πράγματι ωφελούμενους που είχαν παραχώρηση στέγης από τους δήμους. Θα πρέπει να δεσμευτείτε ότι δεν θα κληθούν αυτοί να βγουν έξω από τα σπίτια που τους έχετε παραχωρήσει και θα πρέπει να μας πείτε, πώς ακριβώς θα ικανοποιήσετε τις νέες ομάδες. Λέτε ψευδεπίγραφα ότι βάζετε σε αυτό το πρόγραμμα και φροντίζετε για τους ανθρώπους που ζουν σε στεγαστική επισφάλεια, κοροϊδεύετε τον ελληνικό λαό, με 10.000.000; Καμία αναμόρφωση στον Προϋπολογισμό, 5.000.000 ετησίως είχαμε εμείς, 10.000.000 για τα 2 έτη έχετε εσείς. Σας καλούμε τουλάχιστον να δεσμευτείτε ότι με την εφαρμοστική ΚΥΑ θα διπλασιάσετε το ποσό.

 Αν θέλατε, θα μπορούσατε να ακούσετε προτάσεις που μπήκαν και κατατέθηκαν στην πολύ σύντομη διαβούλευση, όπως το Housing First, που σας το λέμε καιρό, όπως το ρόλο των gatekeepers με υποστηρικτή και μια σειρά από πολύ ενδιαφέρουσες ιδέες που έχουν κατατεθεί. Εμείς έχουμε δώσει ήδη τις βασικές αρχές του προγράμματός μας, δεν έχετε ακούσει τίποτα και τελείωσε η διαβούλευση και φέρατε το σχέδιο νόμου ως ήταν.

 Στο Δεύτερο Κεφάλαιο, λέτε, είπε και η Εισηγήτρια της Νέας Δημοκρατίας, ότι διευρύνετε το πρόγραμμα χρηματοδότησης για τη δημιουργία νέων τμημάτων βρεφικής φροντίδας. Έχουμε συζητήσει πάρα πολλές φορές γι’ αυτό, η στήριξη των οικογενειών και η εναρμόνιση οικογενειακής και επαγγελματικής ζωής πράγματι είναι απαραίτητη προϋπόθεση για την αντιμετώπιση της φτώχειας και την επίλυση του δημογραφικού.

 Να σας θυμίσω, 119.649 παιδιά με πλήρη φάκελο έκαναν αίτηση για τα ΚΔΑΠ και ΚΔΑΠ ΜΕΑ, μόνο 56.000 έλαβαν voucher, λέω να σας το θυμίσω, γιατί το έχουμε αναδείξει πάρα πολλές φορές όλη αυτή την περίοδο, 62.000 παιδιά και πάνω σε αυτή τη χώρα έμειναν εκτός ΚΔΑΠ, εκ των οποίων 6.702 παιδιά οικογενειών κάτω από το όριο της φτώχειας και εσείς έρχεστε να μας πείτε για παιδική προστασία.

 Πολύ καλές οι οικονομικές ενισχύσεις στους ωφελούμενους των κέντρων μέριμνας, στο Παπάφειο, στα κέντρα κοινωνικής πρόνοιας, όμως σας έκανα ερώτηση τις προάλλες, τι προβλέπεται για την τρομερή υποστελέχωση που αντιμετωπίζουν αυτές οι δομές και μιλάμε για τις πιο ευάλωτες για τις πιο ευπαθείς ομάδες εκεί, που δεν μπορούν καλά - καλά να υπερασπιστούν τον εαυτό τους και αντιμετωπίζουν ζητήματα ασφαλείας. Και φυσικά η υποστελέχωση γεννά κι άλλα ζητήματα, εξουθένωση του προσωπικού, δεν φέρνετε τίποτα γι’ αυτό.

 Φέρνετε βέβαια πολιτικές ενδυνάμωσης της νεολαίας, λέει ο τίτλος. Θεσπίζετε ένα πρόγραμμα με τίτλο «Εθνική Πρωτεύουσα Νεολαίας» για να ενισχύσετε την πολιτειότητα των νέων. Τουλάχιστον ειρωνεία, κυρία Υπουργέ, όταν δεν φέρατε αυτό το άρθρο στη διαβούλευση και μας λέτε για πολιτειότητα των νέων, όταν δεν τους επιτρέψατε να τοποθετηθούν ούτε καν γι’ αυτό το άρθρο. Είναι, επίσης, τουλάχιστον ειρωνεία, διότι είναι η Κυβέρνησή σας που αντιμετωπίζει διαχρονικά με αυταρχισμό τους νέους, που τους κουνά το δάχτυλο, που τους στοχοποίησε για την πανδημία και για τη διάδοση του κορωνοϊού την περίοδο της καραντίνας, με βία και καταστολή αντιμετωπίζετε όλες τις κινητοποιήσεις, π.χ. τις φοιτητικές, αντιμετωπίζετε τιμωρητικά μέχρι και τους μαθητές, οι ρυθμίσεις Πιερακκάκη τους οδηγούν σε σχολική διαρροή και καμία ρύθμιση προστασίας των νέων.

 Άρα, νομίζω ότι θα πρέπει να κληθούν όλες οι οργανώσεις νέας γενιάς που έχουν ζητηθεί από το Σώμα εδώ, τουλάχιστον στη διαδικασία της διαβούλευσης.

 Καλείται βέβαια το Υπουργείο να παρακολουθήσει την υλοποίηση του νέου θεσμού «Εθνική Πρωτεύουσα Νεολαίας», μη έχοντες δομημένη υπηρεσία στο Υπουργείο. Αυτή είναι μια πρωτοτυπία, να σας την πιστώσουμε, άλλη μια πρωτοτυπία.

 Ένα χρόνο πριν λήφθηκε η απόφαση της Κυβέρνησης για την μεταφορά των αρμοδιοτήτων για τη νεολαία από το Υπουργείο Παιδείας, στο Υπουργείο Οικογένειας, ένα χρόνο χωρίς έργο, χωρίς στρατηγική, χωρίς σχεδιασμό. Γνωρίζετε που είναι οι υπάλληλοι της Διεύθυνσης Νεολαίας στο Υπουργείο Παιδείας; Οι υπάλληλοι του Υπουργείου της Διεύθυνσης αυτής είναι ακόμα στο Μαρούσι, στο Υπουργείο Παιδείας, δεν υπάρχει φυσικός χώρος για τη μετακίνησή τους. Ο ένας μετά τον άλλον αναγκάζονται οι άνθρωποι να ζητούν μετάταξη σε άλλες υπηρεσίες του Υπουργείου Παιδείας, βλέποντας το αδιέξοδο της απόφασής σας, υποβαθμίζετε και υποτιμάτε και δεν αξιοποιείτε όλη αυτή τη συσσωρευμένη γνώση και εμπειρία που έχουν και θα μπορούσαν να συνεισφέρουν στη διαμόρφωση πολιτικών για τη νέα γενιά.

 Η δικιά μας πρόταση περιλαμβάνει στρατηγική σε τρία επίπεδα, σας τα έχουμε ξαναπεί, να τα θυμίζω και σήμερα. Οργάνωση και λειτουργία αυτόνομης Γενικής Γραμματείας για τη νέα γενιά, με πόρους, με προσωπικό, με ευέλικτο οργανόγραμμα, με ευθύνη της οριζόντιας συνεργασίας και του συντονισμού όλων των δημόσιων πολιτικών.

 Ανοιχτή διασυμμετοχική διαδικασία διαβούλευσης με την νεανική κοινότητα της χώρας και τις νεανικές οργανώσεις.

 Επικαιροποίηση της εθνικής στρατηγικής νεολαίας που παρουσίασε η Κυβέρνηση του ΣΥΡΙΖΑ για το 2017 - 2027 και προσαρμογή στις σημερινές ανάγκες των νέων και φυσικά άμεση ανακοίνωση πλαισίου πραγματικής υποστήριξης των νέων και των οργανώσεων της νέας γενιάς.

 Υπάρχουν πολλά ερωτήματα, πού βρίσκεται ο διάλογος της Ευρωπαϊκής Ένωσης για τη νεολαία, πού βρίσκονται οι ευρωπαϊκοί στόχοι για τη νεολαία, πόσο κοντά είμαστε στην ευρωπαϊκή σύγκλιση, τα προγράμματα ERASMUS PLUS, όλα αυτά που έχετε βάλει στον πάγο και φυσικά επιμένουμε ότι θα πρέπει η νεολαία να καταστεί πραγματικά ένα κοινωνικό σώμα σύμβουλος στην προσπάθεια κάθε κυβέρνησης για τη νέα γενιά. Έχετε απαξιώσει λοιπόν τις υπηρεσίες, δεν μας έχετε πει τι έγινε με την ευρωπαϊκή κάρτα νέων, με τον ευρωπαϊκό διάλογο νεολαίας και πολλά άλλα, που θα πρέπει κάποια στιγμή να τα απαντήσετε, αφού δεν τα απαντάτε εδώ.

 Το σοκαριστικό είναι ότι μιλάτε για βελτίωση του θεσμικού πλαισίου για την παιδική προστασία, με βελτιώσεις, δήθεν βελτιώσεις, του θεσμικού πλαισίου για την παιδική προστασία, καθώς υπάγετε αυτή την αρμοδιότητα πια στη Γενική Γραμματεία Δημογραφικής και Στεγαστικής Πολιτικής. Να μας το εξηγήσετε, τι δουλειά έχει το παιδί εκεί. Υποβαθμίζετε πλήρως την προστασία του παιδιού, τις ανάγκες του παιδιού και γνωρίζετε ότι βασική αρχή, η πρώτιστη αρχή, η ύψιστη αρχή άσκησης πολιτικής είναι η υπεράσπιση του συμφέροντος του παιδιού.

 Το παιδί και τα δικαιώματά του, λοιπόν, γίνονται για εσάς μια απλή υποδιεύθυνση σε μια άσχετη γενική γραμματεία, όπως βέβαια και η ισότητα των φύλων και η νέα γενιά, όλα τα κρίσιμα πεδία χάραξης και άσκησης πολιτικής υποβαθμίζονται και μάλιστα αυτά που χρήζουν και της μεγαλύτερης φροντίδας. Πότε; Σε μία περίοδο που η ενδοσχολική βία έχει εκτιναχθεί, η βία ανηλίκων έχει εκτιναχθεί, την περίοδο που το ιντερνετικό bullying έχει πάρει ανεξέλεγκτες διαστάσεις και βλέπουμε καθημερινά στις τηλεοράσεις περιστατικά που πραγματικά σοκάρουν, σήμερα που η παιδική φτώχεια αποτελεί το νούμερο ένα κίνδυνο, σήμερα που η βία ανηλίκων αποτελεί πολύ μεγάλο κίνδυνο, εσείς δεν έχετε καμία εξειδικευμένη στρατηγική, έχετε τιμωρητική και αυταρχική αντιεπιστημονική πολιτική, όπως παρουσίασε άλλος υπουργός πρόσφατα.

Επιτρέψτε μου να επισημάνω, νιώθω την ανάγκη να το κάνω, ότι το 2015 παραλάβαμε μια τραγική κατάσταση στο πεδίο αυτό, με ένα πεπαλαιωμένο αδιαφανές και στην πραγματικότητα κακοποιητικό σύστημα παιδικής προστασίας. Τότε η κυβέρνηση του Αλέξη Τσίπρα, με αρμόδια Υπουργό τη Θεανώ Φωτίου, προχώρησε σε εμβληματικές δράσεις στο πεδίο κοινωνικής πολιτικής. Δημιουργήσαμε ένα ολοκληρωμένο θεσμικό πλαίσιο. Η κυβέρνησή σας το οικειοποιήθηκε, για παράδειγμα, οικειοποιήθηκε τον εμβληματικό νόμο για την αναδοχή και την υιοθεσία, όμως, στη πραγματικότητα, πάγωσε την εφαρμογή του. Αχρείαστες αλλαγές, καθυστερήσεις και μέχρι και σήμερα υπάρχουν σοβαρές δυσκολίες και καταγγελίες διαρκώς από ανθρώπους που επιθυμούν να γίνουν γονείς.

Στη πραγματικότητα, αυτό που κάνατε ήταν να συνεχίσετε και τη πολιτική ιδρυματοποίησης, αφού επιτρέψατε την ίδρυση μονάδων παιδικής προστασίας έως και 20 ατόμων. Τώρα, εδώ βάζετε για την κοινωνική έρευνα τη δυνατότητα να την ασκούν πάλι σε άλλες Περιφέρειες από αυτήν που βρίσκεται το παιδί. Ναι, γιατί; Δεν υπάρχει ο σύνδεσμος κοινωνικών λειτουργών, δεν υπάρχουν πιστοποιημένοι κοινωνικοί λειτουργοί; Δεν θέλετε να συνδράμουν. Αναρωτιέμαι γιατί.

Τώρα, έχουμε επισημάνει πάρα πολλές φορές, ότι η σύσταση του Υπουργείου Κοινωνικής Συνοχής και Οικογένειας, παρουσιάζει μια σειρά από δομικά και λειτουργικά προβλήματα που σχετίζονται με την ίδια τη σύστασή του, δηλαδή, τη μεταφορά γραμματειών, αρμοδιοτήτων, οργανικών μονάδων, περιεχομένων εποπτευόμενων φορέων από διαφορετικά Υπουργεία, με διαφορετικό αντικείμενο στο νεοσύστατο Υπουργείο, χωρίς, όμως, κανέναν σχεδιασμό, χωρίς επαρκές σχεδιασμό, χωρίς αποτελεσματικό σχεδιασμό. Τι κάνατε; Δημιουργήσατε και φαίνεται αυτό, σήμερα το ομολογείται σχεδόν σε κάθε άρθρο της αιτιολογικής που φέρατε, δημιουργήσατε μία υδροκέφαλη διοικητική δομή, χωρίς σχεδιασμό και χωρίς την απαραίτητη υποστήριξη, σε προσωπικό, σε ανθρώπινο δυναμικό και οικονομικούς πόρους.

Με το 6o κεφάλαιο, λοιπόν, επιχειρείται τη διοικητική υποστήριξη του Υπουργείου Κοινωνικής Συνοχής με τη σύσταση μιας Διεύθυνσης Γενικής, 5 Διευθύνσεων και 17 Τμημάτων. Πολύ ωραία. Δεν διαφαίνεται, όμως, ο τρόπος για την επαρκή στελέχωση αυτών των υπηρεσιών. Θα κάνετε νέες προσλήψεις, θα ζητήσετε από υπαλλήλους να ασκούν διπλά καθήκοντα, θα τους αναγκάσετε σε μετακίνηση; Αυτό συμβαίνει όλους αυτούς τους μήνες, ένα πραγματικό αλαλούμ, ένα χάος στη λειτουργία του ίδιου του Υπουργείου και λειτουργεί χάρη στην αυτοθυσία των ίδιων των εργαζομένων. Αλλού οι αρμοδιότητες, αλλού οι υπηρεσίες, αλλού οι εγκαταστάσεις, αλλού το προσωπικό, αλλού οι πόροι.

Αυτή είναι η ταχύτατη διοικητική αλλαγή του Επιτελικού Κράτους του κ. Μητσοτάκη. Και πραγματικά, νομίζω, εύλογα προκύπτει το ερώτημα, 10 μήνες, κυρία Υπουργέ, τι κάνετε, εσείς, η ηγεσία του Υπουργείου, η κυβέρνηση Μητσοτάκη, 10 μήνες, τι κάνετε; Έχετε συστήσει ένα Υπουργείο, το οποίο το κάνατε και προμετωπίδα της επικοινωνίας σας ως κυβέρνηση και δεν είχε ακόμη Οργανισμό και πάλι δεν φέρατε Οργανισμό.

Είναι ενδεικτικό, ότι στις μεταβατικές διατάξεις του υπό διαβούλευση σχεδίου νόμου, ορίζεται το τέλος του Ιούνη ως καταληκτική ημερομηνία, προκειμένου η διοικητική και οικονομική υποστήριξη υπηρεσιών και φορέων του Υπουργείου Κοινωνικής Συνοχής και Οικογένειας να εξακολουθεί να ασκείται από τις υπηρεσίες του Υπουργείου Εργασίας και Κοινωνικής Ασφάλισης. Οι διατάξεις του επόμενου κεφαλαίου, αφορούν στις γνωστές διορθώσεις σε αρμοδιότητες του προαναφερόμενου Υπουργείου προηγούμενες διατάξεις.

Τώρα, γιατί για το δεύτερο μέρος και την αποζημίωση ειδικού σκοπού σε εργαζόμενους του κλάδου γουνοποιίας, θετικοί είμαστε, δεν υπάρχει βέβαια πραγματική στρατηγική, ούτε για την παραγωγική ανασυγκρότηση, ούτε για τη στήριξη του κλάδου.

Επιτρέψτε μου ένα γενικό σχόλιο και με αυτό θα κλείσω. Κυρία Υπουργέ, με τα μέτρα που περιλαμβάνουν ρυθμίσεις κοινωνικής πρόνοιας και πολιτικές για την ενίσχυση της νεολαίας, θεσπίζονται μεν διατάξεις με φαινομενικά θετικό περιεχόμενο και προστασίας του παιδιού και στέγης, όμως, είναι σταγόνα στον ωκεανό και αποτελούν πραγματικά μία ακόμα προσπάθεια της κυβέρνησής σας να μην δώσετε λύσεις σε ζητήματα που απασχολούν τον ελληνικό λαό και για την επιβίωσή του. Δεν θα ήταν υπερβολή να πούμε, ότι αυτό είναι ένα νομοσχέδιο μουσαμάς, που ρίχνετε για να κρύψετε τα ερείπια του κοινωνικού κράτους, του κοινωνικού κράτους που εσείς έχετε διαλύσει. Δεν θα ήταν υπερβολή να πούμε, ότι αυτό είναι ένα σχέδιο νόμου μουσαμάς, για να κρύψετε την ανεπάρκεια της διοίκησής σας.

Η χώρα μας βρίσκεται εν μέσω πολλαπλών χρήσεων και εσείς επιχειρείται, με επιδοματικού χαρακτήρα ρυθμίσεις, να δώσετε λύσεις στις ανάγκες των πολιτών. Η χώρα μας, όμως, βρίσκεται σε συνθήκες έκτακτης ανάγκης. Καταλαβαίνουμε τι θα πει, ότι 2,7 εκατομμύρια συνάνθρωποί μας ζουν κάτω από το όριο της φτώχειας, ότι η Ελλάδα είναι δεύτερη στην Ευρωζώνη σε παιδική φτώχεια; Αμετακίνητη βρίσκεται σε αυτό, είναι η χώρα με τις υψηλότερες ανισότητες στην Ε.Ε. στον ευρωπαϊκό πυλώνα κοινωνικών δικαιωμάτων σε όλους τους δείκτες κοινωνικής προστασίας και πρόνοιας, είμαστε στις χειρότερες θέσεις. Αυτές είναι οι επιτυχίες, θα τα πούμε και στις επόμενες Επιτροπές, παρακαλώ θερμά, τουλάχιστον στη διαβούλευση, να ακούσετε τις ανάγκες που θα προκύψουν και να τις λάβετε υπόψιν, εφόσον δεν το κάνατε μετά τη διαβούλευση του νομοσχεδίου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Καζάνη.

**ΑΙΚΑΤΕΡΙΝΗ ΚΑΖΑΝΗ (Ειδική Αγορήτρια της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, στη σημερινή συνεδρίαση της Επιτροπής, εισάγεται για πρώτη φορά ένα νομοσχέδιο του νεοσύστατου Υπουργείου Κοινωνικής Συνοχής και Οικογένειας. Βέβαια, έχει περάσει σχεδόν ένας χρόνος από τις εκλογές και τη σύστασή του, οπότε δεν ξέρω κατά πόσο είναι πλέον δόκιμος ο όρος νεοσύστατο.

Το πρώτο, λοιπόν, νομοσχέδιο του Υπουργείου, φέρει τον τίτλο «Αναμόρφωση του προγράμματος, Στέγαση και Εργασία για τους αστέγους και άλλες ρυθμίσεις, για τη βελτίωση των υπηρεσιών κοινωνικής πρόνοιας, σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις». Ο ίδιος ο τίτλος του νομοσχεδίου, απροκάλυπτα φανερώνει, ακόμα και στον πλέον καλοπροαίρετο, ότι το Υπουργείο Κοινωνικής Συνοχής και Οικογένειας λειτουργεί χωρίς βασικές υπηρεσίες, υπηρεσίες που προβλέπονται από το ν.4622 του 2019, για το περίφημο Επιτελικό Κράτος της Ν.Δ., που τόσο διαφήμισε ο Πρωθυπουργός, ένα Υπουργείο που συστάθηκε για λόγους καθαρά επικοινωνιακούς και όχι ουσίας και παρόλο που οι αρμοδιότητές του αφορούν την πρόνοια, την καταπολέμηση της φτώχειας, το δημογραφικό, το στεγαστικό, την ισότητα και τα ανθρώπινα δικαιώματα, την προστασία του παιδιού και των γυναικών, τα άτομα με αναπηρία.

Όλα αυτά είναι θέματα που αγγίζουν και αφορούν στο σύνολο των πολιτών. Και παρά την σημαντικότητα του αντικειμένου, διαπιστώνουμε, ότι το συγκεκριμένο Υπουργείο είναι ένα άδειο κέλυφος, δεν υφίσταται καμία από τις οριζόντιες και υποστηρικτικές υπηρεσίες ενός Υπουργείου. Για παράδειγμα, δεν λειτουργεί Γενική Διεύθυνση Διοικητικών και Οικονομικών Υπηρεσιών, Διεύθυνση Υποστήριξης Ανθρώπινου Δυναμικού, Διεύθυνση Προϋπολογισμού και άλλες. Το μόνο που έχει συσταθεί μέχρι στιγμής, είναι οι Γενικές Γραμματείς. Πώς λειτουργεί, λοιπόν, μέχρι σήμερα; Στηρίζεται στις υπηρεσίες άλλων Υπουργείων για να λειτουργήσει, κάτι σαν παράρτημά τους. Αυτό δημιουργεί αστάθεια και ανισορροπία.

Σύμφωνα με το άρθρο 14 του Π.Δ. 77/2023, μέχρι τις 31/12 του 2023, τις διοικητικές και οικονομικές υπηρεσίες ασκούσε το Υπουργείο Εργασίας και Κοινωνικής Ασφάλισης. Εκεί οφείλεται και η παύση των πληρωμών των εργαζομένων του Υπουργείου Κοινωνικής Συνοχής και Οικογένειας με τη νέα χρονιά. Όταν το ίδιο το Υπουργείο ψάχνει τρόπο για να τους πληρώσει, αυτό δημιουργεί ανασφάλεια στους εργαζόμενους. Έχουμε καταθέσει και σχετικές ερωτήσεις. Γι’ αυτό και παρατείνει την υποστήριξη από το Υπουργείο Εργασίας μέχρι τις 30/6 του 2024.

Προσπαθεί, λοιπόν, η κυβέρνηση, με αυτό το νομοσχέδιο, να λύσει όλα αυτά τα προβλήματα και το τέλος Ιουνίου είναι πολύ κοντά, σε μόλις δύο μήνες, μετά κανείς δεν ξέρει. Πιθανολογώ, είτε θα ζητήσετε νέα παράταση για στήριξη από το Υπουργείο Εργασίας, ή θα συνεχίσουν να έρχονται στα γραφεία μας νέα για απλήρωτους εργαζόμενους. Μιλάμε, λοιπόν, για ένα Υπουργείο, που εκ του αποτελέσματος φαίνεται ότι συστάθηκε πρόχειρα και χωρίς καμία προετοιμασία, εν μία νυκτί, με ένα Π.Δ. που δεν καλύπτει στο ελάχιστο τις ανάγκες λειτουργίας του Υπουργείου Κοινωνικής Συνοχής.

Εύλογα δημιουργείται το ερώτημα, αφού αποφασίστηκε η σύσταση ενός νέου Υπουργείου, ο Πρωθυπουργός, που με περηφάνια το παρουσίασε, δεν γνώριζε, ότι για να λειτουργήσει ένα Υπουργείο χρειάζονται όλες αυτές οι υπηρεσίες; Προφανώς το γνώριζε, γιατί ο ίδιος έχει νομοθετήσει σχετικά με το Επιτελικό Κράτος και τα αναφέρει αναλυτικά, εκτός αν πρόκειται για κάποιου είδους πειράματος, τύπου αν μπορούν να λειτουργήσουν δύο Υπουργεία με κοινές υπηρεσίες. Προφανώς όχι. Και ακριβώς στον ιδιαίτερο αυτό επικοινωνιακό υβριδικό χαρακτήρα του Υπουργείου, έγκειται και το γεγονός, ότι σε 10 μήνες λειτουργίας, αυτό είναι το πρώτο του νομοσχέδιο και ουσιαστικά δεν γίνεται καμία αναφορά σε πολιτική, είτε κοινωνικής συνοχής είτε οικογένειας.

 Έτσι, λοιπόν, το μισό περιεχόμενο του νομοσχεδίου σκοπεύει στην ανεξαρτητοποίηση του Υπουργείου Κοινωνικής Συνοχής και Οικογένειας. Η προχειρότητα με την οποία η κυβέρνηση αντιμετωπίζει όλα αυτά τα θέματα είναι έκδηλη, καθώς, ακόμα και σήμερα συζητάμε την σπασμωδική μεταφορά αρμοδιοτήτων από τη μια γενική γραμματεία στην άλλη ακόμη και από άλλα υπουργεία. Το μισό νομοσχέδιο αναφέρεται καθαρά στη σύσταση και λειτουργία υποστηρικτικών υπηρεσιών Υπουργείου Κοινωνικής Συνοχής και Οικογένειας. Και επαναλαμβάνω, δέκα μήνες μετά τη σύσταση και την έναρξη λειτουργίας του Υπουργείου, το νομοσχέδιο έρχεται να συστήσει γραφεία και βασικές υποστηρικτικές υπηρεσίες όπως η Διεύθυνση Ανθρώπινου Δυναμικού, Προμηθειών, Ηλεκτρονικής Διακυβέρνησης και Προϋπολογισμού.

Κυρίες και κύριοι συνάδελφοι, οι αλλαγές που το νομοσχέδιο αυτό επιφέρει δεν καλύπτουν τις ανάγκες του υπουργείου. Η έναρξη λειτουργίας της Γενικής Διεύθυνσης Διοικητικών και Οικονομικών Υπηρεσιών και Ηλεκτρονικής Διακυβέρνησης είναι «στον αέρα», όπως και η έναρξη της λειτουργίας της υπηρεσίας συντονισμού. Ακόμα, τι προβλέπεται να γίνει με δράσεις και εθνικά σχέδια που ακόμα δεν έχουν τακτοποιηθεί; Όπως το πολυδιαφημισμένο Εθνικό Σχέδιο Δράσης για την πρόληψη και αντιμετώπιση της σεξουαλικής κακοποίησης και εκμετάλλευσης ανηλίκων, έχει «μείνει στο συρτάρι»; Υπάρχουν αρμοδιότητες που πρέπει γλιτώσαμε να μεταφερθούν στο Κοινωνικής Συνοχής. Φοβάμαι ότι με τον ρυθμό αυτό θα μας βρει το τέλος της τετραετίας χωρίς να έχουμε νομοθετήσει για τίποτα ουσιαστικό σε ζητήματα που άπτονται του υπουργείου.

 Επίσης σημαντικό ζήτημα είναι η στελέχωση των υπηρεσιών που αναφέρονται στο νομοσχέδιο. Πως προβλέπεται να στελεχωθούν αυτές οι νέες υπηρεσίες; Καμία πρόβλεψη δεν υπάρχει για τη στελέχωση των νέων υπηρεσιών ούτε καν κάποιο πλάνο για τον αριθμό των ατόμων που απαιτούνται. Περιμένουμε να ενημερωθούμε σήμερα ή στις επόμενες συνεδριάσεις σχετικά με όλα αυτά, καθώς, και σε τι βάθος θα καλυφθούν αυτές με έμπειρο και προσοντούχο προσωπικό. Σε τι βάθος χρόνου, λοιπόν, θα καλυφθούν τα κενά στις υπηρεσίες του υπουργείου, ώστε να αρχίσει επιτέλους το υπουργείο να παράγει έργο. Εξάλλου δεν μπορεί να παραχθεί νομοθετικό έργο όταν δεν έχουν ρυθμιστεί ζητήματα βασικών υπηρεσιών του υπουργείου και όταν ακόμα δεν έχει ξεκαθαρίσει τις αρμοδιότητες του.

Επιπροσθέτως, θα θέλαμε να ενημερωθούμε σχετικά με το τι προβλέπεται για τη στέγαση του υπουργείου. Που θα στεγαστούν, εν τέλει, τα γραφεία και οι υπηρεσίες του υπουργείου; Θα συνεχιστεί η απαράδεκτη γεωγραφική διασπορά των γραφείων του υπουργείου; Γιατί αντιλαμβάνομαι ότι αυτή είναι η τρέχουσα κατάσταση.

Επίσης, θα ήθελα να θέσω το ζήτημα του οργανισμού του υπουργείου και βασικά την ανυπαρξία του. Σχεδόν ένα χρόνο μετά και ακόμα δεν έχει παρουσιαστεί οργανισμός του υπουργείου ενώ αλλαγές είναι απαραίτητες και στον οργανισμό του Υπουργείου Εργασίας καθώς έχουν επέλθει αλλαγές στις αρμοδιότητες του. Αυτή, λοιπόν, η ανοργανωσιά του υπουργείου ευθύνεται ίσως και για την έλλειψη ουσιαστικών πρωτοβουλιών στα ζητήματα πρόνοιας.

Ένας εκ των σκοπών του νομοσχεδίου είναι η αναβάθμιση του Προγράμματος Στέγαση και Εργασία για τους αστέγους. Είναι ένα από τα βασικά προβλήματα που αντιμετωπίζουμε ως κοινωνία καθώς οι συνεχείς κρίσεις, με τελευταία την στεγαστική, δεν επιτρέπουν στους άστεγους συνανθρώπους μας να «πατήσουν στα πόδια τους», γιατί το έντονο στεγαστικό πρόβλημα των τελευταίων ετών έχει πλέον αναβαθμιστεί σε βαθιά στεγαστική κρίση και αφορά σε ένα πολύ μεγάλο μέρος της ελληνικής κοινωνίας πόσω δε μάλλον στην ευαίσθητη κατηγορία των αστέγων. Το ΠΑΣΟΚ το αναδεικνύει και έχει καταθέσει ολοκληρωμένη πρόταση προς αντιμετώπιση του. Η Golden Visa και η βραχυχρόνια μίσθωση έχουν συνεισφέρει δραματικά στην υπέρμετρη αύξηση των τιμών της αγοράς και η κυβέρνηση, τρέχει πίσω από τις εξελίξεις.

Το φαινόμενο, λοιπόν, της αστεγίας δεν πρόκειται να λυθεί με την τροποποίηση του εποπτεύοντος όργανο και χωρίς καμία ουσιαστική πρόταση βελτίωσης του υφιστάμενου προγράμματος. Οι ωφελούμενοι χρειάζονται συνεχή στήριξη αλλά πρέπει να υπάρχει και ανάλογο fed back ώστε να γνωρίζουμε πόσοι συνάνθρωποι μας όντως βοηθήθηκαν. Πού βρίσκονται τώρα. Επανεντάχθηκαν ομαλά στην κοινωνία; Εργάζονται; Τι μπορεί να βελτιωθεί ώστε τα προγράμματα να γίνουν πιο αποτελεσματικά; Οφείλουμε να δούμε το πρόβλημα της αστεγίας σοβαρά και με ενσυναίσθηση.

Οφείλουμε όλα τα κοινωνικά προβλήματα να τα αντιμετωπίζουμε έτσι. Αντικείμενο του Υπουργείου Κοινωνικής Συνοχής είναι βέβαια και το δημογραφικό. Η σημερινή δραματική κατάσταση μπορεί να αντιστραφεί μόνο με τον περιορισμό και την εξάλειψη των αιτιών που δημιουργούν και γιγαντώνουν το δημογραφικό.

Αυτό μπορεί να επιτευχθεί με τη δημιουργία κατάλληλων συνθηκών που θα άρουν τις ανασφάλειες των εν δυνάμει γονέων και τη θέσπιση ενός πλαισίου προστασίας των νέων οικογενειών. Βασική πολιτική προσέγγιση ως προς την στήριξη των γονέων αποτελεί η εναρμόνιση της οικογενειακής και επαγγελματικής ζωής. Εδώ και μήνες ακούμε για το Σχέδιο Δράσης για το Δημογραφικό, αλλά η αντιμετώπισή του απαιτεί συναινέσεις των πολιτικών δυνάμεων και διαρκή, ανοικτό και τεκμηριωμένο διάλογο των πολιτικών και κοινωνικών φορέων. Διάλογο μέσα στη Βουλή και για αρχή στο πλαίσιο της Επιτροπής αυτής.

Αντίθετα, μόλις λίγες εβδομάδες πριν από την αναμενόμενη παρουσίαση του Σχεδίου Δράσης, το Υπουργείο μας προσέγγισε, τυπικά και μόνο όπως φαίνεται, για να ακούσει τις προτάσεις του ΠΑΣΟΚ- Κινήματος Αλλαγής για το δημογραφικό, παρόλο που συχνά η κυβέρνηση υιοθετεί τις προτάσεις αυτές ως δικές της, όπως έγινε με την Άδεια Μητρότητας, σε Ελεύθερες Επαγγελματίες και Αυτοαπασχολούμενες την οποία εμείς ως ΠΑΣΟΚ είχαμε καταθέσει ως τροπολογία. Η πολιτική των εφάπαξ παροχών που η κυβέρνηση προωθεί δεν μπορεί να αποτελέσει κίνητρο για ένα ζευγάρι να κάνει παιδί ειδικά όταν η κοινωνικοοικονομική κατάσταση το αποτρέπει παντοιοτρόπως.

Αντίθετα, ουσιαστική θέσπιση μόνιμης και συνεχούς ενίσχυσης των νέων οικογενειών σε συνδυασμό με τις προνοιακές παροχές, όπως η πρόταση του ΠΑΣΟΚ για την παροχή επιδόματος 200 ευρώ το μήνα για κάθε παιδί ως τα 3 έτη του με εισοδηματικά, βέβαια, κριτήρια όσο και προνοιακών παροχών, όπως την άμεση ενίσχυση των Δημόσιων Βρεφονηπιακών Παιδικών Σταθμών και ΕΚΔΑΠ, ώστε κανένα παιδί να μην μένει εκτός των δομών αυτών.

Παράλληλα, έχουν περάσει πέντε χρόνια από το πόρισμα της Διακομματικής Επιτροπής για το Δημογραφικό έργο της αείμνηστης Προέδρου, Φώφης Γεννηματά, και παρόλο που αποτελεί μια αστείρευτη πηγή προτάσεων σχεδόν καμία από αυτές δεν έχει υιοθετηθεί. Ως προς τα Κέντρα Κοινωνικής Πρόνοιας είναι γνωστά τα κτιριακά προβλήματα όσο και τα προβλήματα υποστελέχωσης που συναντάται σε κάθε περιφέρεια, σε κάθε κέντρο και αφορά και σε κάθε ειδικότητα: ιατρικές. Παραϊατρικές, επικουρικού προσωπικού, διοικητικές, τεχνικές και το κράτος την «μπαλώνει» με συμβάσεις και παρατάσεις. Ενώ ακούμε συνεχώς διακηρύξεις για πολιτικές αποϊδριματοποιήσεις το ίδιο το υπουργείο σαμποτάρει τον στόχο αυτό. Είναι χαρακτηριστικό το «ναυάγιο» του Προγράμματος Ημιαυτόνομης Διαβίωσης ενώ οι ωφελούμενοι αναγκάστηκαν να επιστρέψουν στα Κέντρα. Έτσι θα βοηθήσει το κράτος τα παιδιά αυτά να αυτονομηθούν και να ενταχθούν ομαλά στην κοινωνία; Πρέπει η κυβέρνηση να δει πιο σοβαρά τα προβλήματα των Κέντρων Πρόνοιας.

 Κυρία Πρόεδρε, στις επόμενες συνεδριάσεις της Επιτροπής όσο και στην Ολομέλεια θα θέσουμε επακριβώς τις ενστάσεις μας ως προς το περιεχόμενο του νομοσχεδίου αλλά και τις προτάσεις μας, καθώς η κυβέρνηση φέρνει ένα νομοσχέδιο που δεν αντιμετωπίζει τα προβλήματα στον τομέα της πρόνοιας. Στην επόμενη συνεδρίαση εξάλλου θα δοθεί σε όλους μας η ευκαιρία να ακούσουμε τις απόψεις των φορέων και είμαι σίγουρη ότι θα μας τεθούν τεκμηριωμένες απόψεις και ουσιαστικές προτάσεις. Σας ευχαριστώ πολύ.

**ΤΣΑΜΠIΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ευχαριστούμε. Έχει γίνει και η διαλογή από τους φορείς και σας τους ανακοινώνω, μια πρώτη εικόνα και τα συζητάμε. Κεντρική Ένωση Δήμων Ελλάδος (ΚΕΔΕ), Εθνική Συνομοσπονδία Ατόμων με Αναπηρία, Εθνικό Κέντρο Κοινωνικής Αλληλεγγύης, Σύνδεσμος Κοινωνικών Λειτουργών Ελλάδος, το Γραφείο της UNICEF στην Ελλάδα, Πρόεδρος του «Σικιαρίδειου Ιδρύματος», τον Πρόεδρο του Κέντρου Κοινωνικής Πρόνοιας Περιφέρειας Αττικής, «Το χαμόγελο του παιδιού», Παιδικά Χωριά SOS, Εργαστήρι Ίδρυμα «Λίλιαν Βουδούρη», από το Δήμο Αθηναίων ο Αντιδήμαρχος Κοινωνικής Αλληλεγγύης και Ισότητας, από το Κέντρο Υποδοχής και Αλληλεγγύης Δήμου Αθηναίων. Αυτοί είναι.

**ΘΕΑΝΩ ΦΩΤΙΟΥ (Ειδικής Αγορήτρια της Κ.Ο. «ΝΕΑ ΑΡΙΣΤΕΡΑ»):**  Κυρία Πρόεδρε, το μισό νομοσχέδιο αφορά τους εργαζόμενους σε αυτό το Υπουργείο. Οι εργαζόμενοι σε αυτό το Υπουργείο ανήκουν αυτή τη στιγμή στον Σύλλογο των Εργαζομένων του Υπουργείου Εργασίας. Αυτοί είναι. Ζητήσαμε το Σύλλογο Υπαλλήλων των Εργαζομένων του Υπουργείου Εργασίας και Κοινωνικής Ασφάλισης . Δεν καταλαβαίνω πώς αυτός εξαιρείται; Είναι το μισό νομοσχέδιο που αφορά αυτούς.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Κυρία Φωτίου, έχετε προτείνει πέντε φορείς και έχουν προστεθεί οι τέσσερις. Είναι μέσα ο Σύλλογος που λέτε. Σύλλογος Υπαλλήλων και Εργασίας και Κοινωνικής Ασφάλισης. Είναι μέσα.

**ΘΕΑΝΩ ΦΩΤΙΟΥ (Ειδικής Αγορήτρια της Κ.Ο. «ΝΕΑ ΑΡΙΣΤΕΡΑ»):** Δεν τον άκουσα, και χαίρομαι πάρα πολύ. Ίσως δεν τον άκουσα, έχετε απόλυτο δίκιο. Το Δίκτυο για τα Δικαιώματα του Pαιδιού;

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Συγγνώμη, αν δεν ήταν μέσα θα το προσθέσουμε αλλά είναι μέσα ο συγκεκριμένος φορέας.

 **ΘΕΑΝΩ ΦΩΤΙΟΥ (Ειδικής Αγορήτρια της Κ.Ο. «ΝΕΑ ΑΡΙΣΤΕΡΑ»):** Ναι, ναι. Το Δίκτυο για τα Δικαιώματα του Παιδιού πού βρίσκεται; Δεν υπάρχει άλλο για άλλο για τα δικαιώματα του παιδιού.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ωραία θα μπει και αυτό, αλλά ήταν μέσα από τους πέντε φορείς που έχετε προτείνει. Θα κάνουμε μια επαλήθευση σε ότι έχουμε, να προχωρήσει επόμενος Εισηγητής και θα τα ανακοινώσω ξανά στη συνέχεια.

Τον λόγο έχει η κυρία Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Ευχαριστώ, κυρία Πρόεδρε. Πρόκειται, ουσιαστικά, για ένα νομοσχέδιο που αφήνει, κατά τη γνώμη μας, στο απυρόβλητο την ουσία και τον πυρήνα της πολιτικής της σημερινής κυβέρνησης στον ευαίσθητο τομέα ακριβώς της παιδικής προστασίας, στην προστασία των ατόμων με ειδικές ανάγκες, των χρονίως πασχόντων, άλλων ευάλωτων κοινωνικών ομάδων. Μένει, δηλαδή, εκτός ύλης του νομοσχεδίου ο στρατηγικός σχεδιασμός του συγκεκριμένου Υπουργείου με βάση τις κατευθύνσεις της Ευρωπαϊκής Ένωσης που είναι μέρος του προβλήματος και όχι της λύσης, γιατί η περιβόητη κοινωνική συνοχή αποτελεί προϋπόθεση για την ενσωμάτωση των εργαζομένων του λαού, της νεολαίας, στη βαρβαρότητα του συστήματος της εκμετάλλευσης και καταπίεσης που γεννά και αναπαράγει τη φτώχεια, την εξαθλίωση, την ανασφάλεια.

Αυτό βάζει τη σφραγίδα του στην Ευρωπαϊκή Ένωση των 95 εκατομμυρίων ανθρώπων που ζουν σε συνθήκες φτώχειας, που το 1/4 είναι παιδιά, αυτό βάζει τη σφραγίδα του στην Ελλάδα των 2,66 εκατομμυρίων ανθρώπων που βρίσκονται σε κίνδυνο φτώχειας, δηλαδή προσπαθούν να επιβιώσουν με τα ελάχιστα. Μιλάτε, δηλαδή για συνοχή σε μια κοινωνία που έχει ακριβώς στο DNA της τις κοινωνικές ανισότητες, κυρίως την ταξική ανισότητα και τους ταξικούς διαχωρισμούς, οπότε και οι όποιοι αστικοί εκσυγχρονισμοί περιλαμβάνονται στα άρθρα του νομοσχεδίου, προωθούν, ουσιαστικά, με αυτό το νομοσχέδιο, τον παραπάνω στρατηγικό σχεδιασμό.

Να φέρω ένα παράδειγμα, το άρθρο 3. Ο βασικός πυρήνας των μέτρων παραμένει η στρατηγική της Ευρωπαϊκής Ένωσης για τη διαχείριση της φτώχειας. Οι λεγόμενες στοχευμένες πολιτικές δράσεις και στοχευμένες παροχές μεταφράζονται για το λαό σε ελάχιστες παροχές στους πιο εξαθλιωμένους. Μας προβληματίζει ότι στο συγκεκριμένο πρόγραμμα εντάσσετε πλέον μέχρι και ιδιωτικούς φορείς στην απεξάρτηση, νομιμοποιώντας, ουσιαστικά, την ιδιωτικοποίηση και αυτού του ευαίσθητου τομέα. Αντίστοιχα, οι εξαγγελίες για εξορθολογισμό της πολιτικής επιδομάτων για λειτουργία σχετικής ενιαίας ψηφιακής πύλης, καθώς και η υιοθέτηση προπληρωμένων καρτών, που περιλαμβάνονται έμμεσα και σε σχετικά άρθρα του νομοσχεδίου, δεν αλλάζει το κύριο, δηλαδή την πολιτική των νέων περικοπών, τις καθυστερήσεις και τα νέα εμπόδια στις πενιχρές παροχές.

Όλες αυτές,, λοιπόν οι καινοτομίες δεν αλλάζουν τα ποσά που παραμένουν εξευτελιστικά. Με τέτοια μέτρα δεν μπορεί να υπάρξει καμία βελτίωση των υπηρεσιών κοινωνικής πρόνοιας, όπως διατείνεται ο τίτλος του νομοσχεδίου.

Εδώ υπάρχει το εξής ζήτημα. Για εμάς η φροντίδα και η αγωγή των παιδιών προσχολικής ηλικίας αποτελεί ανάγκη του παιδιού και θα πρέπει να παρέχεται αποκλειστικά δημόσια και δωρεάν από ένα εκτεταμένο δίκτυο βρεφικών και παιδικών σταθμών με ευθύνη του κράτους για όλα τα παιδιά. Δεν μπορεί με αυτή την έννοια, όπως και άλλες ανάγκες του παιδιού, να εντάσσονται σε συγκεκριμένα Υπουργεία και σε συγκεκριμένες Γενικές Γραμματείες που δεν έχουν να κάνουν με το ίδιο το παιδί. Αυτό, άλλωστε, αποτυπώνεται και στο ζήτημα της ολόπλευρης στήριξης των απροστάτευτων παιδιών.

Στην αιτιολογική έκθεση ουσιαστικά αναπαράγεται μία κάλπικη αντιπαράθεση. Βέβαια, το έκαναν και οι προηγούμενες κυβερνήσεις στο όνομα της αποϊδρυματοποίησης. Φέρνετε, δηλαδή, σε αντιπαράθεση τις δομές παιδικής προστασίας με τα προγράμματα εξωϊδρυματικής φροντίδας, όπως η υιοθεσία και η αναδοχή. Πρόκειται, βέβαια, για κεντρική κατεύθυνση της Ευρωπαϊκής Ένωσης που λογαριάζει ως κόστος για το κράτος και τους επιχειρηματικούς ομίλους την ολόπλευρη παιδική προστασία. Βέβαια, η πείρα και άλλων χωρών της Ευρωπαϊκής Ένωσης έχει δείξει ότι η λεγόμενη αποϊδραματοποίηση δεν είναι παρά, να το πω έτσι, το αμπαλάζ για περαιτέρω επιδείνωση της ήδη τραγικής κατάστασης αυτών των εξειδικευμένων δημόσιων δομών λόγω τραγικών ελλείψεων προσωπικού και πόρων. Επιδείνωση που οδηγεί με μαθηματική ακρίβεια στην απαξίωσή τους, προκειμένου να ανοίξει διάπλατα ο δρόμος για ιδιωτικές δομές στον τομέα της παιδικής προστασίας. Ένα απροστάτευτο παιδί, όμως, έχει ανάγκη από ολόπλευρη επιστημονική, κοινωνική στήριξη για να μπορέσει να επουλώσει τα τραύματα του και, αλήθεια, πώς την εξασφαλίζει αυτή η κυβέρνηση, όταν έχει παγιωθεί η απαράδεκτη κατάσταση της πολυήμερης παραμονής παιδιών σε παιδιατρικά νοσοκομεία γιατί δεν υπάρχουν θέσεις σε δημόσιες δομές παιδικής προστασίας.

Ιδιαίτερα το άρθρο 7 είναι μια κυνική ομολογία της κυβέρνησης ότι οι κοινωνικές υπηρεσίες των Περιφερειών και των Δήμων που έχουν, ανάμεσα σε πολλά άλλα, την ευθύνη και για την αναδοχή και την υιοθεσία, όπως και για τον έλεγχο της καταλληλότητας των υποψήφιων γονιών, αυτές, λοιπόν, οι κοινωνικές υπηρεσίες θα συνεχίσουν να είναι τραγικά υποστελεχωμένες. Γι’ αυτό προβλέπετε με άρθρο τη δυνατότητα να αναλάβει την κοινωνική έρευνα κάποια κοινωνική υπηρεσία διπλανής περιφερειακής ενότητας.

Οι κοινωνικές υπηρεσίες, όμως, δεν μπορούν να έχουν διεκπεραιωτικό ρόλο, αλλά χρειάζεται να αποκτούν δεσμούς με τους ανθρώπους που υποστηρίζουν, να λειτουργούν συμβουλευτικά και υποστηρικτικά, να υπάρχει διεπιστημονική συνεργασία και όχι μόνο απρόσωπες αποφάσεις που αφορούν στο μέλλον του παιδιού. Αυτό, προφανώς, είναι σχεδόν αδύνατο, όταν πρόκειται για κοινωνική υπηρεσία άλλης περιφερειακής ενότητας ή για πραγματογνώμονα. Για το Κ.Κ.Ε. αυτός ο ευαίσθητος τομέας της παιδικής προστασίας πρέπει να είναι αποκλειστικά κρατική ευθύνη χωρίς την εμπλοκή ιδιωτών, ΜΚΟ και άλλων.

Σε σχέση με τη σύσταση και τη λειτουργία των οριζόντιων υποστηρικτικών υπηρεσιών του Υπουργείου Οικογένειας και Κοινωνικής Συνοχής, είναι ενδεικτικό το εξής. Επί δέκα μήνες οι εργαζόμενοι και οι εργαζόμενες που μεταφέρθηκαν στο νέο Υπουργείο αντιμετωπίζουν μια σειρά σημαντικά προβλήματα που, με ευθύνη της πολιτικής ηγεσίας, δεν έχουν επιλυθεί. Στον νέο φορέα έχουν μεταφερθεί υπηρεσίες από διαφορετικά Υπουργεία, οι οποίες στεγάζονται και σε διαφορετικούς χώρους, γεγονός που δημιουργεί προφανείς δυσλειτουργίες αλλά και ανασφάλεια στους εργαζόμενους, καθώς δεν γνωρίζουν ακόμα και σε ποια περιοχή θα εργάζονται. Αυτή τη στιγμή, το Υπουργείο Κοινωνικής Συνοχής και Οικογένειας δεν διαθέτει ούτε καν Οργανισμό.

Αυτό που πρέπει, λοιπόν, να απαντήσει η κυβέρνηση δεν είναι ποιες αρμοδιότητες θα έχει το ένα ή το άλλο διοικητικό τμήμα, αλλά πώς θα στελεχωθούν αυτές οι υπηρεσίες με όλο το αναγκαίο μόνιμο προσωπικό όλων των ειδικοτήτων, γιατί η τραγική υποστελέχωση που κατήγγειλαν εξαρχής οι εργαζόμενοι και τα σωματεία τους δημιουργεί ανασφάλεια στο προσωπικό. Απ’ ό,τι φαίνεται, πολλές λειτουργίες του Υπουργείου θα καλυφθούν με την απαράδεκτη πρακτική που ισχύει και σήμερα των παράλληλων καθηκόντων. Οι εργαζόμενοι και οι εργαζόμενες, όμως, σε μια σειρά υπηρεσίες είδαν τον όγκο της δουλειάς τους να διπλασιάζεται, καθώς καλούνται να εκτελούν καθήκοντα και διαδικασίες για δύο ξεχωριστά Υπουργεία.

Αντίστοιχη, προφανώς, είναι και η ανασφάλεια που επικρατεί στις εργαζόμενες και εργαζόμενους στο δίκτυο δομών για την πρόληψη και αντιμετώπιση της βίας κατά των γυναικών, ιδιαίτερα σε συνθήκες που μας συγκλονίζουν περιστατικά βίας κατά των γυναικών, που φτάνουν μέχρι τη δολοφονία τους έξω από το Αστυνομικό Τμήμα όπου είχαν πάει για να ζητήσουν βοήθεια. Αλλά τις επόμενες μέρες ήταν διμοιρίες των ΜΑΤ απέναντι στις κινητοποιήσεις που έγιναν έξω από το Αστυνομικό Τμήμα Αγίων Αναργύρων, όπως, εξάλλου, γίνεται σε κάθε κινητοποίηση του εργατικού κινήματος, του λαϊκού κινήματος, του φοιτητικού κινήματος, σε κάθε κινητοποίηση που γίνεται για να υπερασπιστούμε τα σπίτια του λαού ενάντια στο νομοθετικό πλαίσιο που έχουν διαμορφώσει διαχρονικά όλες οι κυβερνήσεις για να υποστηριχθούν οι τραπεζίτες και τα funds και πάνε να προχωρήσουν τους πλειστηριασμούς, γιατί αυτά είναι τα πρωτόκολλα της Ευρωπαϊκής Ένωσης και των κυβερνήσεων αυτού του εχθρικού κράτους, εχθρός ο λαός που αγωνίζεται, απροστάτευτη η ανθρώπινη ζωή.

Το ζήτημα είναι, αλήθεια πώς αντιμετωπίζονται με τα άρθρα του νομοσχεδίου οι τραγικές ελλείψεις προσωπικού στα συμβουλευτικά κέντρα, στους ξενώνες, ακόμα και στη γραμμή SOS. Είναι τραγικά ερωτήματα, κυρία Υπουργέ, που έχει θέσει το Κ.Κ.Ε. και με ερωτήσεις προς το αρμόδιο Υπουργείο, αλλά εξακολουθούν να μένουν αναπάντητες, γιατί όταν η χρηματοδότησή τους εξαρτάται από τα ευρωπαϊκά προγράμματα με ημερομηνία λήξης, όταν οι εργαζόμενες και οι εργαζόμενοι δουλεύουν με συμβάσεις ορισμένου χρόνου ακόμα και 10 συναπτά χρόνια και βρίσκονται σε διαρκή ομηρία, πώς ακριβώς να στηριχτεί το ζήτημα, ιδιαίτερα της πρόληψης, αλλά και βέβαια της προστασίας των γυναικών από την πολύμορφη βία.

 Άλλωστε, πριν από λίγο καιρό ήταν που εργαζόμενοι και εργαζόμενες, που στελεχώνουν κρίσιμες υπηρεσίες όπως η γραμμή SOS 15900, το Παρατηρητήριο Ισότητας και το Γραφείο Υποστήριξης Ισότητας, έμειναν απλήρωτοι για τρεις μήνες. Και δεν είναι η πρώτη φορά, έχει συμβεί και στο παρελθόν.

Το Κ.Κ.Ε. δεν εστιάζει την κριτική του στην οργανωτική δομή του Υπουργείου, γιατί το ουσιαστικό είναι το περιεχόμενο της ασκούμενης πολιτικής, η οποία είναι βαθιά ταξική και άδικη. Και αυτό αν θέλετε έχει το αποτύπωμα του και σε σχέση με τη νεολαία. Γιατί, ισχυρίζεστε ότι θέλετε να δώσετε κίνητρα στους θεσμούς τοπικής διοίκησης για να ασχοληθούν με τα προβλήματα της νεολαίας. Μα η είναι νεολαία αυτή τη στιγμή έχει ανάγκη από μόνιμη και σταθερή δουλειά, με πλήρη εργασιακά ασφαλιστικά δικαιώματα. Έχει ανάγκη να δουλεύει στο αντικείμενο σπουδών της. Έχει ανάγκη να υποστηρίζεται από αποκλειστικά δημόσιες και δωρεάν υπηρεσίες και υποδομές που έχουν να κάνουν με τον αθλητισμό, με τον πολιτισμό. Έχει ανάγκη, κατά τη διάρκεια των σπουδών, από αποκλειστικά δημόσιες και δωρεάν συνθήκες στέγασης και οι φοιτητικές εστίες στην πλειοψηφία των δήμων είναι ελάχιστες. Έχει ανάγκη κοινώς από όλα αυτά που του στερούν σήμερα οι πολιτικοί της Κυβέρνησης ακριβώς γιατί υπερασπίζεται την ανταγωνιστικότητα και την κερδοφορία των επιχειρηματικών ομίλων.

Επί της ουσίας, δίνετε κίνητρα στην τοπική διοίκηση, όπως λέτε, αλλά χωρίς να εξασφαλίζετε την αναγκαία κρατική χρηματοδότηση. Πολύ περισσότερο δεν εξασφαλίζετε ένα τέτοιο επιστημονικό κεντρικό σχέδιο για να καλυφθούν αυτές οι ανάγκες. Γιατί έρχεται σε αντίθεση με αυτή την οικονομία και την κοινωνία που έχει στο επίκεντρο το επιχειρηματικό καπιταλιστικό κέρδος, τον ανελέητο ανταγωνισμό και την αναρχία. Οξυγόνο, λοιπόν, αγωνιστικής αισιοδοξίας, πραγματικό δίχτυ προστασίας μπορεί να δοθεί με την ενίσχυση της πραγματικής εργατικής λαϊκής αντιπολίτευσης απέναντι σε ένα σύστημα που κάνει τους εργαζόμενους, το λαό, τη νεολαία, να ασφυκτιά, να νιώθει ανασφάλεια.

Για τα άρθρα, λοιπόν, του νομοσχεδίου θα τοποθετηθούμε στις επόμενες Επιτροπές. Επιφυλασσόμαστε επί της αρχής.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής)**: Ευχαριστούμε πολύ. Πριν πάμε στην επόμενη ομιλήτρια, θα μου δώσετε μισό λεπτό να ανακοινώσουμε τους φορείς. Διότι προηγουμένως, εκ παραδρομής, πράγματι δεν είχαν γραφτεί δύο φορείς. Άρα, επαναλαμβάνω: Κεντρική Ένωση Δήμων Ελλάδος, Εθνική Συνομοσπονδία Ατόμων με Αναπηρία, Εθνικό Κέντρο Κοινωνικής Αλληλεγγύης, Σύνδεσμος Κοινωνικών Λειτουργών Ελλάδος, το Γραφείο UNICEF στην Ελλάδα, ο Πρόεδρος του Σικιαριδείου Ιδρύματος, ο κ. Βασίλειος Καραμητσόπουλος, ο Πρόεδρος του Κέντρου Κοινωνικής Πρόνοιας Περιφέρειας Αττικής, ο κ. Λιβανός, το «Χαμόγελο του Παιδιού», τα παιδικά χωριά SOS, Εργαστήρι - Ίδρυμα Λίλιαν Βουδούρη. Από το Δήμο Αθηναίων η Αντιδήμαρχος Κοινωνικής Αλληλεγγύης και Ισότητας, η κυρία Στρατηγάκη Μαρία, το Κέντρο Υποδοχής και Αλληλεγγύης του Δήμου Αθηναίων, το Δίκτυο για τα Δικαιώματα του Παιδιού, Σύλλογος Υπαλλήλων Υπουργείου Εργασίας και Κοινωνικής Ασφάλισης και τέλος το PR.A.K.S.I.S.(Προγραμματισμός Ανάπτυξης Κοινωνικής Στήριξης και Ιατρικής Συνεργασίας).

**ΑΙΚΑΤΕΡΙΝΗ (ΚΑΤΕΡΙΝΑ) ΚΑΖΑΝΗ (Ειδική Αγορήτρια της Κ.Ο. «ΠΑΣΟΚ»)**: Κυρία Πρόεδρε, έχουμε καταθέσει ουσιαστικά ως φορέα και τον Σύλλογο Κοινωνικών Δομών Αντιμετώπισης της Φτώχειας. Είναι ένας Σύλλογος που αφορά στους εργαζόμενους που δουλεύουν σε όλα τα δίκτυα πανελλαδικά και σχετίζονται με δομές αστέγων και από τη στιγμή που το νομοσχέδιο φέρει και αυτόν τον τίτλο, θεωρούμε ότι πρέπει να κληθούν μαζί με τους άλλους φορείς.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής)**: Αγαπητή συνάδελφε, από όσο βλέπω, από τους έξι φορείς που έχετε προτείνει, μόνο ένας δεν έχει προστεθεί. Παρόλα αυτά αν επιμένετε, δεν νομίζω ότι θα υπάρχει ζήτημα να πάμε στους 16. Γνωρίζετε ότι ήδη η ακρόαση φορέων αφορά μόνο 10 στο σύνολό τους. Έχουμε φτάσει στους 15. Άρα, προστίθεται και ο συγκεκριμένος Σύλλογος.

Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, η Κυβέρνηση φέρνει προς συζήτηση νομοσχέδιο με τίτλο «Αναμόρφωση του προγράμματος στέγαση και εργασία για τους αστέγους και άλλες ρυθμίσεις για τη βελτίωση των υπηρεσιών κοινωνικής πρόνοιας. Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις». Παράλληλα, στην κατάσταση ωφελούμενων προσώπων συμπεριλαμβάνει με αόριστο τρόπο τον όρο «οικογένειες και άτομα». Κατόπιν και της πρόσφατης ψήφισης του νόμου 5089/24, περί ισότητας στον γάμο, ερωτάται η Κυβέρνηση ποιους συμπεριλαμβάνει στον όρο «οικογένειες και άτομα». Προφανώς και αναφέρεται σε περιπτώσεις, οι οποίες περιλαμβάνονται στο νόμο 5089, με τις διατάξεις του οποίου η ΕΛΛΗΝΙΚΗ ΛΥΣΗ έχει κάθετα διαφωνήσει και τις έχει καταψηφίσει και ως προς την αρχή, αλλά και κατά άρθρων.

Η Κυβέρνηση, λοιπόν, καλείται να ξεκαθαρίσει αυτό το ζήτημα και προς τους πολίτες και προς εμάς, προκειμένου να γνωρίζουμε ακριβώς τον τρόπο με τον οποίον προτίθεται να μεταχειρίζεται λέξεις, οι οποίες αναφέρονται σε ιερούς θεσμούς, όπως αυτό του γάμου και της οικογένειας. Συνεπώς, η στάση της ΕΛΛΗΝΙΚΗΣ ΛΥΣΗΣ έναντι του παρόντος νομοσχεδίου, θα προκύψει κατόπιν των σχετικών διευκρινίσεων, κυρία Υπουργέ, εκ μέρους της Κυβέρνησης. Αυτά ως προς το αντικείμενο του παρόντος νομοσχεδίου.

Ως προς την πολιτική ενίσχυσης των αστέγων, χρειάζεται η Κυβέρνηση να δώσει βαρύτητα στις διαφορετικές κατηγορίες προσώπων που βρίσκονται στο δρόμο. Υπάρχουν υγιείς, οι οποίοι αντιμετώπισαν τέτοιες βιοτικές συνθήκες που τους έριξαν στο δρόμο. Γιατί, από τη μια τους ξεσπιτώνετε και από την άλλη προσπαθείτε να τους τακτοποιήσετε. Υπάρχουν, επίσης, τοξικομανείς, υπάρχουν ψυχικά ασθενείς. Ακόμα και ηλικιωμένοι με άνοια.

Χαίρομαι που έρχεται αυτό το θέμα για τους άστεγους και θα σας πω ένα περιστατικό στο οποίο αναφέρθηκα δύο φορές. Μια εδώ στην Πλατεία Κλαυθμώνος. Ο ίδιος άνθρωπος είναι 75 ετών. Δεν θα σας πω την κατάσταση, αλλά θα σας πω ότι μύριζε τόσο που είχε γίνει μια ακτίνα απόστασης των ανθρώπων που ήταν δίπλα του 20 μέτρων. Κανείς από εμάς, που λεγόμαστε άνθρωποι δεν είχε συγκινηθεί. Εγώ πήρα το Δήμο, αλλά δεν απαντούσε κανείς. Δεν υπάρχει μια υπηρεσία που να έρθει να τον πάρει, να σεβαστεί ότι ήταν υπερήλικας, ότι ζούσε σε άθλια κατάσταση και είμαστε τόσο ευαίσθητοι για τα ζώα που διευκρινίζω ότι έχω δύο. Υπάρχουν τοξικομανείς, υπάρχουν ψυχικά ασθενείς, ακόμα και οι ηλικιωμένοι με άνοια, όπως έχω η ίδια διαπιστώσει, οι οποίοι δεν μπορούν καν να εισπράξουν τη σύνταξή τους. Αυτοί, λοιπόν, οι άνθρωποι δεν μπορούν να αντιμετωπιστούν από την Κυβέρνηση με τον ίδιο τρόπο. Ναι με την ίδια επιμέλεια, ναι με την ίδια φροντίδα, όχι με τον ίδιο τρόπο. Δεν μπορεί, δηλαδή, να βάλεις στους ίδιους χώρους τους υγιείς με τους τοξικοεξαρτημένους, με τους ανοϊκούςείτε με τους ψυχασθενείς με μοναδικό κριτήριο την κοινή ιδιότητα του άστεγου. Θα είναι ανεπίτρεπτο.

Οι κοινωνικές υπηρεσίες, λοιπόν, στελεχωμένες επαρκώς και καταλλήλως με προσωπικό και μέσα, οφείλουν να ελέγξουν δρόμο - δρόμο, να καταγράψουν και να προγραμματίσουν ανά περίπτωση. Επίσης, για τον εντοπισμό των αστέγων, χρειάστηκε η κινητοποίηση και η συνδρομή της Δημοτικής Αστυνομίας, όπου αυτή υπάρχει. Γιατί, ξέρουμε ότι υπάρχουν δήμοι που ούτε καν ξέρουν τι εστί Αστυνομία Δημοτική. Είναι αυτή η οποία και θα πρέπει να αναλάβει την προώθησή του σε ειδικά κέντρα ελέγχου, κέντρα εξέτασης ψυχικής και σωματικής υγείας και την ένταξή τους από ομάδα κοινωνικής δημοτικής αλληλεγγύης, ούτως ώστε να ενταχθούν στην κανονικότητα. Εχθές πήγα στη Μαλακάσα. Είδα δομές για τους μετανάστες και μαζί με τις δομές είχαν κινητές κλινικές για δωρεάν περίθαλψη. Και κανείς δεν λέει όχι. Όμως, αυτές τις φορητές κλινικές, οι Έλληνες τις ονειρεύονται.

Χρειάζεται να ενεργοποιηθούν και να αξιοποιηθούν και τα δημόσια γηροκομεία, πολλά εκ των οποίων ακόμα και αντικείμενα δωρεών και κληροδοτημάτων όπως αυτό στη Βούλα, πίσω από τον Ασκληπιό. Είναι ένα γηροκομείο, το οποίο έχουν κάνει δωρεά και είναι προς εγκατάλειψη. Το χρησιμοποιούν σαν αποθήκη. Αναξιοποίητα και θύματα της κυβερνητικής σας αδιαφορίας.

Ως προς τους τοξικοεξαρτημένους, απαραίτητη είναι η ενεργοποίηση περισσότερων και προγραμμάτων απεξάρτησης και επανένταξης με επιδοτούμενα προγράμματα εργασίας για όσους βρίσκονται σε θέση να εργαστούν, ενώ για τους ψυχικά πάσχοντες απαραίτητη είναι η επάνδρωση των ψυχιατρικών νοσοκομείων.

Με το όνομα του πολιτισμού, τα ψυχιατρικά νοσοκομεία έχουν μείνει υποστελεχωμένα. Επιπροσθέτως, η κυβέρνηση δεν έχει προβλέψει λειτουργία δημοτικών ιατρείων και δημοτικών καταφυγίων για κακοποιημένα πρόσωπα, ούτε για αστέγους. Ο θεσμός του οικογενειακού γιατρού, θα μπορούσε να συμβάλει, αν όντως κατευθυνόταν από τους δήμους, όπως είχε από την πρώτη στιγμή τονίσει η Ελληνική Λύση. Η κυβέρνηση, όμως, κρατά παροπλισμένους, σε τυπικότητες, τους οικογενειακούς γιατρούς και στερεί τους πολίτες από πολύτιμες υπηρεσίες, τις οποίες θα μπορούσαν αυτοί, κάτω από άλλες κανονικές συνθήκες, να προσφέρουν.

Προχωρώντας, τώρα, στο κεφάλαιο Γ΄, ως προς τις πολιτικές ενίσχυσης της νεολαίας. Στεκόμαστε στο ότι οι σχετικές διατάξεις, οι οποίες εισάγονται στο παρόν, επικεντρώνονται σε διαδικασίες σχετικά με τη συμμετοχή προσώπων στο εκτελεστικό όργανο διοίκησης φορέων λειτουργίας μονάδων παιδικής προστασίας και φροντίδας, όταν η κατά τόπον αρμόδια κοινωνική υπηρεσία του δήμου, αδυνατεί να διενεργήσει την προβλεπόμενη στο νόμο έρευνα. Εξάλλου, αυτή η ρύθμιση θα μπορούσε να αποτελέσει και όχημα για τη συμμετοχή των νέων στην τοπική αυτοδιοίκηση, μέσω της παροχής κινήτρων.

Με το παρόν νομοσχέδιο, εισάγεται το πρόγραμμα «Εθνική Πρωτεύουσα Νεολαίας», το οποίο αφορά στη βράβευση, σε ετήσια βάση, ενός δήμου, που ξεχωρίζει στον τομέα υιοθέτησης πολιτικών, που ενισχύουν τη συμμετοχή των νέων ηλικίας 15 έως 29 ετών, σε τοπικό επίπεδο. Όπως είναι εύλογο, η ρύθμιση αυτή, γενικά, δημιουργεί πολλές απορίες και αφήνει πολλά σημεία αδιευκρίνιστα. Αναγνωρίζουμε, κατ’ αρχάς, ότι το παρόν μπορεί να λειτουργήσει ως κίνητρο για την ενεργή συμμετοχή των νέων στην τοπική αυτοδιοίκηση. Ωστόσο, εκφράζουμε τις επιφυλάξεις μας, ως προς το πώς μπορεί να υλοποιηθεί αυτό το πρόγραμμα, από τη στιγμή κατά την οποία ο κύριος Υπουργός Κοινωνικής Συνοχής αναμειγνύεται ενεργά σε πολλά ζητήματα, παραδείγματος χάρη στη διαδικασία αξιολόγησης και βράβευσης των δήμων.

Τα ερωτήματα τα οποία τίθενται, εν προκειμένω, είναι ποιοι δήμοι θα συμμετέχουν σε αυτό, με ποια κριτήρια θα αξιολογούνται και θα λαμβάνουν αυτή τη βράβευση και που τελικά, θα χρησιμοποιούνται αυτά τα χρήματα, που θα λαμβάνουν ως επιχορήγηση. Χρειάζεται διευκρίνιση στο πως οι δήμοι θα πλησιάζουν και θα προσελκύουν τους νέους. Ποιους νέους θέλουν να προσελκύουν. Γιατί και πώς τελικά θα κρίνεται ότι ένας δήμος πέτυχε τους σκοπούς του παρόντος. Εκφράζουμε αυτούς τους προβληματισμούς, διότι θεωρούμε ότι το γεγονός ότι η τοπική αυτοδιοίκηση έχει, κακώς, κομματικό πρόσωπο και χαρακτήρα, θα μπορεί να δώσει σε αυτή την ανάμιξη των νέων, επίσης, κομματικό χαρακτήρα. Θα είναι, λοιπόν, ανέντιμο, εκ μέρους της κυβέρνησης, να οικειοποιηθεί κομματικά, χωρίς τη συναίνεση των νέων, τη συμμετοχή τους σε αυτές τις δραστηριότητες. Προς Θεού, δεν πρέπει, σε καμία περίπτωση, να καταλήξουν να είναι εκδηλώσεις κομματικών νεολαιών.

Εντύπωση, πάντως, προκαλεί και το γεγονός ότι με κοινή υπουργική απόφαση, μπορεί να δοθεί επιχορήγηση στο δήμο που διακρίνεται, ποσό ύψους έως 80 χιλιάδων ευρώ. Εύλογα είναι τα ερωτήματα που δημιουργούνται. Πώς θα χρησιμοποιούνται και σε ποιον τομέα θα αξιοποιούνται αυτά τα κονδύλια. Δεδομένου ότι αφενός τα ποσά είναι υψηλά και αφετέρου το πλαίσιο χορήγησης και αξιοποίησης είναι αδιαφανές. Εκφράζουμε επιφυλάξεις, όχι κατά του προγράμματος επί της αρχής, αλλά ως προς τον τρόπο υλοποίησής του, καθώς φαίνεται έντονα ο κίνδυνος κατασπατάλησης δημοσίου χρήματος.

Εν συνεχεία, ως προς το κεφάλαιο του εθνικού μηχανισμού εκπόνησης παρακολούθησης και αξιολόγησης σχεδίων δράσης για τα δικαιώματα του παιδιού, η Ελληνική Λύση τονίζει ότι η παιδική φτώχεια θα πρέπει να μας κρατάει σε διαρκή επαγρύπνηση. Η κυβερνητική πολιτική θα πρέπει να δώσει έμφαση σε ευάλωτες οικογένειες, ασθενών, άνεργων, οικογενειών που βρίσκονται σε περιοχές που επλήγησαν από φυσικές καταστροφές.

Τα συμπεράσματα της δεύτερης ανάλυσης επικαιρότητας για το 2024 με τίτλο «Τα επιδόματα συγκράτησαν σταθερή την παιδική φτώχεια» που δημοσιοποίησε το Κέντρο Προγραμματισμού και Οικονομικών Ερευνών, είναι σαφή. Σύμφωνα, επίσης, με το ΚΕΠΕ, καθώς οι επιδοματικές πολιτικές δεν επιδρούν στην ηθική εκπαίδευση, σημειώνεται ραγδαία αύξηση της παιδικής φτώχειας, ως προς το πρίσμα της ηθικής παιδείας. Συγκεκριμένα, στο σχολικό έτος 2022-2023, καταγράφεται το χειρότερο ποσοστό για την τελευταία πενταετία, αναφορικά με την ηθική εκπαίδευση. Αίσθηση προκαλεί το γεγονός ότι αυτή η ανησυχητική αύξηση επηρεάζει προφανώς και με τη δραματική όξυνση συντελείται σε μια περίοδο κατά την οποία, αφενός η βία μεταξύ των ανηλίκων έχει οξυνθεί δραματικά και αφετέρου, οι φόνοι γυναικών αυξάνονται με τρομακτικούς ρυθμούς.

Στο σχολικό έτος 2022-2023, καταγράφεται, επίσης, αύξηση της παιδικής φτώχειας, όσον αφορά στην κατάλληλη, ποιοτικά και ποσοτικά, διατροφή. Η ακρίβεια στα είδη πρώτης ανάγκης, οδηγεί σε ακραίες καταστάσεις, τόσο βιοτικές όσο και κοινωνικές. Η κυβέρνηση, λοιπόν, οφείλει να αντιμετωπίσει πρώτα τις βιοτικές ανάγκες των πολιτών της, διότι αυτά επηρεάζουν σε πολύ μεγάλο βαθμό, ακόμα και την αύξηση της βίας. Εδώ βλέπουμε ότι αυξάνουν τα καλάθια. Η χώρα μας παρουσιάζει, πλέον, μεγάλη εμφάνιση οπαδικής βίας, καθώς και της βίας ανήλικων συμμοριών, κατά τα πρότυπα τρίτων χωρών, οι οποίες εμφανίζουν αυξημένη βία, μεταξύ συμμοριών ανηλίκων, είτε νεαρών προσώπων.

Ειδικότερα, τα αρνητικά αποτελέσματα της ακρίβειας στην ποιότητα ζωής των πολιτών, δεν αντισταθμίζονται από τα υποτιθέμενα θετικά οφέλη των επιδομάτων και της δήθεν αύξησης των μισθών. Ιδιαίτερα προβλήματα στην ευημερία των παιδιών, εντοπίζονται στις περιφέρειες της δυτικής Μακεδονίας, της Θεσσαλίας και του νοτίου Αιγαίου. Το εύρημα αυτό καταδεικνύει ότι οι φυσικές καταστροφές είχαν τραγικό αντίκτυπο στην παιδική φτώχεια, στις περιοχές που επλήγησαν από αυτές. Επομένως, αναφέρει το ΚΕΠΕ, οι φορείς χάραξης πολιτικής, θα πρέπει να δώσουν ιδιαίτερη έμφαση στις περιοχές αυτές.

Στο κομμάτι αυτό του νομοσχεδίου, πέρα από την αλλαγή στα υπουργεία, αναφορικά με τη μεταφορά του Εθνικού Μηχανισμού Εκπόνησης, Παρακολούθησης και Αξιολόγησης Σχεδίων Δράσης για τα Δικαιώματα του Παιδιού, που πλέον θα ανήκει στη Γενική Γραμματεία Δημογραφικής και Στεγαστικής Πολιτικής του Υπουργείου Κοινωνικής Συνοχής και Οικογένειας και επίσης, πέραν από τις αποσπασματικές αλλαγές, δεν βλέπουμε την κυβέρνηση να προτίθεται να εφαρμόσει κάποια σοβαρή πολιτική, κοστολογημένη και οριοθετημένη, ούτως ώστε να καταπολεμήσει αυτό το πολύ σοβαρό ζήτημα. Ας φροντίσει, λοιπόν, η κυβέρνηση να ενισχύσει την αξιοπρεπή διαβίωση των οικογενειών, αλλά και την πνευματική και ηθική τους ανάπτυξη, ούτως ώστε να ελπίζει ότι παρέχει πραγματική βοήθεια στα ελληνόπουλα, που υποφέρουν και που είναι το μέλλον της πατρίδας μας. Αλλιώς, η κυβέρνηση θα παραμένει σε διαπιστώσεις, θέσπιση ανεπαρκών και αόριστων διατάξεων και ευχολόγια.

Προχωρώντας, η αλλαγή στο εποπτεύoν όργανο του Συνδέσμου Κοινωνικών Λειτουργών Ελλάδος, απλά σχετίζεται με την αλλαγή στον τίτλο του υπουργείου, χωρίς ωστόσο η κυβέρνηση να λαμβάνει καμία νομοθετική πρωτοβουλία, για την ανάπτυξη της όλης διαδικασίας, εκτός από κάποιες διατάξεις διαδικαστικού τύπου, όπως επί παραδείγματι, αυτές για την απαλλαγή από οφειλές, είτε τη ρύθμιση οφειλών, ώστε να θεωρείται οικονομικά τακτοποιημένο ένα μέλος του Συνδέσμου Κοινωνικών Λειτουργών Ελλάδος.

Προχωρώντας ως προς το κομμάτι της καταπολέμησης της ρατσιστικής βίας και των διακρίσεων, λόγω ρατσιστικών κριτηρίων, η Ελληνική Λύση τονίζει και πάλι ότι είναι ενάντια σε κάθε διάκριση, η οποία ξεκινά από ρατσιστικές αφετηρίες. Ωστόσο, το φαινόμενο της μεταναστευτικής κρίσης και της άφιξης χιλιάδων μεταναστών, η οποία με τις κυβερνητικές ενέργειες για στήριξη τους, καταλήγουν να ζουν καλύτερα από Έλληνες πολίτες και το χειρότερο, πολλές φορές, εις βάρος αυτών, μας οδηγεί στη σκέψη ότι η κυβέρνηση ενδιαφέρεται, πρώτιστα, γι’ αυτούς και δευτερευόντως για τις ελληνικές οικογένειες. Η διεθνής εικόνα της κυβέρνησης κρίνεται από την πολιτική της προς τους μετανάστες και τους ΛOATKI και όχι προς τις ελληνικές οικογένειες. Γι’ αυτό, λοιπόν, αυτή η διάκριση κατά των Ελλήνων. Οι αλλοδαποί απολαμβάνουν των προνομίων τους, χωρίς πολλοί από αυτούς να εργάζονται και χωρίς να συνεισφέρουν τίποτα, χωρίς να υποβάλλουν φορολογική δήλωση. Ωστόσο, απολαμβάνουν, για παράδειγμα, δωρεάν υγεία, ενώ ο Έλληνας πολίτης, ο οποίος και καταβάλλει εισφορές, όχι δεν απολαμβάνει. Η κυβέρνηση, λοιπόν, κάνει διακρίσεις, κατά του Έλληνα πολίτη όμως.

Τέλος, το ίδιο συμβαίνει και με την έκφραση της πίστης και της άσκησης των θρησκευτικών ελευθεριών. Δεν μπορούμε να λησμονούμε τη διάκριση ανάμεσα στους χριστιανούς ορθόδοξους και τους μουσουλμάνους, στη διάρκεια των περιοριστικών μέτρων την περίοδο της καραντίνας. Οι Έλληνες χριστιανοί ήταν περιορισμένοι στα σπίτια τους και απαγορευόταν να πάνε στους ναούς. Την ίδια στιγμή κατά την οποία, στην πλατεία Συντάγματος, οι μουσουλμάνοι μετανάστες, γιόρταζαν κανονικά τις γιορτές τους. Και εδώ, λοιπόν, έχουμε ρατσιστικές διακρίσεις σε βάρος Ελλήνων, κυρία Υπουργέ. Διαπιστώνουμε ότι η κυβέρνηση προβαίνει σε διακρίσεις. Οι Έλληνες δεν ήταν ποτέ ρατσιστές και αυτό το έχει αποδείξει η ιστορία, πολλές φορές.

Άλλωστε, διαθέτει ένα αποτελεσματικό νομοθετικό πλαίσιο προστασίας και σεβασμού της ανθρώπινης αξιοπρέπειας και καταπολέμησης των φαινομένων ρατσιστικής προσβολής από το Σύνταγμα. Στην παράγραφο 1 του άρθρου 2 ορίζει ότι ο σεβασμός και η προστασία της αξίας του ανθρώπου, αποτελούν την πρωταρχική υποχρέωση της πολιτείας. Στην παράγραφο 1 του άρθρου 5, αναφέρει ότι καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική, οικονομική και πολιτική ζωή της χώρας, εφόσον δεν προσβάλλει τα δικαιώματα των άλλων και δεν παραβιάζει το Σύνταγμα ή τα χρηστά ήθη. Ενώ στην παράγραφο 2 του ίδιου άρθρου, ορίζεται ότι όλοι όσοι βρίσκονται στην ελληνική επικράτεια, απολαμβάνουν την απόλυτη προστασία της ζωής, της τιμής και της ελευθερίας τους, χωρίς διάκριση εθνικότητας, φυλής, γλώσσας και θρησκευτικών ή πολιτικών πεποιθήσεων. Αλλά πρέπει και να δουλεύουν για να τρώνε, το λέει και το Ευαγγέλιο, δεύτερη επιστολή προς Θεσσαλονικείς.

Η Κυβέρνηση, λοιπόν, οφείλει να εφαρμόσει τις συνταγματικές αυτές τις επιταγές ώστε όλοι οι Έλληνες πολίτες να μην υφίστανται διακρίσεις εναντίον τους εξαιτίας των κυβερνητικών επιλογών. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Νοτοπούλου Αικεταρίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Τσίμαρης Ιωάννης, Βασίλειος Μεταξάς, Παρασκευή Δάγκα, Αθανασίου Μαρία, Γραμμένος Βασίλειος, Γαυγιωτάκης Μιχαήλ, Βρεττός Νικόλαος, Παπαδόπουλος Νικόλαος και Μιχαήλ Χουρδάκης.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Τον λόγο έχει η κυρία Θεανώ Φωτίου, Ειδική Αγορήτρια της Κ.Ο «ΝΕΑ ΑΡΙΣΤΕΡΑ».

 **ΘΕΑΝΩ ΦΩΤΙΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»:** Ευχαριστώ, κυρία Πρόεδρε. Κύριε Υφυπουργέ, είναι το πρώτο νομοσχέδιο που φέρνετε σε αυτό το Υπουργείο, των δέκα μηνών ήδη λειτουργίας. Δεν είναι απλά για μένα και για το Κόμμα μου, την «ΝΕΑ ΑΡΙΣΤΕΡΑ», ένα εξαιρετικά απογοητευτικό νομοσχέδιο, δεν είναι απλά ένα καθαρά επικοινωνιακό νομοσχέδιο, αλλά είναι και ένα νομοσχέδιο το οποίο δεν καταλαβαίνει τις σημερινές συνθήκες. Δέκα μήνες ηγείστε ενός Υπουργείου, το οποίο σας κληρονομήθηκε από την τέως Υφυπουργό, κυρία Δόμνα Μιχαηλίδου και η οποία είχε εντελώς άλλο πράγμα στο μυαλό της από αυτό που σήμερα έχει ανάγκη η χώρα.

Όταν άκουσα για αυτό το Υπουργείο χάρηκα, γιατί κι εμείς παλεύαμε τότε για να υπάρξει ένα Ανεξάρτητο Υπουργείο, το 2019. Θέλαμε ένα ανεξάρτητο Υπουργείο, το οποίο θα αντιμετώπιζε τα προβλήματα του παιδιού, του ηλικιωμένου, του ανάπηρου ανθρώπου, επιστητά ή όχι, το οποίο θα αντιμετώπιζε τα τεράστια προβλήματα των ευάλωτων, τα τεράστια προβλήματα της φτώχειας, της παιδικής φτώχειας, δηλαδή, υπάρχει μια τεράστια ανάγκη. Και πώς θα έπρεπε να οργανώνεται αυτό το Υπουργείο;

Προφανώς, δεν θα οργανωνόταν με τον τρόπο που σας κληροδότησε η κυρία Μιχαηλίδου και εσείς δεν παίρνετε χαμπάρι, ότι δεν μπορεί Υπουργός και Υφυπουργός να ηγείται ενός Υπουργείου, που όλη του η δομή δεν δίνει ξεχωριστή έμφαση στην παιδική προστασία ως ανεξάρτητη Διοικητική Δομή μέσα στο Υπουργείο και πάει και την ένταση εκεί, που είναι τα άλλα τεράστια προβλήματα, του στεγαστικού και του δημογραφικού.

 Θα μιλήσω για το στεγαστικό, που είναι απλό και το καταλαβαίνει όλος ο λαός, γιατί το δημογραφικό είναι μια φούσκα, έτσι όπως το αντιμετωπίζετε εσείς και που σας τα είπαν και άλλοι συνάδελφοι πιο μπροστά και ιδιαίτερα, από το ΠΑΣΟΚ, γιατί, δεν έχετε καταλάβει τι ήταν το πόρισμα της Κοινοβουλευτικής Επιτροπής, που ήταν ομόφωνο και το οποίο δεν εφαρμόσατε σε τίποτα.

 Πάμε όμως, να δούμε λιγάκι, γιατί είμαι τόσο κατηγορηματική. Τι έχει ένα Υπουργείο λοιπόν, να κάνει; Πρώτα – πρώτα, είναι η δομή του. Ποια δομή έχετε εσείς; Ότι, αυτή τη στιγμή το κυρίαρχο πρόβλημα είναι η στεγαστική και δημογραφική πολιτική. Δεν είναι, όμως, η προστασία του παιδιού, που είναι ένα τεράστιο θέμα λόγω της ανηθικότητας αυτή τη στιγμή, της βίας. Ξέρετε ότι έχει αυξηθεί η παιδική φτώχεια επί των ημερών σας; Ξέρετε ότι έχουν αυξηθεί οι ανισότητες επί των ημερών σας; Ή βρισκόμαστε ακόμη στην περίοδο που ο ΣΥΡΙΖΑ τα έριχνε όλα αυτά μέσα σε 4, 5 χρόνια με τεράστιες πολιτικές; Θα έρθω, βεβαίως και στους άστεγους και στα πάντα.

Πολύ σωστά αναφέρει η κυρία Νοτοπούλου σε όλα αυτά που είχαμε κάνει σαν κυβέρνηση ΣΥΡΙΖΑ. Τα ξέρω πάρα πολύ καλά, αλλά και όλα τα προγράμματα. Τι να πρωτοπώ εδώ πέρα, να πω ότι απαντάται στη στεγαστική κρίση και στο μεγάλο πρόβλημα που υπάρχει ένα στα δύο νοικοκυριά να κινδυνεύει να χάσει το σπίτι του; Απαντάτε τόσους μήνες, με την προμετωπίδα για το Πρόγραμμα «Αστεγίας», για τους άστεγους δήθεν, όταν έχετε παραλάβει ένα πρόγραμμα και μια καταγραφή των αστέγων των 18. Είναι το μόνο που έχετε στα χέρια σας και είναι δικό μας πρόγραμμα. Σήμερα, αν σας ρωτήσω πόσοι είναι οι άστεγοι δεν θα ξέρετε παρά μόνο να μου αναφέρετε τα νούμερα που είχαμε καταγράψει εμείς, γιατί όλο το πρόγραμμα το τελειώσατε τότε. Δεν το ξανά πήραν στα χέρια τους, δεν ξανά έκαναν τίποτα. Να μην πω για το «λεωφορείο αστέγων», που γίνεται κουρέλια στο δρόμο, ενώ ήταν από τις πρωτότυπες πράξεις στην Ελλάδα μετά την Αμερική. Δηλαδή, εκεί ο άστεγος καταγράφεται, βλέπει και το πρόβλημα υγείας του, μπορεί να κάνει μπάνιο, μπορεί να πάρει νέα ρούχα κ.λπ.. Αυτό παρέμεινε ανενεργό και κανείς δεν νοιάζεται γι’ αυτό.

Να μη σας πω για τις δομές, που έπρεπε να ετοιμάσουμε για άστεγους, οι οποίοι ήταν εξαρτώμενοι. Το ξέρετε ότι το 50% των αστέγων είναι εξαρτώμενοι. Εσείς τι φαντάζεστε ότι θα τους βάζετε σε σπίτια και χωρίς να έχουν από το πρωί μέχρι το βράδυ εποπτεία, 24 ώρες το 24ωρο, δεν θα πιάνει φωτιά το σπίτι, δεν θα γίνεται οτιδήποτε εκεί μέσα; Διότι, προφανώς, υπάρχουν τεράστια προβλήματα. Πώς φαντάζεστε όλα αυτά;

Υπήρχε ένα πρόγραμμα που εμείς υλοποιούσαμε, δεν το είχαμε νομοθετήσει πράγμα, με ΚΥΑ το υλοποιούσαμε, ήρθε η φοβερή Νέα Δημοκρατία και το υλοποίησε με νομοθέτηση. Μπράβο, μεγάλη φασαρία κ.λπ.. Το ίδιο πρόγραμμα, 10 εκατομμύρια για 600 περίπου αστέγους. Σωστά; Πόσα παραπάνω βάζετε τώρα και το έχω χάσει; Πουθενά δεν αναφέρεται τίποτα, αν θα βάλουν παραπάνω, πώς θα το διαχειριστούν; Μπαίνουν κάποιες ΜΚΟ στη μέση για τη διαχείριση, γίνεται ο κακός χαμός, δεν καταλαβαίνεις ακριβώς τι επιθυμείτε να κάνετε. Οι άστεγοι και μάλιστα με προβλήματα εξάρτησης θέλουν ειδικά υπνωτήρια, θέλουν πρόγραμμα είτε για τα ναρκωτικά, δηλαδή να συνδράμει το ΚΕΘΕΑ, αλλά και οι άλλες δομές, οι οποίες θα δουν πως θα κάνουν την απεξάρτηση στον συγκεκριμένο άνθρωπο. Αυτό το πράγμα με πληγώνει πραγματικά.

Δεν μας έφταναν τα άλλα μας, Στις 2 Φεβρουαρίου του 2023 εκδίδεται δελτίο τύπου, προσέξτε, από το Υπουργείο Εργασίας και Κοινωνικών Υποθέσεων, ο τότε Υπουργός Χατζηδάκης παρουσιάζει στο Υπουργικό Συμβούλιο «Σχέδιο Δράσης για την Πρόληψη και Αντιμετώπιση της Αστεγίας 2023 – 2027», με προϋπολογισμό 72 εκατομμυρίων για 5.700 νοικοκυριά. Εφαρμόστηκε ποτέ αυτό το Σχέδιο; Μήπως το εφαρμόσετε εσείς και το έχασα; Δεν υπάρχει καν ως δημοσιευμένο κείμενο. Δηλαδή, έτσι για την προπαγάνδα, έτσι για το θεαθήναι. Εδώ έχουμε να κάνουμε με την ύπαρξη ανθρώπων, έχουμε να κάνουμε με άστεγους, με φτωχούς, με παιδιά, δεν μπορεί να κάνετε αυτά τα πράγματα. Αυτό είναι που με πληγώνει περισσότερο.

Το άλλο, το 2018, το κάναμε εμείς και σας είπα που φτάσατε σήμερα. Βάζετε σήμερα ελαφρά τη καρδία τους διαβιούντες σε επισφαλείς συνθήκες στους δυνητικά ωφελούμενους του προγράμματος «Στέγαση και Εργασία για Αστέγους» για να είναι σύμφωνη με τον διεθνή ορισμό της; Προσέξτε. Ξέρετε τι θα πει σε επισφαλείς συνθήκες στέγασης; Πόσοι είναι αυτοί, τους έχετε καταμετρήσει; Γιατί πραγματικά δεν καταλαβαίνουμε τι λέμε εδώ πέρα. Πρέπει να πω, ότι και όλα αυτά, οποιαδήποτε ΜΚΟ θα τρέξει μέχρι τρία σχέδια στην ίδια περιφέρεια μέχρι τέσσερα πανελλαδικά. Πώς τα ακούτε αυτά; Θα πληρωθούν όλοι αυτοί από τα 10 εκατομμύρια;

Τώρα κουβέντα για το αποτυχημένο πρόγραμμα «Σπίτι μου». Αντίθετα, βλέπω σήμερα το πρωί στον «ΣΚΑΪ» την κυρία Ζαχαράκη να λέει ότι ανοίξαμε επιτέλους θριαμβευτικά την πλατφόρμα «Ανακαινίζω – Νοικιάζω». 470 άτομα σε 15 ημέρες. Ξέρετε, πόσο υποτίθεται ότι είναι το πρόγραμμα; Υποτίθεται ότι είναι 50 εκατομμύρια από το Ταμείο Ανάκαμψης και Ανθεκτικότητας. Πώς πρέπει να φτιάξουν το σπίτι τους; Να τους δώσουν μέχρι 4.000 για 10.000 για τα έξοδα. Οι ίδιοι οι τηλεπαρουσιαστές ρωτούσαν την κυρία Ζαχαράκη «ξέρετε, κανέναν να φτιάχνει το σπίτι του με 10.000; Ξέρετε, κανέναν να το ενοικιάζει μετά για τρία χρόνια; Και αυτοί που θα το νοικιάσουν για τρία χρόνια, μήπως τους βάζετε πλαφόν στο νοίκι;». Όχι, θα το νοικιάσουν όσο θέλουν. Τι καταλαβαίνετε εσείς από αυτό; Καταλαβαίνετε ότι όλα τα προγράμματα για τη στεγαστική κρίση, όχι μόνο δεν αντιμετωπίζουν το πρόβλημα της Golden Visa, του Airbnb, ότι τα ενοίκια είναι στον Θεό. Μας μάρανε η νεολαία. Να πάρουμε από το ΙΝΕΔΙΒΙΜ για τη νεολαία; Μας μάρανε αυτό.

Υπάρχει νέος άνθρωπος που μπορεί να φύγει από το σπίτι του σήμερα και να πάει να νοικιάσει ένα σπίτι, για να κάνει ένα μια οικογένεια; Υπάρχει ένας με 600 και 900 ευρώ; Πόσος είναι ο κατώτατος μισθός για τους νέους; Μην μας πείτε τι έκανε ο ΣΥΡΙΖΑ μέσα σε συνθήκες κρίσης. 5 χρόνια κυβερνάτε σε νέες συνθήκες, δεν υπήρχε η κακοποίηση ανηλίκων από ανήλικους στην εποχή μου, αν υπήρχε θα το είχα αντιμετωπίσει και να μην έχετε καμία αμφιβολία.

 Δεν θα είχα πρότυπα, αυτά που προβάλλετε εσείς, του ανθρώπου ο οποίος είναι ισχυρός, που είναι αυτόνομος, που τα καταφέρνει έναντι του άλλου του αδύναμου. Δεν θα έλεγα εγώ ότι οι πρόσφυγες είναι εισβολείς. Δεν θα έλεγα ότι οι ΛΟΑΤΚΙ είναι άλλοι άνθρωποι. Δεν τα είπαμε όλα αυτά και δεν δημιουργήσαμε αυτή την κοινωνία. Αντίθετα δημιουργήσαμε δομές αλληλεγγύης σε όλη την κοινωνία. Μη λέτε τώρα αυτά, τις εύκολες καραμέλες, τι έκανα εγώ στο ΣΥΡΙΖΑ κ.λπ.. Ο ΣΥΡΙΖΑ αυτά που έκανε ήταν άθλος την εποχή εκείνη.

Το Ελάχιστο Εγγυημένο Εισόδημα; Να γελάσω; Μήπως δεν είναι το Κ.Ε.Α. και άλλαξε;

Το Κοινωνικό Εισόδημα Αλληλεγγύης μήπως άλλαξε; Το νομοθέτησαν λέει το έβαλαν και στο Σύνταγμα και για αυτό αυξήθηκε η φτώχεια και για αυτό αυξήθηκε η παιδική φτώχεια, για αυτό αυξήθηκε ο κίνδυνος ο δείκτης των ανισοτήτων. Μήπως δεν είναι αυτό του κ. Μητσοτάκη που λέει ότι όλοι δεν είμαστε ίσοι; Τι να κάνουμε, υπάρχει και μια φυσική κατάσταση. Δεν είμαστε και όλοι οι άνθρωποι ίσοι. Τι να πω τώρα εγώ, λοιπόν, για τους χιλιάδες ανθρώπους;

 Έχετε ένα Υπουργείο που έχει πάρει πάνω του τη στεγαστική πολιτική. Μόνο με αυτό να ασχολείστε, δεν θα μπορούσατε να ανοίξετε το στόμα σας και να λέτε αυτά που λέτε σήμερα για τους αστέγους του δρόμου. Μόνο για αυτό να κάνετε μια αυτοκριτική και να πείτε «δεν τα κάναμε καλά, αυτή η Διεύθυνση πρέπει να είναι πολύ ισχυρή, να είναι πολύ μεγάλη, πρέπει να κάνουμε αυτό, πρέπει να δούμε πώς θα διασυνδεθούμε με τον κάθε άνθρωπο κάθε μέρα», παρά βγάλατε τη διαφήμιση και αυτό είναι το άκρον άωτον. Λέει η διαφήμιση ότι «πήρες σπίτι, τώρα κοίταξε πώς θα το διασφαλίσεις να μη σου το πάρουν». Είναι του Υπουργείου η διαφήμιση αυτή.

 Καλά το λέω; «Κοίταξε να το διασφαλίσεις να μη στο πάρουν». Σχετικά με τη βελτίωση των Υπηρεσιών Πρόνοιας εδώ πραγματικά έχουμε ένα τεράστιο πρόβλημα. Σας είπα για το πρόβλημα της παιδικής προστασίας. Θεωρώ ότι είναι πολύ λάθος. Πρέπει να συστήσετε Ειδική Γραμματεία Παιδικής Προστασίας. Αυτή τη στιγμή εσείς βγήκατε και είπατε ότι κάνετε 50.000 θέσεις για βρεφονηπιακούς σταθμούς, ναι ή όχι; Αφού το είπατε αυτό και είπατε ότι αυτό θα έχει εφαρμοστεί μέχρι το 2022 θα τις έχουμε καλύψει τις 50.000, για αυτό δίνατε και παραπάνω voucher. Εκεί είναι μια άλλη απάτη. Δίνουν παραπάνω voucher για τους Βρεφικούς Σταθμούς, ενώ ξέρουν ότι δεν έχουν θέσεις.

Βγαίνουν, λοιπόν, και λένε «θα δημιουργήσουμε 50.000 θέσεις και θα τις υλοποιήσει μέχρι το 2022». Ξέρετε τι υπάρχει μέσα σε αυτό το νομοσχέδιο; Σήμερα φέρνουν τροπολογία στο νομοσχέδιο που αναιρούν αυτό, γιατί, βεβαίως, δεν το έπραξαν μέχρι το 2022 και άρα διαγράφεται από το Πρόγραμμα αυτό το «2022», ότι «η έναρξη του Προγράμματος θα έχει γίνει το 2022» και δεν υπήρξε καμία έναρξη του Προγράμματος.

Τελικά έχω να πω ότι σήμερα σχετικά με την προστασία του παιδιού πρέπει να καταλάβετε και όλοι μας εδώ, γιατί εγώ πιστεύω ότι όλα τα κόμματα ενδιαφέρονται πραγματικά το πιστεύω και η κυβέρνηση απλά πιστεύω ότι αυτή τη στιγμή έχει βρεθεί σε μια παγίδα η οποία είναι ασύλληπτη και έχει στηθεί από την προηγούμενη κυβέρνηση και δεν πιστεύω ότι η κυρία Ζαχαράκη δεν τα καταλαβαίνει αυτά. Δεν πιστεύω ότι μπορεί να θέλει η κυρία Ζαχαράκη να βάλει την παιδική προστασία στη στεγαστική πολιτική και στο δημογραφικό; Ε, δεν τα πιστεύω αυτά. Λίγο να είσαι άνθρωπος με μυαλό, όταν αντιμετωπίζεις το bulling πρώτα;

 Το Πρόγραμμα «ΚΥΨΕΛΗ» πήγε καλά; Να ρωτήσω και για αυτό το περιβόητο που μας έλεγαν όλοι οι «καθηγητάδες» ότι είναι αντιεκπαιδευτικό και είναι κόντρα στο παιδί και εννοώ για την προσχολική αγωγή; Τα θυμόμαστε όλοι αυτά έτσι δεν είναι; Πήγαν καλά η ενδοοικογενειακή βία, η σεξουαλική κακοποίηση, η εκμετάλλευση και εμπορία, η βία ανηλίκων, το ενδοσχολικό bulling και όλα αυτά;

 Έχετε καταλάβει ότι χρειάζονται νέες δομές, ότι χρειάζεται νέα οργάνωση, ότι χρειάζονται μεγάλες καμπάνιες, ότι πρέπει να συνδεθείτε με όλες τις δομές των Δήμων, γιατί αυτοί αντιμετωπίζουν αυτή την ιστορία, αλλιώς αστυνομοκρατία και Άγιος ο Θεός; Πόσους αστυνομικούς έχουμε να λένε στη γυναίκα ότι «εντάξει, πήγαινε μέχρι το σπίτι σου ή πάτα το panic button και μέχρι να το πατήσεις, δεν πειράζει σε έχουν σκοτώσει»;

 Θέλω να πω τώρα για το νόμο αναδοχής υιοθεσίας υπάρχουν καταγγελίες από το πρωί μέχρι το βράδυ, έκανα και ερώτηση στην κ. Ζαχαράκη. Μου είπε «θα το κοιτάξω, θα δω αν προχωράει γρήγορα κτλ..». Της έχω εμπιστοσύνη, όμως δεν γίνεται αυτή τη στιγμή να λέμε ότι θα το αναθέσουμε πρώτα στις Περιφέρειες, όταν ξέρουμε ότι δεν έχουν άνθρωπο οι Περιφέρειες για να κάνουν την κοινωνική έρευνα; Κοιτάξτε, να αναθέσουμε και σε τρεις τέσσερις Περιφέρειες να έχει η καθεμιά να αντιμετωπίζει το νόμο αναδοχής και υιοθεσίας, εν τω μεταξύ μένουν τα παιδάκια μέσα στα Ιδρύματα.

 Τελειώνω με τις περιβόητες Οριζόντιες Υποστηρικτικές Υπηρεσίες του Υπουργείου. Εντάξει, σας το είπαν όλοι ότι είναι το μισό νομοσχέδιο. Είναι εντελώς λάθος η οργάνωση. Δεν μένω στο ότι για πρώτη φορά εδώ δεν έχουμε περιγραφή συνολικού αριθμού απαιτούμενων θέσεων εργασίας και των ειδικοτήτων που απαιτούν αυτές οι θέσεις εργασίας. Έχω δημιουργήσει τον ΟΠΕΚΑ που ήταν καινούργια δομή από την αρχή μέχρι το τέλος. Πήγα τότε στο Υπουργείο Διοικητικής Μεταρρύθμισης, συνεννοήθηκα με τους πάντες, με το Νομικό Συμβούλιο του Κράτους και μου είπαν «θα περιγράψεις τις θέσεις εργασίας, θα αναφέρεις τον αριθμό, θα κάνεις αυτό και αυτό για να είναι βιώσιμο αυτό που κάνεις».

Με τον ίδιο τρόπο το έκανα, με νόμο, γιατί δεν προλάβαινα. Σας λέω, λοιπόν, ότι εδώ έχετε και τη γνωστή ιστορία και δεν μπορείτε να πληρώσετε τα συγκεκριμένα προγράμματα και έχουμε όλη την ώρα φασαρία. Στο ΓΛΚ το επιπλέον κόστος περιορίζεται μόνο στις αμοιβές των προϊσταμένων. Να μην πιάσω και τους προϊσταμένους. Πάντα λέγαμε να είναι κάτοχοι πτυχίου ΠΕ ή αν δεν υπάρχει να είναι ΤΕ. Τώρα αυτό το κάνατε κατευθείαν ισοτιμία ΠΕ ή ΤΕ. Καλό είναι κι αυτό;

**ΜΑΡΙΑ – ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Εσείς τα κάνατε σε μία νύχτα πανεπιστήμια τα ΤΕΙ.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Και εσείς δεν τα ξεκάνετε;

**ΜΑΡΙΑ – ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Εσείς δεν το ψηφίσατε;

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Είναι πολύ το ΤΕ να είναι ΠΕ, πανεπιστημιακής εκπαίδευσης. Αυτό δεν σημαίνει ότι για τις θέσεις των διευθυντών πρέπει να έχεις την ισοτιμία των πτυχίων. Άλλο το ένα άλλο το άλλο. Δεν μπορείτε να καταλάβετε τι σας λέω, δυστυχώς.

Τέλος, θετική η ρύθμιση της μεταφοράς του Εθνικού Συμβουλίου κατά του Ρατσισμού και Μισαλλοδοξίας στη Γενική Γραμματεία Ισότητας και Ανθρωπίνων Δικαιωμάτων. Όμως οι αλλαγές στη σύνθεσή του είναι τυπικού χαρακτήρα, ενώ, υπό το φως των εξελίξεων, θα ήταν απαραίτητη μια ουσιαστική αλλαγή της σύνθεσής του. Κρίνουμε απαραίτητο να περιληφθούν και εκπρόσωποι της ΛΟΑΤΚΙ κοινότητας εκεί. Θα ήταν νομίζω ενδιαφέρον να μας προσκομιστεί ένας συνοπτικός απολογισμός των δράσεων του Συμβουλίου από το 2019 ως σήμερα. Ευχαριστώ πάρα πολύ για την ανοχή σας.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ο κύριος Νικόλαος Παπαδόπουλος, από το Δημοκρατικό Πατριωτικό Κίνημα “NIKH”, έχει τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κυρία Πρόεδρε, κυρία Υπουργέ, κυρίες και κύριοι συνάδελφοι, η διασφάλιση της πρόσβασης για όλους σε κατάλληλη και προσιτή κατοικία αποτελεί ένα θεμελιώδες δικαίωμα σε ένα σύγχρονο κοινωνικό κράτος. Το Σύνταγμα αν και δεν το ορίζει συχνά απορρέει από το άρθρο 21 ότι είναι υποχρέωση του κράτους για επαρκή στέγαση, γιατί το κράτος θα πρέπει να μεριμνά ώστε οι πολίτες να απολαμβάνουν μια αξιοπρεπή κατοικία.

Σε σχέση με το παρόν νομοσχέδιο, μετά από δέκα μήνες ύπαρξης αυτού του Υπουργείου θα περιμέναμε να δούμε κάτι ολιστικό, κάτι σοβαρό για να σας πάρουμε κάποια στιγμή λίγο στα σοβαρά. Βλέπουμε, όμως, μια προχειρότητα. Κατώτερο των περιστάσεων στο σοβαρότατο πρόβλημα που υπάρχει αυτή τη στιγμή στη χώρα. Ένα νομοσχέδιο πραγματικά υποκριτικό.

Ας ορίσουμε λίγο το πλαίσιο για να μην νομίζετε ότι σας λέω κούφια λόγια. Είμαστε σε μια κατάσταση που υπάρχει οξύτατο πρόβλημα και είναι οξύτατη η στεγαστική κρίση. Πρώτοι στην Ευρώπη. Τα πιο ακριβά ενοίκια, το πιο ακριβό κόστος στέγασης και μάλιστα αυτά τα στοιχεία τα έχω πριν από το 2020. Τώρα αυτά έχουν επιδεινωθεί σαφέστατα. Τα στοιχεία αυτά αναφέρουν ότι το 33%, δηλαδή, ένας στους τρεις Έλληνες, δαπανά το 40% του διαθέσιμου εισοδήματός του για στέγη, ποσοστό που αναδεικνύει τη χώρα μας σε μια άλλη αρνητική πρωτιά, πρωταθλήτρια στα έξοδα στέγασης. Ακολουθεί η Βουλγαρία με 44,4% και η Δανία.

 Ο αρνητικός αντίκτυπος του στεγαστικού ζητήματος οφείλεται σε πάρα πολλές συνιστώσες. Οφείλεται σε ένα σπιράλ θανάτου που υπάρχει και κατατρέχει την ελληνική κοινωνία. Τα είπαν οι συνάδελφοι. Είναι η υψηλή ανεργία, η πρωτοφανής ακρίβεια, η αύξηση που με ευχαρίστηση βάζει στους φόρους αυτή η κυβέρνηση. Στον προϋπολογισμό είδαμε να αυξάνονται τα έσοδα από ΦΠΑ 40% και να τρίβει τα χέρια της. Χαίρεται που βάζει φόρους. Από τον ΦΠΑ έχετε 40% πάνω. Το πρωί είδα τα στοιχεία. Και τον ΦΠΑ ποιος τον πληρώνει; Ποιος πονάει από τον ΦΠΑ; Πληρώνει και πονάει από τον ΦΠΑ ο φτωχός, ο μεροκαματιάρης και ο πολύτεκνος. Ένα ζευγάρι πόσο θα ξοδέψει για τα τρόφιμα; Μια πολύτεκνη οικογένεια θα ξοδέψει όλο το ποσό του οικογενειακού της προϋπολογισμού και δεν θα φτάσει. Αυτό το ποσό θα το φορολογήσετε εσείς με ΦΠΑ. Αυτοί πονούν από τον ΦΠΑ που βάζετε για να αυξήσετε τα κέρδη των ολιγοπωλίων και των καρτέλ που έχετε δημιουργήσει. Ας μη φτάσουμε σε αυτό το επίπεδο τη συζήτηση. Ας περιοριστούμε σε αυτά. Μήπως τα καύσιμα; Μήπως η ηλεκτρική ενέργεια; Έχετε παντού πρωτιές.

Μέσα, λοιπόν, σε αυτό το σπιράλ θανάτου ερχόμαστε να αντιμετωπίσουμε την στεγαστική κρίση. Ας επικεντρωθούμε σε δύο άξονες μόνο. Εμάς τους Έλληνες, κυρίες και κύριοι, ξέρετε μας θέλουν παντού. Όπου να πάει ο Έλληνας επιστήμονας, ο Έλληνας γιατρός, ο Έλληνας μηχανικός, παντού οι αγκαλιές είναι ανοιχτές. Εδώ μέσα δεν μας θέλουν. Οι πολιτικές είναι αρνητικές και ο κόσμος φεύγει από τη χώρα. Ένα εκατομμύριο παιδιά έχουν φύγει. 20.000 γιατροί - που είμαι σε θέση να το γνωρίζω πολύ καλά- λείπουν από τις τελευταίες εκλογές που έκανε ο Πανελλήνιος Ιατρικός Σύλλογος. Μας θέλουν παντού εκτός από εδώ πέρα. Γιατί; Ένα πολύ σημαντικό θέμα είναι και το στεγαστικό πρόβλημα που αναφέραμε.

Ο δεύτερος άξονας όπου θα έπρεπε να ήταν αυτό το Υπουργείο τουλάχιστον στοργικό, το μείζον πρόβλημα που έχει αυτή τη στιγμή η πατρίδα μας, είναι το δημογραφικό πρόβλημα. Αν λύσουμε αυτό το πρόβλημα είναι βέβαιο ότι το 90% των προβλημάτων της χώρας μας θα λυθούν. Όπως το ασφαλιστικό, στο οποίο δεν βγαίνουν με τίποτα οι αριθμοί. Γιατί 1 παίρνει σύνταξη 1,6 δουλεύουν. Ο μαέστρος της οικονομίας να έρθει εδώ δεν μπορεί να λύσει αυτή την εξίσωση. Τα εθνικά θέματα, τα προβλήματά μας με τους γύρω λαούς, στο μεσοπόλεμο ήμασταν 4,5 - 5 εκατομμύρια και η Τουρκία ήταν 14 εκατομμύρια και τώρα εμείς είμαστε βαριά - βαριά 10 εκατομμύρια και η Τουρκία πλησιάζει τα 90 εκατομμύρια και ακόμα χτυπούμε τον ελληνικό λαό με τις πολιτικές μας.

Το είδαμε στο τελευταίο νομοσχέδιο. Είδαμε ότι επιβλήθηκε η άποψη μιας ισχνής μειοψηφίας. Ένα 10% του ελληνικού πληθυσμού επιβλήθηκε στην άποψη και στο θέλημα της συντριπτικής πλειοψηφίας του ελληνικού λαού. Δώσαμε δικαιώματα τεκνοθεσίας, όπως λέτε, στις ΛΟΑΤΚΙ οικογένειες. Προάγετε την ΛΟΑΤΚΙ οικογένεια. Δεν ξέρω πώς θα λύσετε τα σοβαρά προβλήματα του δημογραφικού με αυτά, αλλά το μόνο σίγουρο είναι ότι διχάζετε για άλλη μια φορά τον ελληνικό λαό και αν γυρίσετε στην επικαιρότητα θα δείτε τα χάλια τα οποία δημιουργείτε.

Το Υπουργείο Πολιτισμού – ο Θεός να το κάνει Πολιτισμού – πάνω στην πατρίδα μου τη Θεσσαλονίκη πρόβαλε ταινίες και τις πλήρωσε ο ελληνικός λαός, τα «Αδέσποτα κορμιά». Οι queer να φωνάζουν, «destroy Greece». Τους πληρώσαμε να μας φωνάζουν, καταστρέψτε την Ελλάδα, την Ελλάδα του κυρίου Μητσοτάκη.

Γίνονται επεισόδια μεταξύ των νεαρών, γιατί έχει θιγεί, πραγματικά, το κοινό αίσθημα. Αυτά έπρεπε να τα σκεφτείτε σαν σοβαροί μεγάλοι άνθρωποι που είμαστε και πρέπει να σκεφτόμαστε, όταν παραβιάζεται και όταν φιμώνεται η συντριπτικότατη πλειοψηφία του ελληνικού λαού, όπως συνηθίζετε να κάνετε στα τελευταία νομοσχέδια, θα έχουμε τέτοια πράγματα. Ακόμα είδαμε και μέσα στην εκκλησία πιστοί, να αρχίζουν να μοιράζουν σφαλιάρες. Συγκεντρωθείτε θα δούμε και χειρότερα με αυτά που κάνετε.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Το καταδικάζετε αυτό;

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Βεβαίως και καταδικάζουμε τη βία, αλλά ποιος την προκαλεί τη βία;

**ΜΑΡΙΑ – ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Τα στελέχη σας.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Κύριε συνάδελφε, σας παρακαλώ μείνετε στη συζήτησή μας.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Στη συζήτησή μας είμαστε και αυτή είναι η ουσία της συζήτησης. Γιατί δεν είναι αρρωστημένο, κυρίες μου, εδώ να λέτε ότι υπάρχουν 5 και 10 φύλα και με μια δήλωση να μπορεί όποτε θέλει κάποιος να λέει ότι είναι άντρας και όποτε θέλει γυναίκα και μετά αν δεν του αρέσει να το ξαναγυρίζει; Αυτά είναι τρελά πράγματα, που τα είδατε, ποια επιστήμη σας τα δίδαξε, η Ιατρική, η Νομική, η Θεολογία, ποια επιστήμη σας τα δίδαξε; Πρέπει να είσαι νοσηρός εγκέφαλος για να σκεφτείς τέτοια πράγματα.

Σας το λέω και κρατήστε το αυτό. Η Νέα Δημοκρατία θα υποστεί πανωλεθρία από αυτά τα πράγματα, τα καμώματά της, γιατί έβαλε την «προβιά» του πατριώτη και του χριστιανού και τολμάτε και πάτε και στις εκκλησίες και σας χλευάζουν και ακόμα πηγαίνετε.

**ΠΟΛΛΟΙ ΒΟΥΛΕΥΤΕΣ ΤΗΣ ΠΛΕΙΟΨΗΦΙΑΣ**: Ντροπή σας.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Πήγατε 100% απέναντι στην Αγία Γραφή.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Κύριε συνάδελφε, αυτά τα οποία λέτε τώρα δεν έχουν καμία σχέση και με το σχέδιο νόμου.

**ΣΟΥΚΟΥΛΗ – ΒΙΛΙΑΛΗ ΜΑΡΙΑ – ΕΛΕΝΗ (Εισηγήτρια της Πλειοψηφίας):** Ντροπή, θα μας πείτε εσείς πού θα πηγαίνουμε. Ντροπή, να ανακαλέσετε.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Πραγματικά, θα πρέπει να ανακαλέσετε και θα ζητήσω να διαγραφούν από τα πρακτικά.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Μη μου χτυπάτε το χέρι εμένα, κυρία μου.

**ΣΟΥΚΟΥΛΗ – ΒΙΛΙΑΛΗ ΜΑΡΙΑ – ΕΛΕΝΗ (Εισηγήτρια της Πλειοψηφίας):** Ακούτε τι λέτε;

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ακούω τι λέω, να σταματήσετε, ξυπνήστε. Οι αρχαίοι, όπως ο Αριστοτέλης – που τόσο πολύ μιλάτε για τους αρχαίους – έλεγε ότι δεν νομοθετούν εναντίον της φύσης και οι ορθόδοξοι χριστιανοί λένε ότι δεν νομοθετούν εναντίον του νόμου του Θεού.

 Πάω σε ένα άλλο θέμα, που είναι εξίσου σημαντικό. Έρχομαι στην αγάπη σας για τις τράπεζες. Όλοι θέλουμε να είναι σωστό το τραπεζικό μας σύστημα, όλοι θέλουμε να έχουμε εύρωστες τράπεζες, αλλά οι τράπεζες, ξέρετε, σε μια φυσιολογική οικονομία, προωθούν την κοινωνία, προωθούν δηλαδή τον μεροκαματιάρη, προωθούν τον νέο νοικοκύρη, του δίνουν δάνεια για να μπορέσει να στεγαστεί και να μην έχουμε άστεγους και να τρέχουμε ύστερα να τους στεγάσουμε. Αυτό είναι, όχι πλημμελές το νομοσχέδιο, για τους αστέγους μόνο, για τον νέο που θέλει να κάνει οικογένεια, που θέλει να κάνει παιδιά, που θέλει να αυξήσει τον πληθυσμό της η χώρα μας; Βλέπετε τι δημογραφική πανωλεθρία παθαίνουμε; Είδα πως το στηρίζετε, φεύγουν μόλις πάρουν το πτυχίο.

Να σας πω πώς το στηρίξατε. Οι τράπεζες ανακεφαλαιοποιήθηκαν πολλές φορές, συνολικά μαζέψατε τον αριθμό των ανακεφαλαιοποιήσεων και έχουμε αγαπητοί μου συνάδελφοι, ότι 52 δις ευρώ έδωσε ο Ελληνικός λαός, τα οποία οι τράπεζες ουδέποτε τα γύρισαν πίσω, ανακεφαλαιοποιήθηκαν καλά-καλά, φοράνε οι τραπεζίτες «στραβά το καπελάκι τους» και ο ελληνικός λαός δεν πήρε πίσω ούτε ένα ευρώ. Εμείς όταν πάμε και καταθέτουμε τον οβολό μας στις τράπεζες, εμείς είμαστε οι δανειστές των τραπεζών, δανείζουμε στην τράπεζα. Ξέρετε, φαντάζομαι, με τι επιτόκιο δανείζουμε την τράπεζα όταν καταθέτουμε τα χρήματα μας, περίπου 0,5%, από τα οποία όταν βγάλεις τους φόρους και τα λοιπά, είναι γύρω στο μηδέν και πολλές φορές, θα πληρώνουμε και σε λίγο.

Ελβετία γίναμε, έχουμε επιτόκια Ελβετίας, όπως είναι τα χρήματα σου διασφαλισμένα στην Ελβετία, το ίδιο και στην Ελλάδα. Όταν όμως η τράπεζα πάει να δώσει σε έναν νέο για να στεγάσει τα όνειρά του, όταν η τράπεζα πάει σε έναν επιχειρηματία να δώσει δάνειο, είναι 6,5%, 6,7% και με τα «αλατοπίπερα» που του βάζουν για ασφάλειες, για τα έξοδα δανείου κτλ., πάει 8%, 9% και 10%, να μην πω για τα «αμαρτωλά» πανωτόκια που έκλεισαν και διέλυσαν όλη την ελληνική επιχειρηματικότητα – ΠΙΤΣΟΣ - ΙΖΟΛΑ, τα θυμάστε - δεν υπάρχει τίποτα από αυτό, γι’ αυτό τώρα μην χύνετε κροκοδείλια δάκρυα και λέτε ότι «έχουμε στρατιές αστέγων», θα δείτε τώρα πόσοι θα έρθουν, κυρίες και κύριοι, πόσες στρατιές αστέγων.

Πόσο τα πουλήσατε τα «κόκκινα δάνεια»; Να σας πω εγώ, γύρω στα 85 δις ευρώ με 90 δις ευρώ, αγαπητοί μου, από τα οποία τα 21,3 δις ευρώ ήταν στεγαστικά δάνεια. Τα πούλησαν οι κύριοι από εδώ, με το 10% της ονομαστικής τους αξίας στα funds, σε «εταιρείες φαντάσματα», δηλαδή, τα οποία funds δεν έχουν ούτε υπόσταση, ούτε τα οικονομικά εχέγγυα, είναι όμως τα funds. Τα πήραν με το 10% της ονομαστικής τους αξίας και σε λίγο καιρό 750.000 κατοικίες - κατά άλλους 1.000.000 - δηλαδή, πάνω από το 30% των ιδιοκτησιών, θα βγουν στο σφυρί και ερχόμαστε εδώ και μας λένε, ότι «κοιτάξτε πόσους άστεγους έχουμε, να τους μαζέψουμε, γιατί θα έρθουν τώρα καινούργια ασκέρια αστέγων».

Πρέπει να βάλουμε μυαλό σε αυτή τη χώρα, πρέπει οι Έλληνες να δουν ποιους εχθρούς έχουν απέναντί τους και να τους γυρίσουν την πλάτη. Αυτά τα δάνεια - αυτή είναι η πρόταση της «ΝΙΚΗΣ», μη νομίζετε ότι θέλουμε να σας κάνουμε καταγγελτική πολιτική, άλλη όρεξη δεν είχαμε - για αυτά τα δάνεια όμως, ένας σοβαρός νοικοκύρης τι θα έκανε, ένας που σέβεται τον πολίτη του; Ανακεφαλαιοποίηση. Σας είπαμε, δώσατε 52 δις ευρώ στις τράπεζες και ποιο είναι το αποτέλεσμα στην οικονομία; Μηδέν, να μην πω αρνητικό. Έπρεπε να τα πάρετε - τουλάχιστον τα στεγαστικά που σας είπα - να τα πάρει το κράτος, όπως κάνατε στις τράπεζες, αλλά στις τράπεζες το ίδιο έγινε και στην Ισλανδία, αλλά οι Ισλανδοί τραπεζίτες μπήκαν φυλακή, 29 στον αριθμό, οι τράπεζες κρατικοποιήθηκαν εν πολλοίς, δηλαδή μπήκε το Δημόσιο και ορίζει αυτό την πολιτική, ώστε να είναι φιλική με την κοινωνία της Ισλανδίας. Εδώ ανακεφαλαιοποιήσαμε, κανένας δεν μπήκε στη φυλακή και οι τράπεζες συνεχίζουν τα υπερκέρδη τους.

Τι έπρεπε να κάνουμε; Έπρεπε να πάρουν τα δάνεια αυτοί, να τα αγοράσουν αυτά τα τόσο ευαίσθητα δάνεια για τον Έλληνα νοικοκύρη, για το νεαρό ζευγάρι, να τα πάρουν, να συστήσουν μια Κοινωνική Επιτροπή από τη Βουλή, να τα εξετάσει ανά περίπτωση. Όποιος είναι μπαταχτσής και μπορεί να τα πληρώσει, ναι, να του κάνουν κατάσχεση, αλλά όποιος δεν είναι κι έχει πρόβλημα σοβαρό και τα παιδιά του πετιούνται έξω ή η οικογένειά του πετιέται έξω ή από την κρίση, την τόσο καλά μεθοδευμένη οικονομική κρίση, δεν μπορεί να ανταπεξέλθει στο δάνειο, εκεί να τον βοηθήσει η ελληνική κοινωνία και μάλιστα, τα δάνεια στα funds τα δίνετε στο 1/10 της ονομαστικής τους αξίας, τα funds όμως τα ζητούν από τους νοικοκύρηδες στο 100% της ονομαστικής τους αξίας. Ασύλληπτα πράγματα συμβαίνουν στη χώρα μας, έχουμε γίνει ένα προτεκτοράτο. Θα κλείσω εδώ την ομιλία μου ευχόμενος, να βάλουμε όλοι μυαλό, να συνετιστούμε, για το καλό της πατρίδας μας, για το καλό των Ελλήνων πολιτών. Ευχαριστώ πολύ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Τον λόγο έχει ο κ. Πέτρος Δημητριάδης, Ειδικός Αγορητής της Κοινοβουλευτικής Ομάδας των «ΣΠΑΡΤΙΑΤΩΝ».

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κυρία Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι βουλευτές, το σημερινό νομοσχέδιο είναι το πρώτο που κατατίθεται μετά από δέκα μήνες του Υπουργείου Κοινωνικής Συνοχής και Οικογένειας. Θα περιμέναμε για ένα Υπουργείο, το οποίο έχει αποφασιστικές αρμοδιότητες για φλέγοντα ζητήματα τα οποία αφορούν στην ελληνική κοινωνία, όπως για παράδειγμα την οικογένεια, τη στεγαστική πολιτική και την κοινωνική συνοχή, ένα πολύ πιο τολμηρό νομοσχέδιο, το οποίο θα επιφέρει ριζικές αλλαγές σε πάρα πολλά ζητήματα και θα προτείνει τολμηρές λύσεις, για θέματα τα οποία άπτονται του μέλλοντος της Ελλάδος και των Ελλήνων, όπως για παράδειγμα η οικογένεια και η στεγαστική πολιτική.

Αντ’ αυτού όμως δυστυχώς, βλέπουμε ένα ελλιπές νομοσχέδιο, ένα απογοητευτικό νομοσχέδιο, ένα νομοσχέδιο το οποίο - και πράγματι μου κάνει μεγάλη εντύπωση - δέκα μήνες μετά τη σύσταση του Υπουργείου, ακόμα και σήμερα, έχουμε προβλέψεις για σύσταση και λειτουργία υποστηρικτικών Υπηρεσιών και ακόμα και σήμερα, έχουμε προβλέψεις για ρυθμίσεις λειτουργίας διαφόρων Φορέων και διαφόρων συμβουλίων. Θα περίμενα πως δέκα μήνες μετά, αυτά τα θέματα να είχαν λυθεί.

 Αυτό, κατά την άποψή μου, δείχνει πως το Υπουργείο συστάθηκε πρόχειρα και ακόμα και σήμερα είναι ανοργάνωτο, έχει πρόβλημα στην οργάνωση και στην οργανωτική δομή. Αυτά τα θέματα λύνονται εξαρχής και δεν περιμένουμε ένα δεκάμηνο για να τα λύσουμε μετά. Μάλιστα δεν ξέρω και πώς θα λειτουργήσει στο μέλλον όλο αυτό, δεδομένου ότι το συγκεκριμένο Υπουργείο έχει ένα πολύ ευρύ φάσμα αρμοδιοτήτων.

 Αναφορικά με το νομοσχέδιο, να πω πρώτα απ’ όλα πως στη σημερινή Ελλάδα τα πράγματα αναφορικά με τη στέγαση και την φτώχεια δεν είναι καθόλου ορθά, καθόλου καλά. Έχουμε το υψηλότερο κόστος στέγασης στην Ευρωπαϊκή Ένωση, είμαστε δεύτεροι στην παιδική φτώχεια και την ίδια στιγμή ο μέσος Έλληνας, η μέση Ελληνίδα ταλανίζεται και βασανίζεται από το υψηλό κόστος ζωής, από το υψηλό κόστος στέγασης, από την ακρίβεια, η οποία οδηγεί σε φτωχοποίηση μεγάλου τμήματος του ελληνικού πληθυσμού.

 Αυτό έχει ως συνέπεια δυστυχώς πάρα πολλοί νέοι και νέες να αποθαρρύνονται να κάνουν οικογένεια, να μην κάνουν πολλά παιδιά, με αποτέλεσμα να έχουμε και κατ’ επέκταση υπογεννητικότητα και δημογραφική κατάρρευση της Ελλάδος, είναι κάτι στο οποίο θα πρέπει να επιστήσουμε την προσοχή μας, αφορά στο μέλλον του έθνους μας και των Ελλήνων, διότι διαφορετικά πολύ φοβάμαι σε μερικές δεκαετίες το ελληνικό έθνος αντιμετωπίζει και έναν κίνδυνο αφανισμού.

 Δεν είναι υπερβολή αυτό που λέω, άμα δείτε όλα τα στοιχεία είναι κάτι το οποίο είναι ορατό και το λέω από τώρα για να μην θεωρηθώ κινδυνολόγος, καλό είναι να προλαμβάνουμε κάποιες καταστάσεις προτού τις αντιμετωπίσουμε, διότι το δημογραφικό σχετίζεται και με το ασφαλιστικό, σχετίζεται με πάρα πολλά ζητήματα, που άπτονται της κοινωνικής συνοχής της Ελλάδος και του ελληνικού έθνους.

 Αναφορικά με το πρόγραμμα «Στέγαση και Εργασία για τους αστέγους», να πω ότι το πρόβλημα της στέγασης και των αστέγων είναι ένα πρόβλημα το οποίο αντιμετωπίζεται οργανωμένα και συλλογικά. Καταρχάς, θα πρέπει να υπάρξει μια καταγραφή, να ξέρουμε πόσοι είναι οι άστεγοι. Αυτό θα γίνει κατά την άποψή μου με τη συνδρομή των υπηρεσιών και κυρίως με τη συνδρομή των δήμων και των αρμόδιων κοινωνικών υπηρεσιών των δήμων.

 Επίσης, θα πρέπει οι άστεγοι να ξέρουμε σε ποιες κατηγορίες εντάσσονται, για να ξέρουμε και τον τρόπο αντιμετώπισης, διότι αλλιώς αντιμετωπίζεις έναν άστεγο, ο οποίος έχασε το σπίτι του, λόγω του ότι ήταν δανειολήπτης και δεν μπόρεσε να πληρώσει τη δόση του δανείου, ήταν ενοικιαστής και δεν μπόρεσε να πληρώσει το ενοίκιο, αλλιώς θα αντιμετωπίσεις έναν άστεγο, ο οποίος είναι τοξικομανής, αλλιώς θα αντιμετωπίσεις κάποιον, ο οποίος είναι ηλικιωμένος και άνοια, και αλλιώς θα αντιμετωπίσεις έναν άστεγο, ο οποίος έχει ψυχική ασθένεια. Θα πρέπει αυτά τα θέματα να τα κατηγορήσουμε, να τα ταξινομήσουμε και να τα αντιμετωπίσουμε ανάλογα με την κατηγορία του κάθε αστέγου και να βρούμε τον κατάλληλο τρόπο αντιμετώπισης, διαφορετικά θα καταλήξουμε να αντιμετωπίζουμε ανόμοιες καταστάσεις με τον ίδιο τρόπο. Αυτό, κατά την άποψή μου, θα πρέπει να το δω στο νομοσχέδιο.

 Αναφορικά με τις πολιτικές στήριξης της νεολαίας θα πω το εξής. Η νεολαία μας σήμερα έχει ανάγκη από σταθερότητα, από ευημερία και κυρίως από ασφάλεια. Δυστυχώς, μιλάω με πάρα πολλά νέα παιδιά, τα οποία θέλουν να φύγουν στο εξωτερικό, δεν θέλουν να μείνουν στην Ελλάδα, και θέλουν να φύγουν στο εξωτερικό, γιατί νιώθουν ασφάλεια, νιώθουν ότι η Ελλάδα δεν τους προσφέρει τις ευκαιρίες, νιώθουν ότι δεν θα μπορέσουν να κάνουν οικογένεια, νοιώθουν ότι δεν ζουν σε έναν τόπο που τους εξασφαλίζει για την επιβίωσή του και κυρίως τη δυνατότητα να κάνουν οικογένεια. Δυστυχώς, είναι ένα φαινόμενο, το οποίο το αντιμετωπίζω συνέχεια, βλέπω μια αρνητική διάθεση των νέων να μείνουν στην Ελλάδα, ακόμα και πτυχιούχοι με προσόντα έχουν φύγει στο εξωτερικό, οι μισοί μου φίλοι είναι στο εξωτερικό αυτή τη στιγμή.

 Αυτό το φαινόμενο δεν αντιστρέφεται μόνο με επικοινωνιακά άρθρα, όπως για παράδειγμα την «Εθνική Πρωτεύουσα Νεολαίας», αντιμετωπίζεται με δραστικά μέτρα. Κυρίως, πρέπει να βρούμε τρόπους να προσελκύσουμε τους νέους και να γυρίσουν πίσω, πρέπει να τους δείξουμε ότι η Ελλάδα νοιάζεται γι’ αυτούς και δεν είναι απλώς ένα κράτος, το οποίο επιβάλλει φόρους και το οποίο απλώς τους αντιμετωπίζει φοροεισπρακτικά, ως έναν ΑΦΜ.

 Οι νέοι θα πρέπει να έχουν κίνητρα να γυρίσουν πίσω στη χώρα τους, όταν ένας νέος ξεκινά ένα επάγγελμα για μένα προσωπικά θα πρέπει να ενισχύεται από το κράτος και να έχει φοροαπαλλαγές, διότι διαφορετικά δεν θα μπορέσει να επιβιώσει, δεν θα μπορέσει να ευημερήσει, θα αναγκαστεί να φύγει στο εξωτερικό και να χάσουμε δυστυχώς πάρα πολλούς νέους, οι οποίοι θα προσφέρουν στην Ελλάδα και στους πολίτες της.

 Επίσης, να πω ότι μου κάνει μεγάλη εντύπωση το γεγονός ότι σε πάρα πολλά άρθρα υπάρχουν ρυθμίσεις λειτουργίας φορέων. Αυτό θα το περίμενα εξαρχής να υπήρχε και όχι να έρθει μετά από δέκα μήνες σύστασης του Υπουργείου να έχουμε ένα τέτοιο φαινόμενο, αυτό για μένα δείχνει μια προχειρότητα στη σύσταση του Υπουργείου και κυρίως δεν ξέρω κατά πόσον αυτοί οι φορείς θα είναι επαρκώς στελεχωμένοι και τι προσωπικό θα έχουν για να αντιμετωπίσουν τα προβλήματα, τα οποία θα κληθούν να αντιμετωπίσουν.

 Ένα άλλο που θέλω να πω είναι ότι συστήνονται για πρώτη φορά οριζόντιοι υποστηρικτικοί μηχανισμοί, υπηρεσίες του Υπουργείου, όμως όλες αυτές οι διευθύνσεις σε πόσο καιρό θα στελεχωθούν, με τι προσωπικό και κυρίως πώς θα λειτουργήσουν; Θα υπάρχει ένα επαρκές προσωπικό, το οποίο θα είναι καταρτισμένο και θα είναι και θα έχει τις επαρκείς εγγυήσεις καλής λειτουργίας ή θα καλυφθούν με υπηρεσίες από άλλα υπουργεία; Θα υπάρξουν μόνιμες προσλήψεις, πώς θα αντιμετωπιστεί αυτό;

 Εδώ να πω μάλιστα, το γεγονός ότι έχει συσταθεί ένα Υπουργείο, το οποίο ρυθμίζει ένα ευρύ φάσμα αρμοδιοτήτων και ακόμα και σήμερα δεν έχει συστήσει σημαντικές υπηρεσίες, δείχνει ακριβώς το γεγονός ότι αυτό το Υπουργείο δεν λειτουργεί σωστά, υπάρχει και πρόβλημα, κάποιο λάθος στο σχεδιασμό.

 Εδώ, επίσης, θα ήθελα να τονίσω και το εξής, εάν δεν πάρουμε αποφασιστικά μέτρα για την αντιμετώπιση της στεγαστικής πολιτικής, εάν δεν πάρουμε μέτρα ελάφρυνσης των φορολογικών βαρών και μείωσης της ακρίβειας, δυστυχώς η ελληνική κοινωνία θα βυθίζεται συνεχώς σε μία φτωχοποίηση, θα έχουμε μονίμους φτωχούς και δυστυχώς οι κοινωνικές ανισότητες και η φτωχοποίηση θα δημιουργήσουν συνθήκες συγκρούσεων και βίας, ήδη το βλέπουμε με νέους, οι οποίοι συμπλέκονται, ήδη βλέπουμε βία κατά γυναικών, βλέπουμε βία στις οικογένειες. Αυτά δυστυχώς είναι απόρροια της κοινωνικής ανασφάλειας που υπάρχει και κυρίως των ελλιπών μέτρων στήριξης από την Κυβέρνηση. Εάν, λοιπόν, εμείς δεν αντιμετωπίσουμε αυτά τα φαινόμενα αποφασιστικά, αυτά τα φαινόμενα βίας θα επιδεινωνόταν και θα συνεχίζονται συνεχώς και αμείωτα και δεν θα λυθούν καθόλου.

 Χρειάζεται, λοιπόν, αποφασιστικός τρόπος λύσης, γενναία μέτρα και όχι ημίμετρα και όχι να φτάνουμε δέκα μήνες μετά ακόμα και σήμερα να συστήνουμε υπηρεσίες και να ρυθμίζουμε ακόμα και σήμερα τη λειτουργία κάποιων φορέων.

 Επίσης, θα χρειαστεί όλες οι αρμόδιες υπηρεσίες που εντοπίζουν αυτά τα φαινόμενα, οι υπηρεσίες απεξάρτησης, οι κοινωνικές υπηρεσίες στους δήμους να είναι επαρκώς στελεχωμένες, διότι διαφορετικά θα έχουμε υπηρεσίες οι οποίες θα είναι κενές, οι οποίες δεν θα λειτουργούν επαρκώς και κυρίως δεν θα είναι σε θέση να λύσουν τα σοβαρά προβλήματα, τα οποία αντιμετωπίζουμε.

 Τέλος, θα ήθελα να πω και κάτι ακόμα. Εάν δεν αντιμετωπίσουμε με δραστικά μέτρα το φαινόμενο της φτωχοποίησης και της υπογεννητικότητας πολύ φοβούμαι ότι σε μερικές δεκαετίες, όπως προείπα, θα έχουμε δραματικές εξελίξεις, αναφορικά με το ελληνικό έθνος. Δυστυχώς, η Ελλάδα μας αφανίζεται, η Ελλάδα μας πεθαίνει και θα πρέπει να το δούμε σοβαρά, διότι διαφορετικά θα αντιμετωπίσουμε πάρα πολλά σοβαρά προβλήματα στο μέλλον.

 Θα επιφυλαχθούμε επί της αρχής και θα αναφερθούμε στα υπόλοιπα άρθρα στην Ολομέλεια. Σας ευχαριστώ.

 **ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Τον λόγο έχει η κυρία Κεφαλά.

 **ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κυρία Πρόεδρε, θα ήθελα να αναφερθώ πρώτα στις απαράδεκτες δηλώσεις για την επίθεση στην κυρία Αγγελική Δεληκάρη, τη βουλευτή της Νέας Δημοκρατίας. Πραγματικά θα έπρεπε να είναι πολύ προσεκτική η στάση μας και ο τρόπος που εκφράζουμε τη γνώμη μας. Δεν αρκεί να λέμε ότι καταδικάζουμε την επίθεση, αλλά φταίει η άποψη του θύματος ή οτιδήποτε άλλο, προσπαθούμε να καταπολεμήσουμε εδώ μέσα στη Βουλή αυτή τη νοοτροπία. Τον διχασμό τον προκαλούμε με τους εγκληματικούς διαχωρισμούς που κάνουμε και την εχθρότητα που υποδαυλίζουμε ως εκπρόσωποι του ήθους. Το μόνο ήθος που αναγνωρίζουμε εμείς είναι της αλληλεγγύης και της συμπερίληψης και αυτό είναι αδιαπραγμάτευτο.

 Θα ήθελα να συνεχίσω με το νομοσχέδιο. Η κυρία Νοτοπούλου στην εισήγησή της είπε για τον «μουσαμά», δηλαδή περιέγραψε το νομοσχέδιο αυτό σαν μουσαμά που πέφτει πάνω από τα πραγματικά προβλήματα και ομολογώ ότι βλέπω κι εγώ αυτή την ιδιότητα και μάλιστα κάτω από τον μουσαμά βλέπω και το βαθύ κράτος, που ο κ. Μητσοτάκης είπε ότι ευθύνεται για τα προβλήματα που έχουμε και τελικά κανένας άλλος δεν ευθύνεται, εκτός από κάτι αόριστο, όπως είναι το βαθύ κράτος και αυτό δεν το βλέπω να καταπολεμείται.

Όπως είπε και η κυρία Φωτίου, οι περισσότεροι χαρήκαμε με τη δημιουργία του Υπουργείου και θέλουμε κοινωνική συνοχή και θέλουμε να βρούμε τα προβλήματα που προκαλεί η έλλειψή της. Δυστυχώς, όμως, δεν βλέπουμε να λύνονται τα προβλήματα. Σύμφωνα με τα στοιχεία της FEANTSA, της Ευρωπαϊκής Ομοσπονδίας Εθνικών Οργανώσεων, ο αριθμός αστέγων ανήλθε στα 850.000 άτομα και μαζί με τα φιλοξενούμενα άτομα σε διάφορους χώρους, όπως είναι φιλικά σπίτια, ξενώνες, καταλήψεις, γιατί ξέρουμε, κυρίως οι γυναίκες, είναι αδήλωτες, οι άστεγες γυναίκες είναι αδήλωτες, δηλαδή, ξέρουμε ότι φιλοξενούνται σε φιλικά σπίτια και δεν δηλώνουν το πραγματικό πρόβλημα, που σημαίνει, ότι είναι πολύ πολύ περισσότερες οι γυναίκες που έχουν την ανάγκη της πρόληψης και της αντιμετώπισης της αστεγίας. Μαζί με όλους αυτούς, λοιπόν, τους ανθρώπους, που είναι αδήλωτοι, ανέρχεται σε εκατομμύρια ανθρώπους ετησίως. Δικαίως, λοιπόν, η Ε.Ε. έχει ανάγει αυτό το πρόβλημα ως μείζον.

Μαζί με το μεταναστευτικό ρεύμα και τις κακές πολιτικές για τη μετανάστευση, που έχουν σε εφαρμογή σε πολλά κράτη-μέλη, μαζί με τη φτώχεια και τη πολιτική ανισοτήτων που προάγει η Ε.Ε. άλλωστε, έρχεται και η κλιματική κρίση και το θέμα της αστεγίας θα πάρει στο μέλλον ακόμα μεγαλύτερες διαστάσεις. Διαρθρωτικά, όπως λέγονται τα προβλήματα, όπως είναι τα πολιτικά, οι δυσλειτουργίες, οι στεγαστικές αγορές, ο πληθωρισμός των τιμών κατοικιών, η αστάθεια στεγαστικών δανείων, αλλά και προσωπικά, όπως μου έκανε πάρα πολύ εντύπωση ότι διάβασα, λέγονται προσωπικά προβλήματα και αυτά είναι ο εθισμός, η κακή ψυχική υγεία και η κατάρρευση των σχέσεων.

Και λέω πως μου έκανε εντύπωση που αυτά τα προβλήματα χαρακτηρίζονται προσωπικά, γιατί συνδέονται με τη συνολικά ελλιπώς σχεδιασμένη στρατηγική πρόνοιας και πρόληψης σε όλα τα επίπεδα, στα επίπεδα της ενημέρωσης, της εκπαίδευσης, της διάθεσης πόρων, που λείπουν φυσικά και φέρνουν την κατακόρυφη αύξηση του προβλήματος και μόνο προσωπικά δεν μπορούμε να χαρακτηρίσουμε αυτά τα προβλήματα. Μπορούμε να τα πούμε κοινωνικά, ίσως πολιτικά, ναι, αλλά όχι προσωπικά. Κάθε φορέας στην Ελλάδα είναι ασύνδετος με τους όμορους φορείς του. Αυτό είναι το τεράστιο πρόβλημα, που δεν θα το λύσουμε ποτέ προφανώς, ενώ θα έπρεπε να λειτουργούν σωστά και όχι σωστά, αλλά να είναι και σε απόλυτη συνεργασία μεταξύ τους.

Πριν από λίγες ημέρες, η επιτροπή για την επανένταξη των αποφυλακισμένων, συζητούσαμε τη δυσκολία τους να ζητήσουν βοήθεια και στήριξη, στη δυσκολία τους να ζητήσουν στέγαση και στην εύρεση εργασίας. Οι άνθρωποι, βγαίνοντας από μια φυλακή, τρέχουν να φύγουν από το σύστημα και φυσικά δεν στρέφονται σε αυτό για να ζητήσουν βοήθεια, με αποτέλεσμα να ζητάνε βοήθεια ξανά από τους οικείους και τους συγγενείς, όταν υπάρχουν αυτοί φυσικά και όταν οι αποφυλακισμένοι είναι υγιείς. Σε αντίθετη περίπτωση, οι άνθρωποι αυτοί καταλήγουν στην αστεγία, στη παρανομία, στη χρήση ξανά και φυσικά πίσω στη φυλακή.

Ο φορέας επανένταξης θα έπρεπε να ενημερώνει πολύ νωρίτερα τους πιθανά ενδιαφερόμενους, με προσωπική επαφή, με καμπάνιες και να βρίσκεται σε στενή επαφή με τη συνεργασία των Σωφρονιστικών Καταστημάτων. Αλλά βέβαια, πώς να γίνει αυτό, όταν επιδοτούνται, όπως μας είπαν, με 190.000 το χρόνο και φυσικά με ελάχιστους υπαλλήλους; Γι’ αυτό ας μη βαφτίζουν τα προβλήματα των ανθρώπων προσωπικά για άλλη μια φορά. Η ΕΟΚΕ, η Ευρωπαϊκή, Οικονομική και Κοινωνική Επιτροπή και οι 5 Αρχές της Συμφωνίας της Λισαβόνας που υπεγράφη το 2021, μας τονίζουν, πως η τακτική της αντιμετώπισης των συμπτωμάτων της αστεγίας, δεν μπορεί να βοηθήσει. Γιατί αυτό πάμε να κάνουμε, να θεραπεύσουμε τα συμπτώματα. Πρέπει να κοιτάξουμε τις αιτίες, αν θέλουμε να έχουμε αποτέλεσμα κάποια στιγμή σε κάτι, να το δούμε.

Ο πόλεμος είναι ένας πολύ σημαντικός παράγοντας. Η αύξηση προσφύγων και η αύξηση των τιμών ενέργειας σε όλη την Ε.Ε., είναι στους πρωταγωνιστές των αιτιών, κυρίως όταν ακολουθούνται από κακές πολιτικές επιλογές, αλλά και καρτέλ εκμετάλλευσης των συνθηκών αυτών. Νούμερο ένα, λοιπόν, πρέπει να είναι η αποτροπή εξώσεων λόγω ενεργειακής φτώχειας. Πρέπει να σταματήσουμε την ποινικοποίηση και την επιβολή κυρώσεων στους ανθρώπους που κινδυνεύουν να βρεθούν στο δρόμο. Αυτή η διαδικασία είναι έξω από την ορθή τήρηση των ανθρωπίνων δικαιωμάτων.

Πρέπει να δοθούν λύσεις, όχι με ξενώνες και έκτακτης ανάγκης μέτρα, αλλά με προτεραιότητα στη στέγαση και στην εξασφάλιση στέγης. Όχι να πετάμε τους ανθρώπους έξω και μετά να κοιτάμε πώς θα τους βοηθήσουμε, σε γραφεία κοινωνικής μίσθωσης στέγης, βρίσκοντας λύσεις, προτού εξασφαλίσουμε πως μελετήθηκαν όλες οι περιπτώσεις το να μη χάσουν οι άνθρωποι τα σπίτια τους. Για να μη φτάσουμε και σε περιπτώσεις Βύρωνα πριν από λίγες ημέρες, με τεράστια αστυνομική δύναμη. Εκεί πέρα τη βλέπουμε την αστυνομική δύναμη, είναι ενεργή και είναι εκεί να μας προστατεύσει από τι, δεν έχουμε καταλάβει ακριβώς, η οποία βγάζει τους απελπισμένους έξω. Θέαμα απόλυτα απαράδεκτο για όλους μας.

Η μάστιγα, όμως, των εταιρειών διαχείρισης στα κόκκινα δάνεια, η Golden Visa, η Airbnb  και η ανυπαρξία λύσεων, εξακολουθεί να αφήνει τους πολίτες απροστάτευτους. Και βέβαια, η γραφειοκρατία, που είναι ανίκητη, ειδικά σε περιπτώσεις αιτούντων άσυλο, σε περιπτώσεις αδειών παραμονής, οι οποίες κάνουν μήνες και χρόνια για να βγουν σε πολλές περιπτώσεις, οδηγώντας τους ανθρώπους σε απόγνωση και φυσικά στην αστεγία. Τους βλέπουμε στους δρόμους, τους βλέπουμε σε καταλήψεις, σε επικίνδυνες λύσεις πολλαπλής συγκατοίκησης, ακόμα και οι οδηγίες της Ε.Ε. για πληρωμή λογαριασμών των αστέγων, όπως π.χ. πόσιμου νερού, παραβιάζονται σε κάποια κράτη-μέλη.

Νομίζουμε, πως θα ήταν εξαιρετικά χρήσιμο, να υιοθετηθεί η δυνατότητα αξιοποίησης του ρόλου του ομότιμου υποστηρικτή. Νομίζουμε, ότι θα ήταν ιδιαίτερα χρήσιμο αυτό και δεν το συναντάμε παρά μόνο σε περιστασιακές καταστάσεις. Οι ομότιμοι υποστηρικτές αποτελούνται από εκπαιδευμένους πάνω στο θέμα και στο ζητούμενό μας ανθρώπους, αλλά και από κάποιους που έχουν βιωματική εμπειρία της έλλειψης στέγης και όχι μόνο της έλλειψης στέγης, όπως είναι το συγκεκριμένο μας αντικείμενο, αλλά και χρήστες όσον αφορά την απεξάρτηση, ανθρώπους που μπορούν να φανούν εξαιρετικά χρήσιμοι και έχουν βγει από τη δοκιμασία, μπορούν να δώσουν πολύτιμες πληροφορίες και βοήθεια στους φορείς και στους άστεγους.

Ολοένα αυτή η πρακτική κερδίζει έδαφος σε πολλούς τομείς. Επειδή αφαιρεί την προκατάληψη του στίγματος, αποτελεί ένα θετικό παράδειγμα, βοηθάει τους παθόντες να εμπιστευθούν το σύστημα ξανά, κάνει τους φορείς πρακτικά αποτελεσματικούς, χαρίζοντας γνώση και δίνει την ευκαιρία στους πρώην άστεγους ή χρήστες σε άλλες περιπτώσεις ή φυλακισμένους, να δώσουν πολύτιμη βοήθεια και γνώσεις και παράλληλα να εξασφαλίσουν ένα εισόδημα. Το βλέπουμε συχνά πλέον σε πρακτικές άλλων χωρών, εδώ δεν γίνεται οργανωμένα όμως.

Θεωρούμε άξιο να ακουστεί, επίσης, το αίτημα της κοινωνίας των πολιτών που ασχολούνται με την παιδική προστασία, επίσης ένα μεγάλο θέμα, το οποίο θα έπρεπε να είναι ξεχωριστή μέριμνα του Υπουργείου και δεν είναι. Στη σύνθεση εθνικού μηχανισμού εκπόνησης, λοιπόν, θα έπρεπε να υπάρχει η κοινωνία των πολιτών εκπόνησης παρακολούθησης και αξιολόγησης σχεδίων δράσης για τα δικαιώματα του παιδιού. Η κυρία Φωτίου είπε για Ειδική Γραμματεία Παιδικής Προστασίας. Θα μπορούσε να υπάρχει, είναι και αυτό μία λύση. Συμπεριλαμβάνουμε τους ανθρώπους για τους οποίους σχεδιάζουμε.

Συγκεκριμένα, με τα παιδιά δεν μπορούμε να μιλάμε για αυτά πια χωρίς να ακούγεται η δική τους φωνή με κάποιο τρόπο. Είναι ενάντια στις παρατηρήσεις του ΟΗΕ για τα Δικαιώματα του Παιδιού. Τα παιδιά πρέπει να συμμετέχουν στη προετοιμασία, στην εφαρμογή και την αξιολόγηση της πολιτικής που τα αφορά. Εξακολουθούμε να έχουμε τους ανθρώπους που ενδιαφέρονται έξω από τη χάραξη της πολιτικής μας. Στη σύνθεση του μηχανισμού δεν συμπεριελήφθη ούτε ο Σύνδεσμος Κοινωνικών Λειτουργών Ελλάδας, Νομικό Πρόσωπο Δημοσίου Δικαίου, που συνηγορεί στη προάσπιση των Δικαιωμάτων του Παιδιού.

Και βέβαια η φτώχεια, η έλλειψη πρόσβασης στην εκπαίδευση, και υγειονομική περίθαλψη είναι προβλήματα μόνιμα για την ελληνική πραγματικότητα και μάλιστα χωρίς υποστηρικτικές υπηρεσίες, ώστε να βοηθούν τα άτομα και τις οικογένειές τους. Χρειάζονται οριζόντιες υποστηρικτικές υπηρεσίες για την προώθηση της κοινωνικής ενσωμάτωσης και συντονισμό των κοινωνικών υπηρεσιών, καθώς σε αυτά πάσχουμε.

Διαχρονικά όλα τα νομοσχέδια που φέρνει η Κυβέρνηση έχουμε την επίφαση, την φιλοδοξία της μεταρρύθμισης, χωρίς όμως να επιχειρήσετε να δώσετε λύσεις στις χρόνιες παθογένειες του συστήματος. Λύσεις, που απαιτούν σοβαρή μελέτη, στελέχωση, πόρους και βέβαια αλλαγή νοοτροπίας. Γενναία απόφαση που δεν παίρνει κανείς. Απλώς γύρω από 4-5 βοηθήματα πρόσκαιρης ανακούφισης χτίζεται μια φιλολογία, χωρίς λύσεις. Ας μην ξεχνάμε πως ο Ευρωπαϊκός στόχος, είναι η εξάλειψη της αστεγίας μέχρι το 2030 και όχι απλά η αντιμετώπισή της. Ευχαριστώ πολύ.

 **ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Ευχαριστούμε, πολύ. Τον λόγο, έχει ο κύριος Νικόλαος Βρεττός.

 **ΝΙΚΟΛΑΟΣ ΒΡΕΤΤΟΣ:** Σας ευχαριστώ, κυρία Πρόεδρε. Από το παρόν προτεινόμενο νομοσχέδιο φαίνεται ότι η δεύτερη αυτή περίοδος της διακυβέρνησης του κ. Μητσοτάκη, είναι η πιο καταστροφική μνημονιακή περίοδος. Διότι βάζει την οριστική «ταφόπλακα» στον πυρήνα του νέου Ελληνικού Κράτους που είναι η οικογένεια και η διασφάλιση της κοινωνικής συνοχής. Είναι δύο σημαντικά για την πορεία του ελληνικού κράτους στοιχεία, τα οποία ανάγκασαν και τον Πρωθυπουργό προεκλογικά να τα «ευτελίζει» δημιουργώντας ένα Υπουργείο. Ένα Υπουργείο, το οποίο προκλητικά και μόνο για λόγους επικοινωνιακούς συστάθηκε, για να τακτοποιήσει, όπως φαίνεται από το παρόν νομοσχέδιο κομματικά και βουλευτικά στελέχη.

Απροκάλυπτα, αδίστακτα αν το διαβάσει κάποιος και αν το μελετήσει απέναντι σε έναν λαό, τον Ελληνικό λαό που τον φτωχοχοποιεί συνεχώς με την οικονομική του πολιτική, και που δεν είναι άλλο από το να επενδύει στην ακρίβεια, και για να αυξάνει τους φόρους από τον ΦΠΑ που εισπράττουν οι πολυεθνικές και αποδίδουν, γιατί δεν είναι φόρος ο ΦΠΑ, φόρους οι πολυεθνικές δεν αποδίδουν. Γιατί ακούστηκε ως επιχείρημα ότι μειώνονται οι φόροι. Αφού συνεχώς η κερδοφορία των επιχειρήσεων μειώνονται και των πολυεθνικών είναι ανύπαρκτη.

 Άρα, η μείωση είναι ένα «κενό γράμμα» επειδή ακριβώς δεν υπάρχει φορολογητέα ύλη. Ασκεί πολιτικές, οι οποίες έχουν να κάνουν με κριτήρια αντικειμενοποιήσεις ό,τι πιο παράδοξο σε ένα κράτος δικαίου, που πιστεύει στην φιλελεύθερη αγορά. Επομένως, η πολιτική των επιδομάτων, των Voucher και όλων των κουπονιών που είναι απότοκος μιας σοσιαλιστικής καθαρά εξαθλιωτικής πολιτικής για το λαό, έρχεται τώρα να βαπτιστεί μέσα από το παρόν νομοσχέδιο, ως μια διαδικασία ανάπτυξης, ανακούφισης, στήριξης των πολιτών. Επομένως, θα έπρεπε όσοι ήταν οι συντάκτες αυτού του νομοσχεδίου, καθώς και αν ήταν του Υπουργείου πολύ καθυστέρησαν φαντάζομαι, εκτός εάν δεν είχαν στελέχη. Αν ήταν εξωτερικοί συνεργάτες ας μας πουν ποιοι ήταν οι συντάκτες, οι οποίοι με ποιους πόρους εργαστήκαν για να κάνουν στην ουσία ένα οργανόγραμμα.

Είναι δυνατό να απασχολεί την πολιτική της Κυβέρνησης και να το καταθέτουν οι Υπουργοί, Υφυπουργοί Γραμματείς, Σύμβουλοι, και οι Επιστημονικοί Συνεργάτες. Δηλαδή, είναι μια διαδικασία που είναι πρόκληση απέναντι στη συνείδηση του κάθε πολίτη, που δεν βγάζει το εικοσαήμερο του. Στο Υπουργείο αυτό που κάνετε δέκα μήνες για να το παρουσιάσετε, κοστίζει ετησίως 1 δις. Γιατί τόσα θέλετε με τις δικές σας εκθέσεις. Γιατί καθόμαστε και σας διαβάζουμε «όχι» από μαζοχισμό, αλλά από υπευθυνότητα. Εσείς λέτε.

Ετήσια δαπάνη, «τα λέμε για τα ακούμε» διότι εσείς τα ξέρετε, γιατί χάρη σε αυτά Υπουργείτε, καθώς έχετε και επιστημονικούς συνεργάτες. 261 χιλιάρικα από τη σύσταση οριζόντιων υπηρεσιών από το Υπουργείο Κοινωνικής Συνοχής και Οικογένειας με ανάλυση 128 χιλιάδων ευρώ, λόγω της αύξησης των οργανικών θέσεων. Αυτό λείπει από τους φτωχούς συμπολίτες μας; Το πόσοι συνεργάτες θα βολευτούν, επειδή πάνε και χειροκροτούν τον Πρωθυπουργό, καθώς και τα μηνύματα που φεύγουν γιατί είχαμε την τιμή προχθές, να επισκεφτεί την πόλη μας. Ξέρετε πόσα μηνύματα, γιατί ακόμα υπάρχουν σε δικούς μας ανθρώπους μηνύματα με κομματικές διευθύνσεις, ώστε να πάνε να χειροκροτήσουν τον Πρωθυπουργό.

 Προφανώς θα αυξηθούν οι οργανικές θέσεις από προσωπικό που υπάρχει, ή που μετατάσσονται ή προσλαμβάνονται. 133.000 είναι από την καταβολή των επιδομάτων για τις θέσεις ευθύνης των προϊσταμένων, και των νέων οργανικών μονάδων. Αυτά τα επιδόματα που τα αυξήσατε γενναία-παραλόγως σε σχέση με τα εισοδήματα του ελληνικού λαού και αφού πρώτα τα αυξήσετε, τώρα απροκάλυπτα έρχεται το Υπουργείο να μας πει, ότι 133.000 είναι της ευθύνης. Γιατί; για ένα «ετερόφωτο» Υπουργείο; για ένα Υπουργείο που περιμένει πότε, ο Υπουργός Εθνικής Οικονομίας θα δώσει μερικά χρήματα στους πολίτες; Δεν μπορούσε να δώσει απευθείας από το Υπουργείο Εθνικής Οικονομίας; Έπρεπε να συστήσετε όλο αυτό τον οργανισμό; 80.000 ευρώ για την «Ελληνική Πρωτεύουσα Νεολαίας», γιατί η Υπουργός θα αποφασίζει με μια εντολή, και να ορίζει ποια είναι τα κριτήρια, ποια θα είναι η επιτροπή για να τονίζει και να δίνει 80.000 στο κάθε δήμαρχο, που φαίνεται ότι προάγει την «Πρωτεύουσα Νεολαίας», αλλά ποια νεολαία;

Αυτό που το Υπουργείο σας δεν μπορεί να αναπτύξει; Αυτοί που σαν Υπουργείο Οικογένειας, δεν μπορούν να βοηθήσουν μια μάνα, είτε εκτός γάμου, είτε εντός γάμου σε συνεννόηση με το σύζυγό της, ώστε να τολμήσει να κάνει οικογένεια; Γιατί τελικά τι είναι το Υπουργείο Οικογένειας και πως υπηρετεί την κοινωνική συνοχή; Είναι το πώς οι υπάλληλοι θα βολευτούν ή το πώς θα αναπτύξουμε το αίσθημα της ασφάλειας, έτσι ώστε ένας άνδρας που ερωτεύεται μια γυναίκα και αντίστροφα να κάνουν ένα παιδί. Γιατί αυτό είναι το αποτρεπτικό, και εσείς το μόνο που κάνετε είναι να δίνετε «δωράκια», σε μητροπόλεις. Αφού και αναφέρετε, τα 125 χιλιάρικα από τη συλλογή χρημάτων, καθώς διάβασα για μια «Μάνα Μανιάτισσα».

 Αλήθεια δεν θα σας ενδιέφερε σαν Υπουργείο, να διαθέσετε τα 125 χιλιάρικα σε έναν παιδικό σταθμό που λέτε ότι θα προσαυξήσετε και κάνετε προδιαγραφές προγραμμάτων, ώστε να αυξήσετε κατά 50.000 τις βρεφικές θέσεις; Έχετε εσείς 50.000 καινούργια βρέφη, για να εντάξετε τις θέσεις; Επομένως, ένα Υπουργείο που αποφασίζει, πως θα αυξήσει τους υπαλλήλους για να τους ορίζει, ώστε να έχουν αργομισθίες και να πληρώνονται από τις αποζημιώσεις είναι «κατάντια» και για τον τίτλο του, αλλά και για την ύπαρξή του. Και κυρίως είναι πρόκληση γι’ αυτούς τους ανθρώπους, που πραγματικά κάνουν οικογένειες όχι γιατί πιστεύουν στο κράτος σας, γιατί δεν είναι ελληνικό κράτος αυτό, αλλά γιατί πιστεύουν ότι είναι πηγή έμπνευσης και αντίστασης στις πολιτικές σας.

 **ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής**): Σας ευχαριστούμε. Τον λόγο, έχει η κυρία Αθηνά Λινού.

**ΑΘΗΝΑ ΛΙΝΟΥ:** Ευχαριστώ, πολύ κυρία Πρόεδρε. Κύριοι συνάδελφοι, κύριε Υπουργέ, πρέπει να πω ότι και εγώ ενθουσιάστηκα, όταν είδα ότι δημιουργήθηκε το Υπουργείο και περίμενα πολλά και περιμένω πολλά. Πιστεύω ότι είναι εφικτά. Θα μιλήσω πολύ λίγο, μόνο για τα θέματα της στέγασης και θα ήθελα να επισημάνω ότι οι άστεγοι τους οποίους γνωρίζουμε, συναντάμε, και σκεφτόμαστε πώς να τους βοηθήσουμε, καθώς βρίσκονται στους κεντρικούς δρόμους της Αθήνας ή σε άλλες περιοχές. Δεν είναι τίποτα παραπάνω από μια κορυφή ενός «τεράστιου παγόβουνου». Βλέπουμε το ελάχιστο και νομίζουμε ότι έχουμε 800,1000, 2000, καθώς ειπώθηκαν και άλλοι υπολογισμοί νωρίτερα. Αλλά νομίζω ότι αυτό που δεν έχει συζητηθεί καθόλου, είναι το θέμα της ποιότητας των κατοικιών, στις οποίες όλοι κατοικούμε και ας μην είμαστε άστεγοι και πολύ περισσότεροι άνθρωποι. Βέβαια είναι επιθυμητό είναι το αγαπημένο μας σπίτι. Ο καθένας, ας έχει «ένα κεραμίδι πάνω από το κεφάλι του» και ας είναι ότι είναι.

 Όμως με τις Κλιματικές Αλλαγές και τις Συνθήκες Διαβίωσης, ο αριθμός των σπιτιών που είναι πλέον επικίνδυνα, καθώς δεν είναι μόνο επικίνδυνα γιατί είναι πολύ παλιά, καθώς μπορεί να είναι επίφοβο από σεισμικότητα, μπορεί να είναι επικίνδυνο διότι κάποια σπίτια εντός εισαγωγικών που δόθηκαν, είναι απλά σπίτια για την περίπτωση σεισμού.

Μπορεί να είναι σπίτια, των οποίων η ύδρευση δεν έχει ελεγχθεί για χρόνια και να υπάρχει αμίαντος στο σπίτι. Δηλαδή, αυτά που λέει σαν βασικές ανάγκες ο Οργανισμός Ηνωμένων Εθνών, σε ασφαλές, υγιές και βιώσιμο περιβάλλον, δεν υπάρχει μέσα σε πάρα πολλά σπίτια στην Ελλάδα. Μπορεί, δηλαδή, να έχουμε χημικές ουσίες είτε στο νερό είτε στην ατμόσφαιρα του σπιτιού. Και γι’ αυτό, νομίζω, ότι εκείνο που είναι απαραίτητο και ίσως να αξίζει ένα τέτοιο πρόγραμμα, είναι να επαναληφθεί η μέτρηση της ευαλωτότητας των σπιτιών, αυτή που είχε γίνει το 2018 και η οποία πρέπει πολύ περισσότερο να διευρυνθεί με αυτά που ξέρουμε σήμερα και με τον κίνδυνο της κλιματικής αλλαγής. Γιατί, αλλιώς, μπορεί να βρεθούμε σύντομα με τεράστιους αριθμούς, με εκατομμύρια ανθρώπων, που, ναι μεν, θα ζουν σε κάποιο σπίτι, αλλά αυτό το σπίτι θα είναι ακατάλληλο.

Επίσης, δεν νομίζω ότι κανείς αντιμετωπίζει ως άστεγους, τις δεκάδες - χιλιάδες Ρομά που ζουν σε καταυλισμούς, χωρίς καν παροχή νερού. Πολλοί δήμοι αρνούνται να παράσχουν νερό σε αυτούς τους ανθρώπους. Ή τα ασυνόδευτα παιδιά, που μπορεί να μην ξέρουμε ποια και πόσα είναι. Και δεν είναι μόνο τα παιδιά που προήλθαν από τις αλλαγές τις προσφυγικές και τη μετατόπιση πληθυσμών. Μπορεί να προήλθαν και από παιδιά που, απλώς, εγκατέλειψαν το σπίτι τους ή δεν πηγαίνουν σχολείο και δεν ξέρουμε πού βρίσκονται τις ώρες του σχολείου.

Εκείνο που, επίσης, νομίζω μας πλήττει και κλείνουμε τα μάτια μας, είναι ότι σε κάθε νοσοκομείο, κάθε μέρα, όταν έρχεται η ώρα κάποιος σοβαρά ασθενής να βγει από το νοσοκομείο, η οικογένεια ικετεύει «κρατήστε τον άλλη μια μέρα, άλλη μια εβδομάδα, γιατί δεν έχουμε πού να τον πάμε τον ασθενή». Είναι κι αυτή μια μεγάλη ομάδα αστέγων, που δεν έχουμε αντιμετωπίσει το θέμα και γι’ αυτό χρειάζεται, τουλάχιστον άμεσα, σε επίπεδο ημερών ή μηνών, να υπάρξει αυτή η μελέτη. Γνωρίζουμε, δηλαδή, ότι έχουμε ένα τεράστιο πρόβλημα, αλλά πόσο τεράστιο είναι, ποιο είναι το μέγεθος του προβλήματος και μετά άμεσα να το αντιμετωπίσουμε. Σας ευχαριστώ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):** Κι εμείς σας ευχαριστούμε κυρία Λινού.

Τον λόγο τώρα έχει η Υπουργός Κοινωνικής Συνοχής και Οικογένειας, η κυρία Σοφία Ζαχαράκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Καλησπέρα σας. Ξέρω ότι υπάρχει μια πίεση χρόνου, λόγω επικείμενης επόμενης επιτροπής, όμως, θέλω να ευχαριστήσω για αρχή, όλα τα μέλη της Επιτροπής, Εισηγήτριες και Εισηγητές και βέβαια, όσες και όσους πήραν το λόγο. Έπρεπε να βρίσκομαι λίγο μακριά, όμως, παρακολουθούσα και έχω όλα τα σχόλια των ομιλητριών και ομιλητών.

Να κάνω ένα γενικό σχόλιο και να πω, ότι συγκρατώ και συγκρατώ με καλοπροαίρετη διάθεση - γιατί ξέρω ότι έτσι έγινε - τις διάφορες τοποθετήσεις περί της οργάνωσης. Κάποιοι ίσως να μη γνωρίζουν τη διοίκηση. Όσοι διοίκησαν ξέρουν, όμως, σίγουρα, πάρα πολύ καλά, το δύσκολο και δυσχερές εγχείρημα του να ξεκινήσει κάτι καινούργιο. Αυτό, λοιπόν, το αφήνω, αν θέλετε, στο περιθώριο της κουβέντας και μπορώ να εξειδικεύσω κάποια άλλη στιγμή. Δεν είναι, όμως, σήμερα και αυτή η στιγμή.

Συγχρόνως, όμως, θέλω να αναφερθώ σε όλους αυτούς, οι οποίοι κατέβαλαν αυτή την τεράστια προσπάθεια, έτσι ώστε, στους πρώτους 9 μήνες, να έχουν αυτή τη στιγμή, κατατεθεί, εγκριθεί και δοθεί τα voucher στους γονείς, να έχουν εγκριθεί όλες, δηλαδή, οι αιτήσεις για τους βρεφονηπιακούς σταθμούς. Να έχουν πληρωθεί, παρά την δύσκολη και, πράγματι, δυσλειτουργική, αν θέλετε, διοικητική διαδικασία, όλα τα χρήματα, τα οποία χρωστούσαν, με την εκκρεμότητα για τα ΚΔΑΠ ΑμΕΑ, η οποία θα δοθεί - δεν είναι ούτως ή άλλως δικό μας θέμα, έχει φύγει από εμάς - ως προς την πληρωμή και των voucher εκεί. Οι άνθρωποι οι οποίοι είδαν στην ώρα τους τα σχολικά γεύματα, ενώ χρόνια πριν, μπορεί να περίμεναν και μέχρι τις αρχές της επόμενης χρονιάς. Όπως, επίσης, οι άνθρωποι οι οποίοι, αυτή τη στιγμή, θα λάβουν το επίδομα γέννας, μέσα από ένα Υπουργείο, σε συνεργασία με το Υπουργείο Οικονομικών. Συνήθως, ξέρετε, το Υπουργείο Οικονομικών δίνει τα χρήματα στα άλλα Υπουργεία. Δεν χρειάζεται τα άλλα Υπουργεία να είναι Υφυπουργεία του Υπουργείου Οικονομικών για να υφίστανται, ούτως ή άλλως αυτόνομα.

Όλα αυτά και πολλά ακόμη, είναι πράγματα, τα οποία θέλω να πιστώσω στους εργαζόμενους και της κεντρικής υπηρεσίας και των περιφερειακών υπηρεσιών και του ΟΠΕΚΑ και του ΕKΚΑ και όλων των υπηρεσιών, όπως, επίσης και στην πολιτική ηγεσία και τους συνεργάτες. Αυτές οι ομάδες, οι οποίες δούλεψαν, αταλάντευτα υπέρ και προς την εκπλήρωση πολλών ακόμα που θα αναφέρω τις επόμενες μέρες. Αυτό, λοιπόν, δεν ξεγράφεται.

Ακούω, όπως σας είπα, την καλοπροαίρετη κριτική, γιατί εμάς μας βοηθάει, ούτως ή άλλως, να προωθήσουμε και το εγχείρημα της επίσπευσης του οργανισμού, πρέπει, όμως, αυτή τη στιγμή, να έρθουμε να κάνουμε μια διοικητική παρέμβαση, έτσι ώστε, να έχουμε τις δικές μας διοικητικές οικονομικές υπηρεσίες. Και πάντα με σεβασμό στο δημόσιο λογιστικό, γιατί βλέπετε ότι δημιουργούμε μια κοινή υπηρεσία γιατί, ακριβώς, σεβόμαστε τα χρήματα και θα κάνουμε την καλύτερη δυνατή αξιοποίηση του ανθρώπινου δυναμικού σε ένα, πράγματι, απαιτητικό εγχείρημα.

Άρα, ξεκινώ την κουβέντα και τη συζήτηση, ως προς αυτά τα οποία είχα προγραμματίσει να πω, με ένα ακόμα σχολιασμό περί κάποιου άθλου που αναφέρθηκε, περί των κοινωνικών υπηρεσιών και όλου αυτού του αποτυπώματος το οποίο είχε προηγηθεί στην προ προηγούμενη κυβέρνηση του ΣΥ.ΡΙΖ.Α.. Αυτός ο άθλος, μάλλον, στην κοινωνική πολιτική, δεν καταγράφηκε. Και, κυρίως, δεν καταγράφηκε και σε πάρα πολλές περιοχές που, συνήθως, πίστευαν κάποιοι ή διατείνονταν ότι η κεντροαριστερή, αν θέλετε, ψήφος, ήταν η κραταιά. Στις περιοχές έχουμε και εκπρόσωπο, ούτως ή άλλως, βουλευτή εδώ πέρα, που η Νέα Δημοκρατία επικράτησε γιατί, ακριβώς, δεν έχει κανένα κόμμα το προνόμιο της κοινωνικής πολιτικής. Αντιθέτως, όλα τα κόμματα και νομίζω, ότι αυτό είναι εθνική υπόθεση, έχουν την υποχρέωση να συνδράμουν σε αυτό το οποίο είναι ουσιαστική κοινωνική πολιτική και να βελτιωνόμαστε συνέχεια.

Το σχέδιο νόμου, λοιπόν, του Υπουργείο Κοινωνικής Συνοχής και Οικογένειας, το οποίο εισάγεται σήμερα στην Επιτροπή για συζήτηση και επεξεργασία, έχει ένα σύνολο ρυθμίσεων - τις έχετε αναφέρει - στοχευμένες παρεμβάσεις, αλλά και θεσμικές καινοτομίες. Είναι στόχος η βελτίωση του επιπέδου προστασίας εκείνων που το έχουν ανάγκη, των παιδιών, των ευάλωτων συμπολιτών μας και βέβαια, βελτίωση παρεχόμενων υπηρεσιών κοινωνικής πρόνοιας, ενδυνάμωση των νέων και προώθηση του σεβασμού των δικαιωμάτων.

Με τις ρυθμίσεις, λοιπόν, τις οποίες θα έχουμε την ευκαιρία να συζητήσουμε εκτενέστερα τις επόμενες μέρες, κατά την επεξεργασία του σχεδίου νόμου, προωθούμε τη μετεξέλιξη προγραμμάτων και πολιτικών, τα οποία, ήδη, ωφελούν τους πλέον ευάλωτους συμπολίτες μας, αλλά και διορθώνουμε και κάποιες στρεβλώσεις ή αδυναμίες, οι οποίες έχουν εντοπιστεί στο σύστημα.

Πρωταρχικός στόχος, περισσότερες και καλύτερες ευκαιρίες κοινωνικής ένταξης γι’ αυτούς που το έχουν περισσότερο ανάγκη. Και βέβαια, το «Στέγαση και Εργασία» για αστέγους, το οποίο άκουσα ότι, αν όχι μένει στον ίδιο προϋπολογισμό, μειώνεται, να θυμίσω ότι έχει, ήδη, προϋπολογιστεί στα 15 εκατομμύρια, που σημαίνει ότι αυξάνεται ο προϋπολογισμός. Πάμε λοιπόν σε 5 εκατομμύρια παραπάνω από τον υπάρχοντα προϋπολογισμό, γιατί υπάρχουν στοχεύσεις διεύρυνσης. Αυτό, λοιπόν, είναι ένα πρόγραμμα, το οποίο πιστεύουμε πάρα πολύ. Έχει δώσει μια καλή πρακτική συνεργασίας μεταξύ της κεντρικής διοίκησης, της αυτοδιοίκησης και της κοινωνίας των πολιτών.

Αξιολογήσαμε, λοιπόν, τη μέχρι τώρα κτηθείσα εμπειρία με περισσότερους από 40 δήμους σε όλη τη χώρα και μετά την θεσμική κατοχύρωση της πρωτοβουλίας, σε μέριμνα της προηγούμενης κυβέρνησης, προχωρούμε τώρα στη διεύρυνση της κατηγορίας ωφελούμενων. Γιατί εντάσσουμε τα νοικοκυριά που διαβιούν σε συνθήκες επισφάλειας στέγης - ενδιαφέρουσα η κουβέντα για την επισφάλεια στέγης και μπορεί να γίνει και στην Επιτροπή μια μένα αναλυτικά - πέραν της αστεγίας και τα νοικοκυριά που, ήδη, διαμένουν σε δωρεάν παραχωρημένη οικεία από φορείς της κεντρικής κυβέρνησης.

Διευρύνουμε και τους φορείς, οι οποίοι μπορούν να συμμετέχουν. Δίνουμε τη δυνατότητα να συμμετέχουν με κομβική, πλέον, συμμετοχή, φορείς, οι οποίοι δραστηριοποιούνται και στο χώρο της απεξάρτησης. Με τον τρόπο αυτό, προσπαθούμε και επιχειρούμε να έρθουμε ακόμη πιο κοντά στις ομάδες πολιτών που έχουν περισσότερη ανάγκη παρέμβασης, σε παρεμβάσεις, όπως το συγκεκριμένο πρόγραμμα.

Επαναλαμβάνω, το επισημαίνω και ελπίζω να καταγραφεί, ότι αυτός ο προϋπολογισμός αυξάνεται κατά 5 εκατομμύρια, στα 15 εκατομμύρια. Στα 700 νοικοκυριά τα οποία ωφελούμε πλέον και φιλοδοξούμε να ωφελήσουμε και στο επιχείρημα, το οποίο αντιτείνετε, ότι αυτοί είναι μικροί αριθμοί, να πω ότι τα προγράμματα, ιδίως όταν μιλάμε για πιλοτική πρώτη εφαρμογή, έχουν πάντα ένα δείγμα δοκιμής, συγχρόνως, όμως, πρέπει να στοχεύουμε και να συμπληρώνουμε και την εικόνα, με όλα αυτά τα οποία γίνονται την ίδια στιγμή. Όταν, δηλαδή, δίνεται το επίδομα στέγασης, όταν διευρύνονται οι ομάδες πολιτών, οι οποίοι μπορούν να ωφεληθούν από μια συνολική στεγαστική πολιτική, η οποία για πρώτη φορά τίθεται σε εφαρμογή μετά από έντεκα χρόνια, σε μια χώρα η οποία ταλανίστηκε πάρα πολύ με πάρα πολλές κρίσεις.

Επαναλαμβάνω το πρόγραμμα «Σπίτι μου» σε νέα ζευγάρια. Επαναλαμβάνω το πρόγραμμα, το οποίο αντιλαμβάνομαι ότι είναι καινούργιο και μπορεί να δημιουργεί κάποια αμφιθυμία, το «Ανακαινίζω – Νοικιάζω».

Επαναλαμβάνω τα προγράμματα που έχουν να κάνουν με τη φοιτητική στέγη, με τα νέα ΣΔΙΤ, τα οποία θα μπορέσουν να δώσουν περισσότερες ευκαιρίες σε περισσότερες φοιτήτριες και φοιτητές σε όλη την Ελλάδα. Ή και το διευρυμένο ήδη επίδομα στέγασης ειδικά στην περίπτωση της συστέγασης φοιτητριών και φοιτητών. Όλα αυτά δεν υπήρχαν. Υπάρχουν τώρα. Και σε περίπτωση που μπορεί να έχουμε ξεχάσει στο παρελθόν, να πω ότι από εκεί πέρα από το 2010 και μετά δεν υπήρχε καν η δυνατότητα λόγω των αντικειμενικών οικονομικών συνθηκών να προσεγγίσουμε στην τράπεζα, άνθρωποι οι οποίοι είναι 34 ετών- γιατί, αυτός είναι ο μέσος όρος των δανειοληπτριών και δανειοληπτών - πηγαίνουν με μέσο όρο εισοδήματος τα 17.000 ευρώ και παίρνουν ένα δάνειο με το πρόγραμμα «Σπίτι μου» το οποίο μάλιστα έχει και πάρα πολύ ισχυρή χρηματοδότηση. Αυτό, μπορούμε να το θεωρούμε ότι είναι υποδεέστερο, όμως δεν είναι, εκτός αν κάποιος θεωρεί ότι δεν είναι σημαντική παρέμβαση το να αποκτά ένα νέο ζευγάρι το σπίτι του.

Επαναλαμβάνω, λοιπόν και επισημαίνω και επανέρχομαι, ποιες είναι οι αλλαγές στο Πρόγραμμα Στέγαση και Εργασία, ήδη αναφέρθηκε, και βέβαια επαναλαμβάνω και τις επιπλέον παρεμβάσεις που έχουμε κάνει για την επιδότηση ενοικίου και για το τρίτο έτος επιδότησης ενοικίου ίση με το 75% των ποσών που προβλέπονται για τη διετία, διασύνδεση με επίδομα στέγασης, μιλώντας πάντα για τους δικαιούχους του επιδόματος Στέγαση και Εργασία, κάλυψη δαπανών για οικοσκευή και βέβαια και για τα έξοδα που έχουμε για ΔΕΚΟ.

Ψυχοκοινωνική στήριξη, διασύνδεση με συμπληρωματικές κοινωνικές υπηρεσίες, ενεργοποίηση, κατάρτιση, προώθηση στην εργασία, επιδότηση εργασίας σε επιχειρήσεις εργοδότες ιδιωτικού τομέα της χώρας για 12 μήνες, και βέβαια, επιδότηση για δημιουργία επιχείρησης έως 8.000 ευρώ, επιδότηση επαγγελματικής κατάρτισης και απόκτησης δεξιοτήτων έως 1.000 ευρώ, εργασιακή συμβουλευτική από τη ΔΥΠΑ και ένταξη σε σχολεία δεύτερης ευκαιρίας. Αυτό, λοιπόν, το πρόγραμμα και ενισχύεται αλλά και θωρακίζεται θεσμικά. Όλο αυτό είναι ένα βήμα, που επαναλαμβάνω, ότι είναι σύνολο μιας συνολικής στρατηγικής.

Με στόχο, επίσης, την ενίσχυση της οικογένειας, γιατί άκουσα μια μεγάλη κουβέντα που γίνεται και προφανώς δεν είναι μοναδικό, βάζουμε και τους δήμους - και το διευκρινίζουμε αυτό - ως πιθανούς λήπτριες και λήπτες - προφανώς τους λήπτες ως δημάρχους γυναίκες και άντρες - οι οποίοι δανειοδοτούνται, χρηματοδοτούνται από το πρόγραμμα του Ταμείου Ανάκαμψης, έτσι ώστε να μπορέσουμε να δημιουργήσουμε περισσότερες θέσεις σε περισσότερους σταθμούς για τα παιδάκια και τα βρέφη από δύο μηνών έως δυόμισι ετών.

Βελτιώνονται, λοιπόν, η ταχύτητα της απορρόφησης των Ενωσιακών πόρων οι οποίες είναι αποτέλεσμα, αν θέλετε, μιας επιτυχία επιτυχούς διαπραγμάτευσης, αλλά και μια αποτελεσματική αξιοποίηση σημαντικής ευκαιρίας βελτίωσης της καθημερινότητας πάρα πολλών οικογενειών και χιλιάδων γονέων που εργάζονται. Γιατί το ξέρετε πάρα πολύ καλά, ειδικά όσες και όσοι έχετε θητεύσει και στο Υπουργείο, ότι πολλές φορές μπορεί να εκδίδουμε τα voucher και δεν μπορούν να ενεργοποιούνται γιατί δεν υπάρχουν θέσεις μέσα στις διαθέσιμες ούτως ή άλλως δομές.

Άκουσα διάφορα σχόλια για την «Εθνική Πρωτεύουσα Νεολαίας». Καμία διάθεση να το λάβει ως απόφαση καμία και κανένας υπουργός, και καμία διάθεση κανείς να χειραγωγήσει το αποτέλεσμα. Ανεξάρτητη Επιτροπή, μοριοδότηση και μακριά από εμάς σε οποιαδήποτε κατεύθυνση. Μάλιστα, θα ενοχλούσε και πάρα πολύ την Κομοτηνή να ακούσει ότι κάποιος μπορεί να έχει χειραγωγήσει το αποτέλεσμα. Και σίγουρα τα χρήματα τα οποία σήμερα εισάγουμε και ελπίζουμε να ψηφίσετε έχουν να κάνουν με διευκόλυνση των δήμων απευθείας με τα δημοτικά συμβούλια νεολαίας ή τους φορείς οι οποίοι «τρέχουν» το πρόγραμμα της Εθνικής Πρωτεύουσας και σίγουρα όχι πανάκεια.

Από εμένα δεν θα ακούσετε ποτέ ότι οτιδήποτε φέρνουμε μπορεί να φέρει την απόλυτη λύση. Ούτε περιμένει μια πρωτεύουσα νέων να κερδίσει με 80.000 ευρώ ούτε με ένα τίτλο. Μπορεί όμως να πετύχει μια διάδραση και μια σχέση των νέων πολιτών με τη λήψη απόφασης και την αίσθηση της πολιτειότητας. Για εμάς δημιουργεί τεράστια χαρά ότι αυτή τη στιγμή έγινε μια τεράστια γιορτή αυτή την εβδομάδα για την Ευρωπαϊκή Ομάδα Νεολαίας με πάρα πολλούς φορείς της Κοινωνίας των Πολιτών, με πάρα πολλούς φορείς οι οποίοι βρέθηκαν σε όλη την Ελλάδα και δη στην Κομοτηνή. Ενεργοποιούμε, λοιπόν, ομάδες οι οποίες θέλουμε κοντά μας αλλά όχι χωρίς να μας ασκούν κριτική.

Θεωρούμε ότι είναι υγεία όλο αυτό το πράγμα το οποίο συμβαίνει και με την Εθνική Πρωτεύουσα αλλά και με κάτι άλλο το οποίο αυτή τη στιγμή κάνουμε με τη Γενική Γραμματεία Δημογραφικής και Στεγαστικής πολιτικής που έχει τα θέματα νεολαίας. Έχουμε πάρει τεχνική βοήθεια από την Ευρωπαϊκή Επιτροπή έτσι ώστε να γίνει μελέτη για την ενδυνάμωση των νέων και να μας παραδοθεί αυτό, έτσι ώστε να έχουμε κάτι στοχευμένο σχέδιο δράσης για την ενδυνάμωση των νέων η οποία δεν μπορεί να είναι μονοδιάστατη. Έχει και το θέμα των δικαιωμάτων, έχει και το θέμα της οικονομικής ενδυνάμωσης έχει και το θέμα της επαγγελματικής, σίγουρα, αποκατάστασης. Όλα αυτά, λοιπόν, μένουν να ανακοινωθούν και στο Κοινοβούλιο όταν θα έχουμε τη μελέτη.

Δεν θα σας πω πολλά περισσότερα για την Πρωτεύουσα Νεολαίας, γιατί ούτως ή άλλως είμαι σίγουρη ότι όλες και όλοι ή η πλειοψηφία τουλάχιστον αντιλαμβάνεστε τη σημασία. Μένουμε και σε ένα κομμάτι που έχει να κάνει με την παιδική προστασία καθώς ξέρατε ότι αναμένεται και ένα Εθνικό Σχέδιο Δράσης και για την παιδική κακοποίηση και για το θέμα των δικαιωμάτων των παιδιών. Το ζήτημα της ειδικής ενίσχυσης στα παιδιά τα οποία φιλοξενούμε στα παραρτήματα παιδικής προστασίας και στο «Παπάφειο» και στα υπόλοιπα.

Συμβολική κίνηση αλλά, νομίζω, είναι ουσιαστικό και για τα παιδιά να μπορούν να λαμβάνουν αυτή την ειδική ενίσχυση, βοηθάει έτσι ώστε να μπορούν- πέρα από αυτά που τα παιδιά που έχουν στερηθεί δυστυχώς το προστατευτικό περιβάλλον της οικογένειας - να υποστηρίξουν μια ελεύθερη ανάπτυξη της προσωπικότητας και της δεξιοτήτων τους, όχι προφανώς μόνο με αυτό το ποσό, δεν ήταν αυτό ούτε θα μπορούσε να είναι η λύση, αλλά με τη συνολική παρέμβαση με τους ανθρώπους που είναι δίπλα τους: τους Ψυχολόγους, τους Κοινωνικούς Λειτουργούς, τους εργαζόμενους. Και βέβαια με τη στόχευση πάντα που έχουμε να φύγουν τα παιδιά από εκεί. Γιατί ο στόχος πρέπει να παραμένει ως προτεραιότητα το να μένουν το λιγότερο δυνατό σε όλα τα Κέντρα Παιδικής Προστασίας και είτε να μείνουν σε στέγες ή να πάνε στην αναδοχή ή στην υιοθεσία. Σίγουρα πάντως τα μεγαλύτερα μπορούν να βοηθηθούν και με την ειδική αυτή ενίσχυση.

 Κοινωνική έρευνα, επειδή αναφέραμε πριν από το κομμάτι της υιοθεσίας και της αναδοχής, θέλουμε να διευκολύνουμε όσο γίνεται τις περιφέρειες οι οποίες εκεί που λείπει ο κοινωνικός λειτουργός- πρώτα από όλα το Υπουργείο Κοινωνικής Συνοχής και Οικογένειας είναι αυτό το οποίο πιέζει έτσι ώστε να αποκτηθεί κοινωνικός λειτουργός- γιατί αλλιώς δεν μπορούμε να επισπεύσουμε καθόλου τη διαδικασία κυρίως για την υιοθεσία και την αναδοχή. Ερχόμαστε όμως με μια ρύθμιση και διευκολύνουμε και την γεωγραφική, αν θέλετε, διευκόλυνση του να μπορεί να γίνει μια κοινωνική έρευνα από έναν κοινωνικό λειτουργό που είναι σε όμορο περιφέρεια για να κερδίσουμε τουλάχιστον αυτό το θέμα του χρόνου με στόχευση, το ξαναλέμε, να επισπεύσουμε και να αυξήσουμε τους ρυθμούς στο κομμάτι της υιοθεσίας και της αναδοχής.

Ο Εθνικός Μηχανισμός Εκπόνησης, Παρακολούθησης και Αξιολόγησης Σχεδίων Δράσης για τα Δικαιώματα του Παιδιού, το αναφέρατε πριν μεταφέρετε θεσμικά στη Νέα Γενική Γραμματέα Δημογραφικής και Στεγαστικής Πολιτικής, η οποία εφεξής θα μεριμνά και της λειτουργίας του συγκεκριμένου πολύτιμου οργανισμού. Και βέβαια, και στο κομμάτι αυτό, βλέπετε ότι αναφέρουμε και διευκρινίζουμε όλα τα ζητήματα τα οποία έχουν να κάνουν με την Γενική Γραμματεία.

Με τον Σύνδεσμο Κοινωνικών Λειτουργών Ελλάδας τους οποίους ευχαριστούμε πάρα πολύ, αξιόπιστοι και σταθεροί συνομιλητές μας και συνεργάτες σε όλα τα πολύ σπουδαία ζητήματα τα οποία απασχολούν, λύνουμε το ζήτημα προφανώς πηγαίνουν στην αρμοδιότητα του Υπουργείου μας.

 Και διοικητικά θέματα τα αναφέρετε εκτενώς. Σας λέω και επαναφέρω ότι προφανώς δεν φεύγουμε από το στόχο που είναι να αποκτήσουμε τον οργανισμό μας το συντομότερο δυνατό, ξέρετε ότι δεν είναι κάτι το οποίο μπορείς να το έχεις με μαγικό ραβδάκι, έχει ήδη συνταχθεί, είμαστε στο τέλος αυτής της διαδρομής για να προχωρήσει διοικητικά να εδραιωθεί. Πρέπει, όμως, αυτές τις υπηρεσίες τις οποίες φέρνουμε σήμερα στο Κοινοβούλιο να εγκριθούν να τους έχουμε δίπλα μας, έτσι ώστε να μπορούν πιο γρήγορα όλα αυτά που λένε να «τρέχουν» και να μπορούν να εκπαιδευτούν και οι υπάλληλοί μας έτσι ώστε, στις δύσκολες και απαιτητικές υπηρεσίες στο Διοικητικό Οικονομικό να μπορούν να τελεσφορήσουν οι υποχρεώσεις τους.

Το Νομικό Συμβούλιο του Κράτους, και όπως σας είπα, μια Διεύθυνση Οικονομικών και Διοικητικών Υπηρεσιών για ακόμη καλύτερη διαχείριση του κομματιού της διοικητικής και οικονομικής αυτοτέλειας, αλλά και της ανεξάρτητης λειτουργίας του Υπουργείου. Το οποίο, επαναλαμβάνω, μπορεί να κάνουμε πάρα πολλές συζητήσεις, αλλά από την άλλη η αποστολή του για τη μέριμνα, για την οικογένεια, τη στρατηγική αντιμετώπισης του δημογραφικού προβλήματος που αντιμετωπίζει η χώρα με το σχέδιο δράσης το οποίο αυτή τη στιγμή προετοιμάζουμε στο Υπουργείο, την ενίσχυση του πλέγματος προστασίας στα πολύτιμα και ευάλωτα μέλη της οικογένειας τα παιδιά, τα άτομα με αναπηρία, τη θωράκιση και τη βελτίωση της θέσης της γυναίκας με όποιον ρόλο αυτή επιλέγει, τελικά, να αναλάβει σε μια σύγχρονη κοινωνία που τελικά πρέπει να εμπεδώσουμε όλοι περισσότερο την ισότητα και τον αδιαπραγμάτευτο σεβασμό στα δικαιώματα του ανθρώπου.

Όλα αυτά, λοιπόν, αναλογιζόμενη και βέβαια τη σπουδαιότητα αυτών και με την πρόφαση να παρακολουθήσουμε διά ζώσης όλες τις Επιτροπές και οτιδήποτε ειπωθεί και βέβαια να λάβουμε υπόψη και τα σχόλια και παρατηρήσεις, εισηγούμαι ως η πρώτη Υπουργός Κοινωνικής Συνοχής και Οικογένειας την με την νόμο σύσταση των απολύτως απαραίτητων διοικητικών μονάδων, παράλληλα με την προώθηση βελτιωτικών και μεταρρυθμιστικών διατάξεων. Σας καλώ, μάλιστα, να μελετήσετε και να υποστηρίξετε το παρόν νομοσχέδιο. Σας ευχαριστώ πολύ.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Αντιπρόεδρος της Επιτροπής):**  Ευχαριστούμε πολύ, κυρία Υπουργέ. Κυρίες και κύριοι συνάδελφοι ολοκληρώθηκε η σημερινή συνεδρίαση για την επεξεργασία και εξέταση του σχεδίου νόμου του Υπουργείου Κοινωνικής Συνοχής και Οικογένειας. Υπενθυμίζω αύριο στις 14.00΄ θα έχουμε τη 2η συνεδρίαση της Επιτροπής μας με την ακρόαση των εξωκοινοβουλευτικών φορέων. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Νοτοπούλου Αικεταρίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Τσίμαρης Ιωάννης, Βασίλειος Μεταξάς, Παρασκευή Δάγκα, Αθανασίου Μαρία, Γραμμένος Βασίλειος, Γαυγιωτάκης Μιχαήλ, Βρεττός Νικόλαος, Παπαδόπουλος Νικόλαος και Μιχαήλ Χουρδάκης.

Τέλος και περί ώρα 14.55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΟΙΚΟΝΟΜΟΥ ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ**